
ЛИЧНО ОБРЪЩЕНИЕ 

Имало едно време, не чак толкова отдавна, две забеяни братовчедчета, 
едното от което пишело книги и си въобразявало, че ще стане писател... През 
годината тези две братовчедчета си разменяли писма, а през лятото се 
срещали в едно магично село, наречено... да кажем Данлъг, ако не бъркам в 
кода. И там, в бабината и дядова къща, на пруста, се родили купища 
невероятни истории и приключения... 

Днес тези времена са отдавна отминали. Къщата е продадена и мъртва, а 
братовчедчетата пораснаха и си поделиха поравно мечтите: едното "взе" 
писателството и кучетата, а другото - компютрите и свободата. Но, Вал 
Капоне, сър, позна ли си чудовищата? 

НЯКОЛКО ДУМИ ОТ АВТОРА 


Първият "Водопад" бе създаден и предаден в началото на 96-та година... Друг е 
въпросът, че по различни причини, намери пътя си към теб - читателя - едва през 97-ма. 
Междувременно останах да си блъсвам главата относно обещаните още в първата книга 
плаващи кодировки и накрая неохотно ги пуснах в "Окото на бога", преди и някой друг да е 
успял да се сети за тях... На всичкото отгоре сега се оказа, че този "Водопад" просто не е 
подходящ за тях и те остават за някой от следващите... Но това все пак е симулационна игра. 

Освен всичко друго, "Водопадът" прояви и силната склонност да се разраства. След като 
бях достигнал до печалната мисъл, че няма начин да го "събера" само във втория том, 
останах приятно изненадан от факта, че в редакцията междувременно са се получили 
няколко писма с молба за повече продължения... Така че, надявам се, няма да ти е 
неприятно да прочетеш "Водопадът на дъгата - 3: Принцът-герои", а може би, кой знае, и 
четвърти том... най-вероятно. 

Важно уточнение: някои се оплакваха, че съм писал за прашка, а имам предвид арбалет... 
Не е точно така. Бих могъл спокойно да заявя (което не правя), че чисто и просто в Долината 
така наричат това оръжие и точка. В действителност обаче това е прашка усъвършенстван 
модел. Поне аз имам един каталог на старинните оръжия, където (може и да е грешка в 
превода) такъв миниатюрен арбалетоподобен инструмент, който има полуотвесна дръжка, 
ластик (а не тетива), няма предпазител като арбалета и стреля с малки тревички... Та в този 
каталог това се нарича "прашка". Обяснението достатъчно ли е? 

И още нещо: немалка част от писмата съдържаха следните два съвета, с единия от които 
съм се съобразил, а с другия не. 

Първо, някои читатели настояваха да премахна от СИТУАЦИИ епизодите, в които даден 
предмет е неупотребяем. Но това би свело играта до нивото на нормалните книги-игри, в 
които в самия епизод ти пишат няколко възможни избора... А целта е, точно като в 
компютърните игри, да можеш да опиташ предмета и да се убедиш, че е неизползваем - 
това е то пълна свобода. Не е чак такава раздувка нито на обем, нито на брой епизоди, 
както изглежда. Ако не вярваш, вземи го пресметни! 

Второ, мнозина се оплакваха, че игрите ми са лесни - когато те убия, задължително те 
връщам където си сбъркал... Щом не ви харесва, значи няма да бъде така! В този "Водопад", 
ако сбъркаш, направо започваш от начало и това е! А за всички любители на обратната 
ситуация: пишете ми, че искате старото положение да се върне - нали знаете, каквото каже 
мнозинството от читателите, това става! 

Изобщо, държа да те подканя, просто се сети да ми пишеш за това какво ти е харесало и 
какво не в тази книга. Както и в останалите. 


КР етлег: еррло 


ПОСЛЕПИС: Неотдавна ми направи впечатление едно читателско писмо, завършващо с 
бодрото "Доскив!" - от почитател на Блонд, то е ясно. Кой друг си довършва обръщенията 
към читателите така? Пепи се изхили, че скоро трябвало да очакваме поток от писма, 
завършващи със "С обич!" (те взеха да пристигат впрочем) и това ми напомни, че май ставам 
стандартен с този метод на сбогуване... Обаче пак какво му е лошото? За всеки случай нека 

ЛЕГЕНДА 
АрКка 


Път на дъгата 

Море 

Миден град 

Пропаст 

Стълба 

Разрушен КаубойсКки град 
Рицарски замък 
Стъклена планина 


. Село на Канчбалч 

-. Пирамида 

. Блата 

-. Полуразрушен града 
. Река 

. Училчще за феч 

. Каменна бсссаКа 


ПРОЛОГ 


Преди векове съществувала раса на велики магьосници, чиято единствена цел била да 
постигне смисъла на мирозданието. Поколение след поколение магьосниците се 
заравяли все по-дълбоко в същината на магиите и придобивали все по-голяма сила... 
Сирст бил най-надарен и талантлив от всички тях. Той бил носител на невиждано 
могъщество, което му позволило да проникне дори в дебрите на съзиданието... Друг 
като него така и не се родил. Сирст извършил велики дела, но с времето закопнял за 
място, което да нарече свой дом и където да живее щастливо и безгрижно до края на 
дните си. Отегчен от Слънчевата кула, той тръгнал да пътешества и пребродил цялата 
земя, но не открил кътчето на мечтите си. Тогава дошъл в Пустошта и си казал: "Защо 
прекарах години в търсене, когато мога с едно махване на ръката да прекроя света?" 
Каквото си помислил, това и направил. Наредил да бъде Планина и се появила 
Планината. Сирст създал и Долината, и Слънчевия залив, и Реката... Най-сетне бил 
щастлив в Долината на мечтите си. Посрещнал петте народа и се грижел за тях като 
баща, и ги напътствал и направлявал, за да живеят с радост в творението му... 
Магьосниците обаче, като всички живи същества, също са смъртни. Когато наближил 
сетният му час, Сирст се изпълнил с тъга. Знаел, че след смъртта му Долината ще. 
изчезне и Петте народа ще умрат в пустинята. Така че за последен път надникнал в 
тайните на Магията и създал Двата Края на Дъгата, в които вложил великата си сила. И 
все пак Сирст се страхувал за Долината. Дъгата щяла да бди над нея, но силата е сляпа, тя 
не различава добро от зло и може да послужи на всеки, без значение Какво иска да 
постигне той с нея. А Сирст бил видял много зло през живота си... Ето защо той обрекъл 
Двата Края да не могат едновременно да служат на едно и също живо същество и така 
разделил силата на две. 

Първия Край поставил в тайна пещера в Джуджетвор и заклел джуджетата да го пазят 
с цената на кръвта си. Омагьосал целия си дворец зад Водопада. Под него построил 
лабиринт, пълен със смъртоносни магически капани. В края на лабиринта поставил 
втория край... И Дъгата заблестяла над Долината. Векове наред петте народа били 
щастливи и живели в мир... Докато един ден Дъгата не изчезнала. Водите на реката вече 
не били благодатни, а слънцето рядко надничало над Слънчевия залив. Каквото и да 
правели джуджетата в ковачниците си, то се разваляло. Горите на елфите повяхнали и 
бавно умирали. Гномите напразно търсели съкровища, а тролите губели титаничната си 
сила, състарявали се и лека-полека загивали. Твърдяло се, че някой е заключил магията 
на реката - и всеки вярвал, че друг от народите го е сторил. Били времена, когато 
джуджетата, гномите, елфите и тролите се съюзили и избили хората до крак с вярата, че 
така ще освободят реката, но това не се случило и сега всеки враждува с всеки. И това ще 
продължи, докато и последният обитател на Долината не загине в мъки... Или може би 
малко по-малко, защото вина за всичките злощастия на Долината носи злият магьосник 
Зарар, чиято мощ нараства с всеки изминал ден и който едва ли ще има търпение да 
дочака естествената смърт на четирите оцелели народа... 

Долината има само една надежда - принцът на хората Водопадът на дъгата, чийто дух 
се бе опитал да извика шаманът на тролите Минемак. Тъй Като в лишената от Дъгата 
Долина магиите ставаха зле, вместо демонът-дух на принца се появи... ти. Минемак те 
изпрати да убиеш краля на елфите, за когото той смяташе, че държи заключена реката. 


По пътя обаче ти срещна магьосника Милмар, който ти разказа какво е истинското 
положение на нещата и ти възложи задачата да обединиш народите в долината... И ти 
успя! (Подробности за приключението си можеш да научиш в първата книга от 
двутомника.) Накрая Милмар те върна обратно вкъщи, за да ти даде време да си 
починеш, докато петимата магьосници се подготвят за решителната битка... Но твоята 
задача не е свършила още! Защото... Е, Долината все още има само една надежда да 
освободи Реката - и това си ти! 

Понякога сънуваш Долината на Дъгата, нали? С наслада си припомняш и елфа Тенкес, 
и забавното джудже Лавокан, и тъповатия, но верен приятел Инемак... Не си ли очаквал, 
че щом започнеш да четеш и тази книга, чудото ще се случи и ти отново ще се върнеш в 
Долината? 

Прав си бил! Затвори очи, затаи дъх и ето... За секунда сякаш увисваш във въздуха, а 
после нечий глас насмешливо отбелязва: 

- Приземяване лесното път този било? 

Гласът е на Лавокан... Не се страхувай, това не е сън - ти отново си в Долината! Просто 
отбори очи! 

Този път не си в пентаграма в двореца на Минемак. Стаята ти е позната - уютната 
гостна в замъка Аетракс. В камината гори буен огън, а подредените наоколо кресла до 
едно са заети - тук са и Тенкес, и Инемак, и Лавокан, и всичките петима магьосника. 

- Добре дошъл отново! - Приветствено ти кимва Милмар. 

- Страхувах се, че няма да ме повикаш... - несигурно отбелязваш ти. 

- Имам навика да държа на обещанията си... Пък и Долината се нуждае от теб! - 
Милмар се усмихва. - Но имай предвид, че тази задача ще бъде много по-трудна от 
предишната! 

- Не ме е страх! 

- Зарар - намесва се Мапал - е откраднал единия край на Дъгата, Който бе поставен 
на пиедестал в пещера В Джуджетвор. Той му дава невероятно могъщество и го прави 
непобедим за нас. 

- Но... - промърморваш ти. 

- Почакай, не съм свършил! - Мапал вдига ръка. - Ако Зарар владееше и двата края, 
тогава за нас не би имало надежда. Проучванията ни обаче показаха, че вторият все още 
е на мястото си в края на лабиринта. 

- Защо Зарар не го е взел? - Вдигаш вежди ти. 

- Навярно е счел пресичането на лабиринта за безсмислено, като се има предвид, че 
навярно ще умре там вътре, а и рискува живота си за нещо, което не би му било от 
полза. Лесната печалба, знаеш, обикновено отказва недобросъвестните да извървят и 
трудния път! Така че твоята задача ще бъде да намериш втория край - силата, която той 
ще ти даде, ще позволи да се сражаваш със Зарар като с равен... Двубоите на 
магьосници са специфично изкуство. Те не се провеждат с оръжия, а с магии... 

- Обикновено това са магии за превръщане - додава великият маг на джуджетата. - 
Двубоят продължава, докато единият от магьосниците успее да убие другия... 
Предвидили сме това и всеки от нас е подготвил съставките за по две силни 
превръщателни магии, които ще можеш да осъществяваш мигновено. Магиите са едно 
от малкото неща, които можем да изпратим с теб в двореца... 


- Нашите армии вече са пред Водопада - отново взима думата Милмар - и съвсем 
скоро ще започне битката с ордите фантомни мъртъвци на Зарар. Това обаче е обречено 
сражение - дори и само защото Зарар с едно махване на ръката може не само да съживи 
отново жертвите, които е дал но и е в състояние да привлече нашите убити на своя 
страна... 

- Тогава... 

- Единствената цел на тази битка - вдига показалец Милмар - е да отвлечем 
вниманието на Зарар от това, което става в собствения му дворец. Както Магът вече каза, 
ще те изпратим там с известно количество багаж. Зарар живее в стария замък на Сирст, 
но не си е направил труда да обезвреди голяма част от предишните защитни магии и 
обитава само най-горните етажи. Ние ще те прехвърлим на един от долните, където сме 
сигурни, че има вход за лабиринта и таен проход към магическите лаборатории на 
Зарар. Къде са те обаче проучващите ни магии не можаха да установят. Не ти остава 
нищо друго, освен да проучваш двореца стая по стая... 

- Задачата ти не е лесна! - Тенкес въздъхва тихо. - Но ти си единствената надежда за 
Долината и... Вярвам в успеха ти, принце! 

- Аз не съм Водопадът на дъгата! - възразяваш му ти. 

- Мисля титлата заслужил си че! - отбелязва Лавокан насмешливо и широко ухилен, 
ти се покланя. 

Обръщаш се Към Милмар: 

- Кога тръгвам? 

- Веднага, щом избереш какво желаеш да вземеш със себе си! Тенкес ще те заведе в 
оръжейната. Помни - имаш право само на пет предмета! 

Май не ти остава нищо друго, освен да се запознаеш с ПРАВИЛА НА ИГРАТА и да 
преминеш на 11 


ПРАВИЛА НА ИГРАТА 


Целта ти, както вече си научил, ще е да проникнеш в замъка на Зарар, да освободиш 
Колин и да победиш магьосника... Тъй като, ако съдим по писмата, е очевидно, че 
системата СИТУАЦИИ от първия том се е харесала на читателите, тя е запазена и тук с 
една малка поправка: този път номерата за СИТУАЦИИ са записани В дневника 
предварително, а ще ти казвам кой предмет под кои номер да поставиш. 

Малко обяснение: когато по време на играта ти кажа, че е настъпила СИТУАЦИЯ еди- 
кой си номер, минаваш в дневника и си избираш предмет, който да употребиш. След 
това отиваш на този епизод, който е записан за дадения предмет и ситуация. Ако не ти 
остане нито един предмет, който може да използваш, отиваш на епизода, посочен в "без 
предмет" за ситуацията. 

Иначе в играта няма нищо необикновено. Сигурно ще ти се наложи да направиш някоя 
и друга магия, но те не се нуждаят от съставки и допълнителни находки. И още нещо - на 
някои места ще намираш предмети, които можеш да взимаш със себе си. Броят 
предмети, с изключение на петте, с които започваш, не е ограничен. 

Както и в първата книга, така и тук разполагаш с графа СМЪРТ, където, ако искаш, 
можеш да записваш точките си смърт. Ако някъде ти се наложи да умреш, този път ще те 
връщам в НАЧАЛОТО, затова внимавай! 


И още нешо - графата СПОСОБНОСТИ. Попълването й става в хода на играта. Но ако си 
играл първия "Водопад", ще е разумно да надникнеш в тогавашния си дневник, за да 
взимаш точките за способности оттам. 

Май това е всичко... Успешна игра и внимавай! 

Впрочем има и една изненада - БОНУС-НИВО, което крие разни подаръци. Как обаче 
да попаднеш там, ще откриеш сам! 


1. 


Оръжейната не е голяма, навярно преди нападението над крепостта стаята е 
принадлежала на някой слуга. Сега на стойки по стените висят оръжия, а на полиците до 
тях са подредени десетки странни вещи. 

- Вярно е, че аз съм боец и в трудна ситуация бих предпочел оръжие, а не магия... - 
Тенкес въздъхва. - Все пак, както разбирам, в двореца и бездруго има доста силни 
магии, които могат да повредят по някакъв начин някои вълшебни предмети... Така че 
моят съвет е да вземеш само три оръжия - по едно за стрелба, хвърляне и ръкопашен 
бой. Разбира се, можеш да вземеш и само едно или две, или пък само магии, но... 

Той тръгва покрай една от стените, като на моменти се спира да свали едно или друго 
оръжие: 

- Този лък съм го изработвал сам... Най-доброто, което някога съм правил... Идеално 
оръжие за стрелба по близки цели. 

Лъкът действително е Великолепен. 

- Лично ти изкова чрез магия този меч, помниш ли? 

Приятно е да видиш отново оръжието, с което доказа мисията си пред великия маг на 
джуджетата. Тенкес се е погрижил да шлифова грижливо костената дръжка и да наточи 
острието, а Лавокан е намерил време да изработи великолепна ножница, по която 
вместо гравюри, се точат и преплитат блестящи месингови нишки. 

В крайна сметка Тенкес разполага на пода оръжията, които можеш да огледаш на 
съответните епизоди: 

ЛЪК - 10 

ПРАШКА - 15 

МЕЧ - 20 

БОЗДУГАН - 25 

МЕТАТЕЛНИ НОЖОВЕ - 30 

КОПИЕ - 35 

КАМА - 40 

Следващ обект на вниманието ти са магическите предмети. Милмар ги е подредил 
старателно по полиците, като към всяка вещ е закачил малък етикет с името й и 
описание на действието. 

Най-подходящи за настоящата мисия ти се струват: 

НЕВИДИМО НАМЕТАЛО - 45 

КРИСТАЛНО КЪЛБО - 50 

СВЕЩИЧКА-САМОПАЛКА - 55 

ПРЕНОСИМА ДУПКА - 60 


САМОХВАЩАЩО ВЪЖЕ - 65 

ПАРАЛИЗИРАЩА ЗВЕЗДИЧКА - 70 

Вещите можеш да огледаш на съответните епизоди, а когато. приключиш с избора, 
просто мини на 2. 


2. 


Когато заедно с Тенкес се връщате в гостната, магьосниците вече са струпали хаотична 
купчина магически съставки на масата и тъкмо приключват с изпяването на сложно 
заклинание. 

- Готов ли си да отидеш в двореца? - Милмар загрижено те поглежда. 

- Готов съм! - кимваш ти, преглъщайки няколко подходящи за случая хапливи 
забележки. 

- Добре тогава! 

Петимата магьосници в синхрон махват с ръце и изричат нещо, което звучи горе-долу 
така: 

- Идбо идит ацеробди! - след което пред очите ти внезапно пада мрак и... 

Изненадано примигваш, тъй като вече не си в уютната гостна. Не мислиш ли, че вече 
трябваше да си свикнал с разни мигновени пътешествия? 

Намираш се точно до голям прозорец, от който в странна перспектива се виждат 
Реката и отрупаните по бреговете й бойци. Трябват ти няколко секунди, за да осъзнаеш, 
че всъщност ги гледаш иззад Водопада - това обяснява и монотонното боботене, което 
тътне в ушите ти. 

Обръщаш се. Пред теб се разкрива дълъг коридор с мраморен под. В началото на 
коридора стоят две мраморни колони, а на равни разстояния от двете ти страни са 
разположени по три врати. Други две се намират в дъното на коридора. Доколкото 
можеш да видиш оттук, те са покрити с изключително сложни гравюри, които сякаш на 
всичкото отгоре променят местата си... 

Правиш първата си крачка в посока към коридора и между колоните от нищото 
изниква грамаден рицар с още по-грамаден меч. С недвусмислени движения той се 
насочва към теб и атакува... 

Ситуация 1, приятелю - надникни в дневника и действай! 


3. 


Втренчваш се в създанийцето и питаш: 

- Ти пък какво си? 

- Не си ли виждал фея, бе? Да не си паднал от земята? - заявява то. - Или някой те е 
млатнал по главата... Определено ми изглеждаш като същество, което плаче да го 
млатнат! Бугъл с бугъл! - И докато се опомниш, феята прелита над главата ти и здравата 
те халосва. Въпреки че е микроскопична, ударът е повече от солиден - направо ти 
причернява. 

Е, можеш да се обърнеш и да си тръгнеш (68) или да се опиташ да продължиш 
разговора с някой от следните въпроси или фрази: 

"Какво е бугъл?" - 12 

"Къде съм?" - 23 

"Кой е боядисал света?" - 31 


"Да знаеш къде е вторият край на Дъгата?"- 41 
"Май съм паднал от земята!" - 38 
"Така ли подобава да разговарят млади госпожици?" - 14 


4. 


Нямаш с какво да спреш глагоабазабадузата... така че тя те догонва и мъчително те 
убива. 

Това е Краят на играта. Можеш да опиташ отначало... Като този път внимаваш какви 
предмети си избираш! 


5. 


Освен че е влажна и неприятна, мъглата не изглежда като свръхестествено 
образувание. Постепенно обаче, докато вървиш през нея, червеният й цвят се прелива в 
някак оранжевеещ... И внезапно мъглата свършва. 

Белият път продължава, безгрижно прав, през някакви странно миришещи блата. 
Единственият видим проблем е, че този път светът е яркооранжев. Оранжева е земята, 
оранжеви са растенията, дори небето и слънцето... 

Малко по- нататък по пътя на Дъгата има пътепоказател и точно както и в Червения 
цвят, две пътеки се отделят встрани. 

Ако случайно имаш преносима дупка, мини на 19 - веднага! 

Табелките на пътепоказателя са многозначителни (можеш да посетиш обектите на 
съответните епизоди): 

"ПЪТ НА ДЪГАТА" - 221 

"КЪМ МЕЗОЗОЙСКОТО САФАРИ" - 170 

"КЪМ РАЗСЪЖДАВАЩИТЕ" - 190 


6. 


Бързо опъваш тетивата на лъка и тежката переста стрела се забива в гърдите на 
рицаря. Както Тенкес ти обеща, металът не е пречка за оръжието... Има само един 
проблем: смъртоносно улученият рицар няма никакво намерение да спира атаката си. 
Той вдига ръка, дръпва стрелата и като не успява да се справи с нея, чисто и просто сваля 
нагръдника на бронята си. Излишно е да се казва, че изумлението ти е огромно, когато 
виждаш, че вътре в доспехите няма нищо - те са съвършено празни... 

Това не действа на духове! - със задоволство избоботва рицарят и отново вдига меча 
си. Върни се в дневника за нов избор. 


7. 


Такова чудо не ти се беше случвало, нали? 

След секунда се озоваваш в просторния казан, пълен с прохладна вода. Да не би да са 
решили да ти правят баня? Май не, защото десетина жени притичват с разни зеленчуци в 
ръце и усърдно се заемат да пълнят водата около теб с тях. После под кравата ти започва 
да пари и около казана се вдига пушек... После водата завира и, уби, ти умираш в адски 
мъки - сварен. 


В интерес на истината, супата с месо, с теб в ролята на мръвката, се получава 
извънредно сполучлива и канибалите отлично си похапват от нея - даже може да се 
каже, че така се натъпкват, че от динозабърското печено, което им поднасят след това, 
остава доста за закуска... 

Междувременно обаче ти трябва да започнеш от 1, ако не ти се иска приключението 
да завърши по този безславен начин. Чао! 


8. 


Забиваш зъби в динозабърското сърце... Като изключим, че е малко жилаво, то се 
оказва извънредно вкусно - ако си ял татарски бифтек, ще разбереш какво имам 
предвид... 

Още след час обаче те втриса и далеч преди вечерята за канибалите да бъде готова, 
умираш. Ще ти подскажа, че от суровото месо, което даже не беше и измито (тоест, беше 
си оваляно в прахоляк) си хванал динозавъра треска... 

Не ти остава нищо друго, освен да се върнеш на Ти да почнеш оттам, за да не стигаш 
до такива безславни краища на играта! 


9. 


Пускаш една-две стрели, но лъкът е за близък бой, а диваците са все още далече... 
Така че не улучваш никого. В следващия момент единият вади някаква къса свирчица и... 
Мини на 130. 


10. 


Лъкът е доста къс и е изработен от гъвкаво тъмно дърво. Тетивата е от оплетени на 
плитка жили и е дебела, за разлика от тънката тетива на обикновен лък. Както е типично 
за изработеното от Тенкес оръжие, захватът за пръстите, краищата на дървото и 
поставката за стрелата са от фино одялана Кост. Стрелите също са странни - дълги са 
около 50 см, с тежки метални накрайници и вместо с пера са украсени с поставено под 
ъгъл тясно костено парче. 

- Както казах - пояснява Тенкес, - това е оръжие за близък бой. С него можеш да 
улучиш противник на не повече от 10 метра - вътре в замък или по улиците на 
Брястодом човек рядко има повече пространство за изстрел. Но пък стрелите 
гарантирано пробиват всякакви ризници и щитове... 

Ако избереш лъка, запиши го под номер 1 в дневника и препиши точките, които си 
имал за стрелба с лък в "Водопадът на дъгата". Ако не си играл тази игра, стрелбата ти с 
лък започва с три точки. 

Премини на Т. 


11. 


Тъкмо нагазваш в тревата, когато към теб откъм групичката дървета в другия край на 
поляната се втурва грамаден динозавър. Изправен на задните си крака, висок като кула, 
той се носи към теб с яростно разтворени челюсти... 

СИТУАЦИЯ 3, ако още не си разбрал! Напред към дневника! 


12. 


Непознатият термин буквално те омагьосва... Така че питаш: 

- Какво е бугъл? 

Пърхащото създанийце се разсмива звънко: 

- Бугъл значи, че си будала и гъргофляк. А гъргофлякът е... пфу! Ей, ама много си 
шантав, бе! Даже за една фея е трудно да те понася! 

Кръгчетата, които феята прави насам-натам, са глабозамайващи. 

Можеш да се обърнеш и да си тръгнеш (68). 

Можеш също така да се опиташ да продължиш разговора с някое от следните 
изречения: 

"Кой е боядисал света?" - 31 

"Да знаеш къде е вторият край на Дъгата?" - 41 

"Така ли подобава на млади госпожици да разговарят?" - 14 


13, 


Почти половин час ти отнема да стигнеш до хълмовете в далечината. Пътят 
изненадващо свършва пред каменна беседка с доста сложно украсени колони. 

Спокойно може да се каже, че кътчето е райско - наблизо весело бълбука поточе, 
отвсякъде беседката е заобиколена с буйно цъфтящи (червени, естествено) цветя... С 
една дума, пълна прелест. 

И тъкмо си започнал да се чудиш защо всъщност на пътепоказателя пишеше "КЪМ 
НЕЩАСТНИКА", когато те сепва дрезгав и доста свадлив глас: 

-Я ела насам, лъже-принце, че не мога да те виждам добре! И случайно да не би да 
не си учен на правилата на добрия тон? 

Можеш да избягаш веднага (26), да отвърнеш с остра реплика на собственика на гласа 
(32) или първо да провериш Кой всъщност говори (42). 


14. 


Въпреки че ти е по-скоро смешно, обидено се изпъчваш и отбелязваш: 

- Така ли подобава да разговарят млади госпожици? 

Феята за момент се смълчава и после с разкаяние в гласа заявява: 

- Знаеш ли, ти си прав! Това е глупаво! И ми омръзна! Ела да седнем ей-там под 
дървото и да си поговорим сериозно! Който и да си, ти си ужасно забавен! 

Обръщаш се и си тръгваш (68) или ще я последваш под дървото (88). 


15. 


Прашката е изключително интересно оръжие - в действителност представлява нещо 
като миниатюрен арбалет, който изстрелва заострени метални стрелички. С малко 
практика стрелецът може да се научи да борави доста бързо с прашката... и за нула 
време да набучи като таралеж противника си. 

Ако избереш прашката, запиши я под номер 2 в дневника и препиши точките, които си 
имал за стрелба с прашка в "Водопадът на дъгата". Ако не си играл тази игра, стрелбата 
ти с прашка започва с три точки. 

Премини на Т. 


16. 


Бързо поставяш стрела на лъка и... тя се забива в желеобразното тяло на 
глагоабазабадузата. Никаква реакция! Създанието сякаш просто не е усетило какво 
правиш! Очевидно с лък нищо няма да успееш да направиш. 

Върни се в дневника за нов избор! 


17. 


Засипваш рицаря с поток стрелички - безуспешно, защото те не могат да преминат 
през бронята. Върни се в дневника за нов избор. 


18. 


Веднага след като махаш въжето, рицарят сваля шлема си... Какво е учудването ти, 
когато виждаш, че под него няма глава - доспехите всъщност са празни! 

- Аз съм дух на Дъгата! - обяснява рицарят с тон, който предполага, че ако имаше 
лице, би бил широко усмихнат. - Вземи този шлем! Всеки път, когато ти потрябвам, е 
достатъчно да си го сложиш на главата и аз ще се появя... Вземи и меча ми, ако желаеш! 

Запиши шлема под номер 13 в графата СИТУАЦИИ. Ако нямаш меч, запиши меча под 
номер 3. А ако имаш меч, можеш да го прибавиш към САМО ПРЕДМЕТИ - в случай, че 
твоят се счупи (може да има и такова нещо), автоматично започваш да си служиш с 
втория и няма нужда да зачеркваш меча от СИТУАЦИИ. 

Сега мини на 27. 


19. 


Този епизод не съществува (което ще рече, че съм го пропуснал докато съм писал 
играта и после ме е домързяло да го запълня с по-безполезни дрънканици от рода на 
бла-бла). И понеже преносимата дупка ми е любим предмет от "Кингс Куест М!", а в 
настоящата книга, за нещастие, не намери никакво приложение - въпреки че те накарах 
да я мъкнеш - ето ти нещо полезно, което тя ти носи, а именно онова, което считам за 
много ценно в компютърните игри: БОНУС-НИВО! 

Това ще рече, че тук намираш някои ценни предмети с указания за употребата им. 

Ако си нямаш шлем (или имаш, но не знаеш за какво да го използваш), то без никакви 
усилия се сдобиваш с един изправен РИЦАРСКИ ШЛЕМ! Запиши си го под номер 13 в 
дневника и да знаеш от мен - нахлупиш ли си го на главата, появява се Рицарят на 
Дъгата, който гарантирано те избавя от неприятностите... е, почти винаги. Нещо като 
персонален дух от бутилката. 

В случай, че си нямаш сърце от глагоабазабадуза, то веднага се сдобиваш и с едно 
такова, което трябва да глътнеш. Лапнеш ли го, вече можеш да се превръщаш на 
глагоабазабадуза и да  претрепваш враговете си. Запиши си СЪРЦЕ ОТ 
ГЛАГОАБАЗАБАДУЗА под номер 15 в дневника! 

А сега наслука! 

Можеш да се върнеш на епизод 5 и да изпълниш каквито там указания съм ти дал в 
края му. 


20. 


Мечът, както вече казах, бе сътворен от самия теб чрез магия. Текес и Лавокан са се 
погрижили да полират дръжката му и да го наточат. Сега оръжието е направо 
великолепно - добре балансирано, то приляга в ръката ти така, сякаш е нейно 
естествено продължение. 

Ако избереш меча, запиши го в дневника под номер 3 и препиши точките си от 
"Арикс" - ако сега започваш с "Водопада", значи за бой с меч получаваш три точки. 

Премини на Т. 


21. 


Повече от час белият път "цепи" пряко през ливадите. Стена от червеникава мъгла се 
появява и постепенно запълва хоризонта, докато най-сетне пътят не опира в нея. Тя 
безспорно изглежда странно - гъста като желе, непрозрачна, лениво се люлее на педя 
разстояние пред теб и, учудващо, сякаш опира в невидима стена, която не й позволява 
да се разпростре из Червения цвят... или може би тя самата е стена. 

Можеш да се върнеш обратно по пътя и да поемеш към поточето (34) или към 
Нещастника (13)... А можеш и да навлезеш в мъглата и да видиш какво ще стане - за 
целта просто мини на 5. 


22. 


Ловко замахваш с меча си. 

Рицарят отбива атаката ти, но, както забелязваш, движенията му са доста тромави и 
малко странни - сякаш е кукла на конци, която някои управлява отдалеч. 

Във всеки случай, след още един-два замаха вече си напълно убеден, че можеш да 
нападнеш и да се отдръпнеш безпроблемно... 

Което и правиш. С един мощен удар отсичаш главата му, шлемът отхвръква и се 
търкулва встрани... Доспехите падат на пода с дрънчене. 

Какво е учудването ти, когато откриваш, че те са съвършено празни! 

Запиши си една точка за БОЙ С МЕЧ. Ако искаш, можеш да вземеш със себе си празния 
шлем - запиши го в графата САМО ПРЕДМЕТИ. 

И понеже вече е време да тръгнеш по коридора, решавай сам: 

ще минеш между колоните - 37 

ще се промъкнеш между едната от тях и стената - 78. 


23. 


При все непоносимия език на пърхащото нещо, кротко питаш: 

- Къде съм? 

- Определено ми изглежда да си ей тук! - Летящото създанийце прави няколко 
светкавични кръгчета около теб. - Да, напълно съм сигурна, че стоиш тук и... - Тя здраво 
те дръпва за косата. - Съвсем истински си! Следователно наистина стоиш на тази 
полянка и... В интерес на истината, става дума за важен философски въпрос, но ти си 
бугъл и... Да не си паднал от земята, бе? 

Можеш да си тръгнеш (68). 

Ако не си питал: "Ти какво си?", можеш да минеш на 3, а за "Какво е бугъл?" мини на 
12. 

Иначе официалните продължения на разговора са: 


"Да знаеш къде е вторият край на Дъгата?"- 41 
"Май съм паднал от земята!" - 38 
"Така ли подобава на млади госпожички да разговарят?" - 14 


24. 


Пускаш рояк стрелички срещу глагоабазабадузата. Повечето от тях навлизат в 
желеобразното тяло и просто си остават там... Вярно, една-две пръсват някои от очите 
на чудовището и това довежда до зверски рев от негова страна, но явно "прашката" не е 
оръжието, с което можеш да се справиш с този звяр. 

Върни се в дневника за нов избор! 


25. 


Боздуганът е връх на конструктивната мисъл на джуджетата. Към къса дървена 
дръжка е закрепена масивна верига, а в края й виси тежка метална топка със заострени 
шипове. Боздуганът не е елегантен, а и с него се борави трудно - непривикналият боец 
може да цапне себе си вместо противника... Но пък никой не е в състояние да 
противостои на оръжието - един добре нанесен удар пръсва черепа на врага като 
презряла диня. 

Вече би трябвало да знаеш - препиши точките си от "Арикс". Ако не си играл първата 
игра, започваш с три точки за бой с боздуган. И не забравяй да запишеш това оръжие 
под номер 4 в дневника... ако го взимаш, естествено. 

Премини на Т. 


26. 


Ситуацията е твърде подозрителна, решаваш ти. И понеже очевидно нямаш навика да 
се навираш в опасни приключения, хукваш обратно по пътя колкото те държат краката... 

За твое огромно изумление, зад гърба ти внезапно се надига вихър, който мигновено 
те омотава като с въжета и те изтегля обратно към беседката. Нещо повече - придърпва 
те обратно вътре, където върху единствената пейка е поставена статуя на мъж с 
прикрито от капюшон лице. 

Дланите на статуята се раздвижват и изпод капюшона прозвучава глас: 

- Не можеш да избягаш, лъже-принце... поне докато аз не реша това за възможно. 
Седни в краката ми, ако обичаш - приятно ми е да гледам събеседниците си в лицето! И 
не се страхувай, аз не съм на ничия страна и няма да ти навредя... 

Мини на 58. 


27. 


По доспехите на рицаря се появяват рояци разноцветни светлинки, които бързо го 
обгръщат целия. Той изглежда някак... мъгляв. И за по-малко от минута просто се стапя 
във въздуха и изчезва. 

Е, за теб също е Време да тръгваш. 

Избирай: 

ще минеш между колоните в началото на коридора (37) или ще се пропъхнеш между 
една от тях й стената (78). 


28. 


Залюляваш мощно боздугана и още докато рицарят тромаво се насочва към теб, с вик 
я стоварваш върху шлема му. 

Металът поддава под шиповете и хлътва с неприятен звук, а доспехите се стоварват 
тежко на земята... Противникът ти е мъртъв. Или? 

Шлемът, всъщност, се е вдлъбнал твърде много, буквално е хлътнал вътре в 
нагръдника, изкривена е също цялата горна част на доспехите и... когато внимателно ги 
побутваш, те се разпадат на парчета. Вътре обаче няма нишо! 

Запиши си една точка за БОЙ С БОЗДУГАН. 

А сега, понеже е време да тръгваш, избирай: 

минаваш между колоните в коридора - 37. 

минаваш между едната колона и стената - 78. 


29. 


Спец си по прашката, то си личи. Бързо презареждаш и едно след друго пускаш рояк 
стрелички, повечето от които намират целта си... За нещастие един от диваците вади 
някаква къса свирчица и... 

Запиши си 1 точка за СТРЕЛБА С ПРАШКА и мини на 130. 


30. 


Комплектът от шест метателни ножа е прибран в спретнат кожен калъф. Самите 
ножове представляват заострени метални пластини, а дръжките им са от тънки костени 
плочки. Канията се носи закачена на колана - добрият боец е способен да хвърли 
ножовете един след друг за по-малко от десет секунди. 

И така, ако вземеш ножовете, препиши точките си за хвърляне на нож от "Арикс" - или 
съответно започваш с три точки, ако не си играл първата книга. Запиши ножовете под 
номер 5 в дневника. 

Премини на Т. 


31. 


Преглъщаш няколко обидни думички и питаш: 

- Кой е пребоядисал света? 

От изумление пърхащото нещо застива във въздуха и дори забравя да маха с крила 
(резултатът е падане с тридесетина сантиметра надолу, преди да се опомни). 

- Абе - заявява то, - ти да не си паднал от земята? - Според мен светът си е нормално 
червен на цвят... Пък и кой от нашите ще си губи времето да го пребоядисва? Голям 
бугъл си, ей! И какво си ти изобщо? 

Можеш да прекратиш разговора и да си тръгнеш (68). 

Можеш също да питаш: 

"Ти какво си? -3 

"Какво е бугъл?" - 12 

"Да знаеш къде е вторият край на Дъгата?" - 41 

"Така ли подобава на млади госпожички да разговарят?" - 14 


32. 


Чийто и да е гласът, за днес грубите разговори са ти предостатъчни. Ето защо го 
отрязваш: 

- Правилата на добрия тон включват и малко любезност, струва ми се... Бугъл такъв! 

Отговорът на злобните ти думи е малко по-различен, отколкото си очаквал. Зад гърба 
ти внезапно изниква вихър, който те омотава като с въжета, повдига те над земята и те 
захвърля на пода на беседката. 

В дъното, върху една пейка, е поставена статуя на прегърбен мъж с плащ, чието лице е 
скрито под капюшона. Ръцете на статуята са положени в скута й и... внезапно се 
раздвижват. Този път със сигурност може да се каже, че гласът идва изпод капюшона: 

- Лъже-приние, не обичам да се подиграват с мен! Но, нека да е така, както казваш! 
Ще бъда любезен, поне докато боговете изискват това от мен... Прощавай, но дълги 
години стоя тук сам и съм позабравил какво трябва и не трябва да... както и да е! Ела и 
седни в краката ми, има доста неща, за които се налага да поговорим! 

Мини на 58. 


33. 


Бързо хвърляш няколко ножа по рицаря, но това е безсмислено занятие - те не са в 
състояние да пробият бронята му. 
Върни се в дневника. 


34. 


Пътят доста време криволичи между дърветата и през гората, преди да стигне до 
широка полегата поляна, която от своя страна се спуска не към "поточе", а към доста 
внушителна река. До пътя е забодена табела: "УЧИЛИЩЕ ЗА ФЕИ. ДОСТЪП ЗА НЕ- 
МАГИЧЕСКИ ЛИЦА ЗАБРАНЕН". 

Ако нямаш намерение да продължаваш (табелата е доста категорична в това 
отношение), можеш да се върнеш към Нещастника (13) или към пътя на Дъгата (21). В 
противен случай мини на 61. 


35. 


Копието, както и лъка, е във вариант за близък бой. То е значително по-тежко и по- 
късо от обикновено копие. Металният му накрайник има осем режещи ръба и е дълъг 
близо 10 см, което позволява копието не само да бъде хвърляно, но и с него да се мушка 
и набучва - не така ефективно, както с меч, но... 

Ако вземеш копието, просто препиши точките си за хвърляне на копие от "Арикс" и 
прибави към тях една, тъй като приемам, че от играта си получил някакъв опит за бой с 
меч. Ако започваш сега, точките ти са четири. Запиши си копието под номер 6 в 
дневника. 

Премини на Т. 


36. 


Стисваш здраво меча и решително се нахвърляш върху глагоабазабадузата. 
Ако имаш поне пет точки за БОИ С МЕЧ, мини на 53. В противен случай те очаква 64. 


37. 


Битката долу под водопада е започнала, установяваш след бърз поглед през огромния 
прозорец. Наистина нямаш повече време за губене, ето защо тръгваш към коридора. 

Когато минаваш между колоните... 

Мини на 83. 


38. 


След известен размисъл признаваш: 

- Да приемем, че съм паднал от земята! 

- Айде бе! - феята замира. - Ти сериозно ли говориш? Такова нещо не се е случвало, 
чакай да си помисля, има вече към тридесетина години, ако не и повече! Последният, 
дето посмя да се завре тук... Хм, хм... Я ела под онова дърво да си поговорим както 
трябва! 

Ако решиш, че сега е моментът да си тръгнеш, мини на 68. Ако последваш феята под 
дървото, те очаква 88. 


39. 


Изчакваш нетърпеливо с меч в ръка - сигурен си, че си способен на виртуозно 
изпълнение дори срещу цяла орда диваци... Сигурен ли си? 

Във всеки случай, така и не ти се отдава да опиташ изкуството си - един от 
нападателите вади къса свирка и... Мини на 130. 


40. 


Камата е истински шедьовър на джуджешкото ковашко изкуство. Има малка кожена 
кания, която може да се пристегне на китката или глезена. Камата е изкована от 
специално закалено СРЕБРО във формата на разтворила челюсти за бой змия, от чиято 
уста излиза острие - език. Люспите на змията са изработени от тънки костени плочки, 
монтирани в метала. Двете очи от двете страни на камата са пламтящи рубини. Самото 
острие е тънко като бръснач и е невероятно остро. 

В случай, че избереш камата, препиши точките си от "Арикс" - ако сега започваш, 
получаваш четири точки за бой с кама. 

Важно е да избереш къде ще закрепиш канията на камата. Ако се спреш на глезена, 
запиши си кодова дума БЯЛ, а ако я поставиш на китката, кодовата ти дума е ЧЕРЕН. И не 
забравяй да запишеш самата кама под номер 7 в дневника! 

Премини на Т. 


41. 


Въздъхваш дълбоко - ситуацията все по-малко ти харесва. Питаш: 

- Да знаеш случайно къде е вторият край на Дъгата? 

- Чакай да си помисля... - Пърхащото създанийце прави едно-две кръгчета около теб. 
- Знаеш ли, май е в онази посока... - и прелита два-три метра по права линия. - Но не 
съм ходила в другите цветове и... Абе, само бугъл може да пита такива работи! 


Можеш да се обърнеш и да си тръгнеш (68). Можеш да се опиташ и да продължиш 
разговора с някоя от следните дълбокомислени фрази: 

"Какво е бугъл?" - 12 

"Къде съм?" - 23 

"Не говоря с пърхащи създанийца!" - 49 

"Така ли подобава да разговарят млади госпожички?" - 14. 


42. 


Гласът май идва откъм беседката, ето защо любопитно надничаш вътре. 

На каменната пейка в дъното има само някаква статуя на прегърбен мъж, загърнат в 
плащ с капюшон, който почти скрива лицето му. Ръцете на мъжа са положени в скота 
му... Внезапно пръстите на едната помръдват и показалецът те помамва напред. 

- Ама приближи се, де! - гласът безспорно идва изпод капюшона. - Да не мислиш, че 
горкият стар Нещастник обича да разговаря с хора, които не вижда? Седни в краката ми, 
ако обичаш и... 

Все още можеш да избягаш (26) - или пък да изпълниш желанието на Нещастника (58). 


43. 


Още докато рицарят тромаво се приближава, мяташ копието. С тежък звън то се 
забива в гърдите на противника ти. Тенкес беше прав - то пробива бронята все едно, че 
е лист хартия. Има само един проблем: смъртоносно улученият рицар няма никакво 
намерение да спира атаката си. Той вдига ръка, дръпва стрелата и, като не успява да се 
справи с нея, чисто и просто сваля нагръдника на бронята си. Излишно е да се казва, че 
изумлението ти е огромно, когато виждаш, че вътре в доспехите няма нищо - те са 
съвършено празни... 

- Това не действа на духове! - със задоволство избоботва рицарят и отново вдига 
меча си. 

Върни се в дневника за нов избор. 


44. 


Бързо пускаш първата стрела и тя безпогрешно се забива в окото на динозавъра. 
Следващата ти стрела не е по-малко точна и, макар че след това хукваш да си спасяваш 
кожата от побеснелия динозавър, резултатът е задоволителен - ослепено, животното 
няколко минути се мята по полянката и накрая рухва с обляна в кръв глава... Явно все пак 
си засегнал и мозъка му с изстрелите си. 

Честита победа, прибави си една точка за стрелба с лък и мини на 146. 


45. 


Наметалото е изработено от много фина материя. То се разгъва, струи като вода по 
ръцете ти... Иначе само по себе си то не представлява нищо особено - на цвят е 
неопределено кафяво, няма бродерии или каквато и да е украса, нито пък притежава 
сложна кройка. Етикетчето гласи: "НЕВИДИМО НАМЕТАЛО. СЛЕД ЗАВЪРЗВАНЕ НА 
ВРЪЗКИТЕ НЕВИДИМО СТАВА ВСИЧКО, КОЕТО СЕ ДОКОСВА ДО ВЪТРЕШНАТА СТРАНА НА 
НАМЕТАЛОТО." 


Запиши наметалото под номер 8 в дневника (ако го взимаш) и премини на 1. 


46. 


Поклащаш глава: 

- Извинявай много, но мисля сам да се занимавам с делата ти... Те не са като за 
миниатюрни феи като теб! 

За момент дивият й въздушен танц спира, после тя възкликва: 

- Ама как... Бугъл с бугъл! 

Мини на 68. 


47. 


Е, хайде, помисли малко какво ще ти се случи, ако нападнеш рицар, въоръжен с меч - 
ати си с някаква си кавичка и нищо повече! 
Върни се в дневника за друг избор. 


48. 


Залюляваш заплашително боздугана и се хвърляш в атака... Ако имаш поне четири 
точки за БОЙ С БОЗДУГАН, мини на 56. В противен случай те очаква 71. 


49. 


Въпреки че ти е по-скоро смешно, обидено се изпъчваш: 

- Не говоря с пърхащи създанийца! И изобщо... 

- Кого обиждаш ти, бе, бугъл! - възниква гневно летящото нещо. - Знаеш ли, че 
разговаряш с една истинска фея и, ако поискам, мога да те превърна в... в... в купчинка 
пепел! 

Можеш да продължиш разговора по следния начин: 

"Какво е бугъл?" - 12 

"Къде съм?" - 23 

"Кой е боядисал света?" - 31 

Или пък да се фръцнеш и да си тръгнеш (68). 


50. 


Кристалното кълбо представлява мътна сфера от блещукащ кристал, в чиито дълбини 
се движат неясни сенки. Поставено е върху вдлъбната дървена плочка. Когато го вдигаш, 
забелязваш, че върху кълбото има черен отпечатък на длан. 

Етикетчето гласи: "ГАДАТЕЛСКО КЪЛБО. СЛЕД ПОСТАВЯНЕ НА ЛЯВАТА РЪКА ВЪРХУ 
ФИГУРАТА МОЖЕ ДА СЕ ИЗПОЛЗВА С ДВЕ МАГИЧЕСКИ ДУМИ - "ШЕД" ЗА ПРЕДСКАЗВАНЕ 
НА БЛИЗКОТО БЪДЕЩЕ И "СОР" ЗА ОТГОВОР НА КОНКРЕТЕН ВЪПРОС". 

Запиши кълбото под номер 9 в дневника и премини на 1. 


51. 


Разгъваш светкавично невидимото наметало и завързваш връзките му. 
Рицарят спира като вкопан. Тежкият меч бавно се спуска до бедрото му. 


По доспехите заиграват бледи разноцветни светлинки. Рицарят изглежда някак... 
мъгляв! За броени секунди той се разтваря безследно във въздуха. 

Предпазливо развързваш връзките на наметалото, но противникът ти не се появява 
ОТНОВО. 

Свободен си да продължиш. И по този повод, трябва да решиш: 

между Колоните в Коридора ли ще минеш - 37 - или между една от тях и стената - 78? 


52. 


Позволяваш си една усмивка: 

- И като те развържа, пак ще ме нападнеш, нали? 

Рицарят поклаща глава: 

- Не, повелителю, имам право само на един опит за схватка... Отсега нататък можеш 
да ме считаш за свой роб! 

- И какво ще ме накара да ти повярвам? 

- Кълна се в честта на Дъгата! - с гордост отговаря той. 

Е, ало го отвържеш, мини на 18. 

В противен случай зачеркни въжето от дневника си и избирай: между колоните в 
Коридора ли ще минеш (37) или между една от тях и стената (78)? 


53. 


Нахвърляш се върху чудовището със свирепост, която изненадва дори и теб. Първите 
няколко удара, попаднали в желеобразното тяло, те убеждават, че глагоабазабадузата 
дори не усеща раните, които Йй нанасяш - от процепа се процеждат няколко слузести 
капки, след което той се затваря. 

Можеш да се върнеш в дневника за нов избор. 

Можеш също така да продължиш схватката като: 

упорито ръгаш глагоабазабадузата в тялото - 77 

системно се заемеш да отсичаш пипалата й - 90 

избодеш всичките й очи - 115 


54. 


Хвърляш няколко ножа, които безобидно потъват в желеобразното тяло на 
глагоабазабадузата, без да й причинят никакви съществени щети. Очевидно това не е 
оръжието, което може да я спре... 

Върни се в дневника за нов избор. 


55. 


На пръв поглед свещичката не е нищо особено. Върху крив месингов свещник е 

поставена разтопена до половината безформена лоена свещ. Етикетчето гласи: 
"САМОПАЛКА. С МАГИЧЕСКА ДУМА "НАГ" СЕ ПРЕДИЗВИКВА ЗАПАЛВАНЕ НА ФИТИЛА." 
Запиши свещичката под номер 10 в дневника и премини на 1. 


56. 


Нахвърляш се върху чудовището със свирепост, която изненадва дори и теб. Още 
първият удар обаче те убеждава, че има нещо по-специално в битката с боздуган срещу 
глагоабазабадуза - топката с жвакане потъва в желеобразното тяло и единственото 
неудобство, което причинява на чудовището е, че то спира за секунда, докато "запълни" 
образувалата се от удара дупка. 

Можеш да се върнеш в дневника за друг избор. 

Можеш също да продължиш битката като: 

продължаваш да удряш по тялото - 80 

опитваш се да смажеш очите на звяра - 104. 


57. 


Ако искаш да се самоубиеш, най-добре скочи от някой по-висок етаж! Позволявам си 
да ти кажа, че да държиш кристално кълбо и да му задаваш въпроси, докато грамаден 
рицар с огромен меч се кани да те заколи в близките две-три секунди... 

С една дума, приемам, че си направил този избор само за да видиш какво ще се случи. 
Забрави за кристалното кълбо и си потърси нещо друго в дневника! 


58. 


Присядаш в краката на мъжа-статуя. Едва сега ясно можеш да видиш и лицето му - 
смъртно-бледо, но, както и дланите му, напълно живо... за разлика от остатъка от тялото 
му. 

- Значи ти си лъже-принцът, за който ме известиха боговете... - мъжът-статуя леко се 
усмихва. - Какво пък, големи части от света са били спасявани и от къде-къде по- 
мизерни същества от теб... 

Ако вече си минавал оттук (или пък не ти се четат повече от необходимия минимум 
подробности), мини направо на 74. В противен случай можеш да попиташ например: "Ти 
пък кой си?" и този въпрос ще те заведе на 96. 


59. 


Изчакваш нетърпеливо с боздуган в ръка - сигурен си, че си способен на виртуозно 
изпълнение дори срещу цяла орда диваци... Сигурен ли си? 

Във всеки случай, така и не ти се отдава да опиташ изкуството си - един от 
нападателите вади къса свирка и... 

Мини на 130. 


60. 


Преносимата дупка е стегнато навита на руло и пристегната с връв. Външната й страна 
е сиво-зеленикава на цвят, гъвкава и грапава. Когато разгъваш рулото, за свое учудване 
наистина се натъкваш на дупка. Тя е матовочерна и когато я докосваш, пръстите ти 
спокойно навлизат вътре в нея - при все че тя е поставена на полицата и под нея няма 
свободно пространство... 


Етикетът гласи: "ПРЕНОСИМА ДУПКА. ДОЛЕПЯТЕ Я ДО МЯСТОТО, НА КОЕТО ВИ ТРЯБВА 
ОТВОР, ХВАЩАТЕ Я ЗА РЪБА И ИЗТЕГЛЯТЕ ПОДЛОЖКАТА ОТ ЗАДНАТА ЧАСТ. ИЗПОЛЗВА СЕ 
ЕДНОКРАТНО." 

Ако избереш да вземеш със себе си дупката, имай предвид, че нея трябва да запишеш 
в графата "само предмети"! 

Премини на Т. 


61. 


Решително продължаваш нататък. Не след дълго вече чуваш и глъч - съвсем като в 
нормално училище... а малко по-късно те връхлита и цял орляк пърхащи създанийца, 
които с бясна скорост хвърчат наоколо и всяко едно сякаш има намерение ако не да ти 
избоде очите, то поне да те дръпне за косата, да те щипне, да те... 

Ако имаш в списъка на приятелите си фея, мини на 103. В противен случай те очаква 
119. 


62. 


Измъкваш свещичката и бързо произнасяш магическата дума "Наг!". Вместо да се 
запали огънче обаче, от поставката на свещичката прозвучава глас: 

- Вие говорите с магическия секретар на огнения демон Саламандър. В момента 
пирокинетичната служба е в обедна почивка. Моля, обадете се пак след половин час... 

А сега де? 

Марш на дневника за нов избор и имай предвид, че каквото си потърсиш, това и 
получаваш. В случая - тъп избор и тъпа шегичка. 


63. 


За нещастие имаш само няколко стрели, а канибалите са много повече... 
Мини в дневника за друг избор. 


64. 


Още първите няколко удара с меча те убеждават, че това също не е оръжието, с което 
можеш да победиш глагоабазабадузата. 

Запиши си все пак една точка за бой с меч. 

Върни се в дневника за нов избор. 


65. 


Наглед въжето е съвсем обикновено - намотано е на пръстени и е пристегнато с 
вързана на възел кожена ивичка. Етикетчето твърди, че "САМОСТОЯТЕЛНО ЗАЛАВЯ 
ВСЯКАКЪВ ПРОТИВНИК, КОЙТО ПРЕДВАРИТЕЛНО Е ПОСОЧЕН ОТ ТОЗИ, КОЙТО ХВЪРЛЯ 
ВЪЖЕТО". 

Запиши въжето под номер 11 в дневника. Премини на 1. 


66. 


Изяж сърцето и можеш да си го запишеш под номер 15 в СИТУАЦИИ, с което 
получаваш уникалната способност и ти да се превръщаш в глагоабазабадуза в случай на 
необходимост. 

А сега последвай вожда в неговото поклонение на 198. 


67. 


Стреличките на прашката определено не са оръжието, което ще победиш динозавъра. 
Върни се в дневника за нов избор. 


68. 


Решително се обръщаш и си тръгваш. 

Известно време феята крещи разни работи след теб, но гласът й постепенно заглъхва 
между дърветата... 

След десетина минути забелязваш над върховете на дърветата някаква бяла арка - и 
малко по-късно най-сетне излизаш от гората. 

Насред ливадата, която започва отвъд дърветата, е поставена бяла мраморна плоча, 
над която се извисява арката. Бялото изглежда направо неестествено в този червен 
свят... На арката масивни, причудливо разкрасени букви от сив мрамор уведомяват: 
"ПЪТ НА ДЪГАТА". 

Тесният път, застлан с бели плочки, започва зад арката и изчезва в далечината, прав 
като опънат конец. 

На десетина метра по-нататък до него е забучен ръждив пътепоказател и се отделят 
две съвсем обикновени пътеки. Пътепоказателят, естествено, е издържан в нормалния 
за района червен цвят. 

На табелите можеш да откриеш следните надписи (когато избереш накъде да вървиш, 
мини на указания с номерче епизод): 

КЪМ ПОТОЧЕТО - 34 

ПЪТЯ НА ДЪГАТА - 21 

КЪМ НЕЩАСТНИКА - 13 


69. 


Сръчно хвърляш десетина от ножовете си и повечето намират целта... За нещастие 
обаче един от диваците вади някаква къса свирка и... 
Запиши си 1 точка за ХВЪРЛЯНЕ НА НОЖОВЕ и мини на 130. 


70. 


В действителност звездичката е поставена в малка метална кутийка, от капачето на 
която виси следният етикет: "ПАРАЛИЗИРАЩА ЗВЕЗДА. ГАРАНТИРАНО ОБЕЗДВИЖВА ЗА 
МИНИМУМ "ЧАС ВСЯКО ЖИВО СЪЩЕСТВО, КОЕТО СЕ НАМИРА В ОБСЕГА НА 
СВЕТЛИНАТА Й. ТЕЗИ, КОИТО НЕ ТРЯБВА ДА ПОПАДНАТ ПОД ВЛИЯНИЕТО Й, ТРЯБВА ДА 
СЕ ДОПИРАТ ДО КУТИЙКАТА ПРИ УПОТРЕБА." 


За секунда се поколебаваш дали да не надникнеш в кутийката, но... Е, подобни вещи 
могат да се окажат опасни, а точно в момента не е особено желателно да си 
парализиран за час-два. 

Запиши звездичката под номер 126 дневника. Премини на 1. 


71. 


Още първият удар те убеждава, че и това не е оръжието, с което можеш да победиш 
глагоабазабадузата. Запиши си все пак една точка за бой с боздуган. Върни се в 
дневника за нов избор. 


72. 


Хукваш колкото ти държат краката - главно защото чудесно можеш да си представиш 
на какъв звяр принадлежи главата... 

Ама, чакай, това е просто един брахиозабър! Може и да е висок 12 метра, обаче е 
тревопасен и не се храни със скитащи герои... 

Задъхан, стигаш до солиден на вид затревен участък. Оглеждаш се - никакви 
чудовища не те преследват. С облекчена въздишка навлизаш в тревата и... минаваш на 
11. 


73. 


Хвърляш въжето и то с невероятна бързина се омотава около доспехите така, че 
рицарят не е в състояние дори да помръдне. 

Е, пътят е вече свободен, но за съжаление ще трябва да... 

Момент! 

Рицарят проговаря с боботещ глас: 

- Повелителю мой, пусни ме! 

А сега де? 

Ако останеш да си поговориш с него, мини на 52. 

Ако предпочетеш да го оставиш както си е, зачеркни въжето от днебника (не можеш 
да го ползваш, докато той е вързан, нали?) и избери как ще продължиш: минаваш между 
колоните в коридора (37) или между една от тях и стената (78)? 


74. 


Имаш право да зададеш три от следните въпроси: 
КАКВО ПРАВИШ ТУК - 113 

ЗА УСТРОЙСТВОТО НА СВЕТА - 125 

ЗА ОПАСНОСТИТЕ, КОИТО ТЕ ДЕБНАТ - 133 

ЗА ПРИНЦА-ГЕРОЙ - 148 

ЗА ВТОРИЯ КРАЙ НА ДЪГАТА - 154 

ЗА БЪДЕЩЕТО, КОЕТО ТЕ ОЧАКВА - 163 

Ако си свършил с въпросите, мини на 87. 


75. 


Бързо измъкваш кутийката с парализиращата звездичка и я отваряш... Нищо 
конкретно не се случва, освен че рицарят спира за момент и любопитно се втренчва в 
кутийката. После с боботещ глас отбелязва насмешливо: 

- Това, струва ми се, не действа на призраци! - след което презрително вдига 
забралото си... отдолу няма нищо. Шлемът му е съвършено празен. 

Можеш да се върнеш в дневника за друг избор. 


76. 


Героично стреляш по нападателите си, но накрая отвън зазвучава странна мелодия, 
която те кара да захвърлиш оръжията и да се сринеш на пода в идиотски кикот... 
Мини на 126. 


77. 


Продължаваш да ръгаш и мушкаш чудовището, докато накрая едно от пипалата му 
успява да те сграбчи и въпреки яростната ти съпротива, да те завлече до ужасната паст 
под корема на глагоабазабадузата... 

Няма да описвам, какви мъки преживяваш, докато тялото ти се разложи в киселинния 
стомашен сок на чудовището. Налага се да започнеш играта от 1! 


78. 


Тръгваш решително по коридора, но нещо ти подсказва, че ще е по-безопасно да се 
промъкнеш между колоната и стената, вместо да минаваш направо. 

Е, осъществяваш намерението си... Коридор като коридор. 

Мини на епизод 5 от "Водопадът на дъгата - 3: Водопадът на дъгата". 

КОМЕНТАР НА ВЪРДЖ: Всъщност това не е финал, а по-скоро нещо като подсказване 
или реклама... Гарантирам ти, че наистина можеш да минеш на горепосочения епизод 5 
от третата книга, стига да я имаш. Също така обаче ти гарантирам, че няма да оцелееш и 
две крачки нататък по коридора, ако не си преживял настоящото приключение. Ето 
защо, ако обичаш, иди на 83 и мини МЕЖДУ двете колони. 


79. 


Вярно, в легендите и приказките рицарите обикновено убиват не по-малки дракони 
само с меча си, но... Е, бих казал, че това, поне според мен, е невъзможно. Така че ти 
няма да можеш да убиеш този динозавър с меч. Върни се в дневника. 


80. 


Продължаваш да млатиш с боздугана чудовището, докато накрая едно от пипалата му 
успява да те сграбчи и въпреки яростната ти съпротива, да те завлече до ужасната паст 
под корема на глагоабазабадузата... 

Няма да описвам, какви мъки преживяваш, докато тялото ти се разложи в киселинния 
стомашен сок на чудовището. 

Налага се да започнеш играта от 1! 


81. 


Трудно можеш да си представиш какво ще е това глагоабазабадуза, но за всеки случай 
предлагаш: 

- Защо не се покатерим на дървото? 

Феята бързо отвръща: 

- Това май е добра идея... Хайде, ще ти помогна! 

След секунда се озовавате удобно настанени на един доста височък клон. 

И втози момент глагоабазабадузата се появява на поляната. 

Вероятно, ако някога решиш да я описваш, можеш да кажеш, че прилича на сухоземна 
желеобразна медуза, щедро украсена с очи, пипала и зъби на най-невероятни места... 
Движи се с невероятна за чудовищните си размери скорост и всъщност най-вече май 
прилича на странен танк, който почти се врязва в дървото... 

В този момент констатираш, че си забравил багажа си долу. Едно пипало се протяга, 
забърсва раницата ти ия натиква в бездънната паст от долната страна на чудовището. 
Край - вещите ти вече ги няма! По-лошото е обаче, че след като се е "подкрепила" с 
нещата ти, глагоабазабадузата фиксира теб и феята с едно-две от очите си и... плавно 
започва да се издига във въздуха! 

Не ти остава нищо друго, освен геройски да скочиш от дървото и да започнеш битката. 

Е, отбележи си, че са ти останали (ако си ги имал) само меч, боздуган, Кама и шлем. 

СИТУАЦИЯ 2 - действай! 


82. 


Хвърляш отчаяно копието... то обаче е за близък бой и, разбира се, не успява да стигне 
до диваците, които са още далече. Като го виждат обаче, те изведнъж спират устрема си 
и сменят ужасяващите гримаси с весели усмивки. 

- Свой, свой! Оръжие като нашето! Свой! Да си добре дошъл в жълтото! - и докато се 
усетиш, вече си понесен на ръце в посока към лагера им. 

Мини на 306. 


83. 


Когато минаваш между колоните, остра болка изведнъж прорязва тялото ти и пред 
очите ти притъмнява. 

Първото ти впечатление, когато мъглата пред погледа ти се разсейва, е за червено. 

Не се намираш в коридора. Всъщност, доколкото познаваш Долината, изобщо не се 
намираш някъде из нея. Застанал си на малка полянка сред някаква гора с грамадни, 
масивни дървета. И всичко наоколо е червено - от пръстта и тревата, до стволовете на 
дърветата и листата им. Небето има нежен бледо-червен оттенък, слънцето горе в 
зенита определено е червено... С една дума, изглежда, някой е пребоядисал света, 
докато си се занимавал с Негово височество Рицаря... 

Тънък смях като звън на камбанки се разнася приблизително откъм лявото ти ухо. 
Обръщаш се светкавично; за да видиш... 

Е, това е само някакво извънредно дребно създанийце, което пъргаво се носи насам- 
натам във въздуха. Нищо страшно. 


- Кво зяпаш бе, бугъл? - прозвучава тънко гласче, което, ако не се лъжеш (а ти не се 
лъжеш, защото аз ти го казвам), определено се разнася откъм пърхащото нещо. 

Можеш да обърнеш гръб и да тръгнеш между дърветата (68). 

Можеш също да поговориш с това летящо чудо (95). 


84. 


Съгласен съм, че може би е възможно да стовариш боздугана с такава сила върху 
черепа на динозавъра, че да го убиеш... Въпреки че малко се съмнявам във физическите 
ти способности. Обаче за целта трябва да се добереш до главата, която се намира на 
малко повече от 5 метра височина и... С една дума, това не ти е мечка и номерът няма да 
стане. Върни се в дневника. 


85. 


Мяташ копието по глагоабазабадузата... 
Ако имаш поне четири точки за бой с копие, мини на 107. 
В противен случай те очаква 118. 


86. 


Безспорно, би се сражавал мъжествено... но колкото и опит да имаш в боя с меч, не си 
достатъчно опитен противник за приблизително двеста вбесени диваци. Върни се в 
дневника за нов избор! 


87. 


След като отговаря и на последния ти въпрос, Нещастника затваря очи и замира 
неподвижен. Правиш няколко опита да продължиш разговора, но събеседникът ти сякаш 
се е вкаменил целия. 

Е, очевидно няма повече смисъл да се занимаваш с него. Можеш да напуснеш 
беседката и да тръгнеш към пътя на Дъгата (21) или към поточето (34). 


88. 


Дървото, под което те завежда феята, е грамадно и кичесто, а клоните му са отрупани 
с едри червени плодове. 

- Сядай! - феята стремително полита нагоре. - Протегни си ръката! Аз черпя! 

Един плод тупва в дланта ти. 

- Хапвай де! - феята отново се появява в полезрението ти и след едно-две кръгчета се 
настанява на коляното ти. 

Сега вече можеш да я разгледаш. Макар и да е висока само пет-шест сантиметра, тя 
притежава > съвсем нормални пропорции и дори е изумително >“ красива. 
Морковеночербената й коса е свободно разпиляна по гърба й, изящното й сърцевидно 
личице просто сияе, а ефирната рокля, която носи... Абе, наистина красива мини- 
женичка! Само дето на гърба й потрепват два чифта криле като на водно конче. 


- Значи - заявява официално феята, - ти се намираш в Червения цвят на Дъгата! Аз се 
наричам Триглиптика Маджестина Герберфокусина фантастикус Светелина Дилбер и 
Джамбурина... 

Очевидно изражението ти изразява доста главозамайване, защото тя се смилява и 
добавя: 

- Приятелите ме наричат Маджи! - След което добавя: - Слушай, ти от добрите ли си? 

Вместо да дочака отговора ти обаче, тя поставя пръстче на устните си и стремително 
излита. 

Успяваш да чуеш някакво пукане между дърветата, преди феята да се върне и да се 
притисне към шията ти. Цялата трепери и почти шепнешком обяснява: 

- Ужас! Насам идва глагоабазабадузата... и мисля, че вече ни е подушила... Света 
Магийо, какво да правим? Какво да правим? 

Възможните предложения от твоя страна са следните: 

покатервате се на някое дърво - 81 

хуквате да бягате - 98 

оставате да се биете - 101. 


89. 


Влизаш решително в колибата. 

Не е трудно да откриеш кафеварката, защото тя блести под нахлуващата през 
отворената брата слаба лунна светлина... 

За нещастие, докато се промъкваш към масичката в дъното, успяваш да се спънеш в 
някакъв предмет на пода и падаш, повличайки масичката и кафеварката, а също и поне 
две дузини тракащи черепи... Грохотът може да събуди и умрял. 

Две секунди по-късно в колибата нахлува вождът: 

- Какво става, кой е тук, дайте огън... 

И след още две секунди не само половината село се е събрало наоколо, но и някой се 
сеща да домъкне факла... 

Разкрит си! 

СИТУАЦИЯ 5, моля! 


90. 


За разлика от запълващите се отвори по тялото обаче, отсечените си пипала 
глагоабазабадузата не може да възстанови. Само след няколко минути треперещото й 
тяло лежи "обезкрачено" на земята. 

- Убий я! Убий я! - подканва те от безопасно разстояние феята. 

Логичният въпрос е "Как"! 

Мини на 131. 


91. 


Ако имаш поне 6 точки за бой с кама, мини на 124. 
В противен случай те очаква 102. 


92. 


Ако имаш поне 5 точки за мятане на ножове, мини на 105. В противен случай това не е 
оръжието, с което ще победиш динозавъра - Върни се в дневника. 


93. 


Поклащаш глава: 

-За нищо на света не бих се докоснал до тази пихтия... но имам една идея! 

С един рязък удар пронизваш сърцето на глагоабазабадузата. Тялото Й мигновено 
става матово и спира да се тресе. Сега вече тя е мъртва! 

Мини на 147. 


94. 


Поради невероятните ти способности (или по чиста случайност) копието улучва точно 
отворената уста на динозавъра и се забива дълбоко в гърлото му. С изцъклени очи 
звярът прави още две-три крачки, след което се стоварва на земята - успял си да 
засегнеш малкото му мозъче. 

Честита победа и мини на 146, като имаш предвид, че при падането се отчупва един 
зъб от челюстите на динозавъра! 


95. 


Имаш право да зададеш някой от следните въпроси: 

"Ти пък какво си?" - 3 

"Какво е бугъл?" - 12 

"Къде съм?" - 23 

"Кой е боядисал света?" - 31 

"Да знаеш случайно къде е вторият край на Дъгата?" - 41 
Можеш също и да кажеш: 

"Аз с пърхащи създанийца не разговарям!" - 49. 


96. 


Думите на Нещастника безспорно са обидни, но в тях има и известна доза истина - 
какво да се прави, едва ли си особено вдъхновяваща гледка с грамадните си оръжия, 
които, колкото и добре да използваш, определено удържаш с мъка... 

С една дума, вместо да се заядеш, простичко питаш: 

- Ти пък кой си, че ми говориш така? - Може би си прав... - съгласява се мъжъте-статуя. 
- Човек в моето положение не бива да се подиграва на другите... Виждаш ли, лъже- 
принце, наричат ме Нещастника. Преди години имах и друго име, с което се гордеех - 
Галар... Бях могъщ магьосник - или поне се мислех за такъв. И бях сигурен, че ако се 
сдобия с един от краищата на Дъгата, могъществото ми вече няма да има предели. Сирст 
все още умираше дълбоко в недрата на двореца си, а дори и аз не смеех да вляза в 
Джуджетвор... ето защо потърсих лабиринта на Сирст с надеждата, че след като сега 
силите му са слаби... - Пръстите на мъжа се раздвижват в подобие на леко махване с 
ръка. - Ще ти спестя по-голямата част от ужасиите, които преживях. Достатъчно е да се 


каже, че Сирст ме проследи, залови ме точно пред целта и ме наказа да остана тук, да 
посрещам другите нещастници като мен... и да предвиждам бъдещето за всички 
обитатели на Дъгата, които искат да се допитат до мен. Така се превърнах в Нещастника. 
Заклинанието ще ме освободи едва когато вторият край на Дъгата попадне в ръцете на 
добър и честен човек. По закон - добавя той - съм задължен да отговоря точно на три 
твои въпроса... Този не се брои в сметката, защото се отнася до мен. С нищо друго не 
мога да ти помогна... Но питай! 
Мини на 74. 


97. 


Бързо разгръщаш наметалото и махваш на феята да се притисне към теб. След това 
завързваш връзките. 

В първия момент глагоабазабадузата сякаш не реагира на изчезването ви - 
продължава да се носи целеустремено напред... След това обаче внезапно се заковава 
на място с гърлено ръмжене... 

- Подушва ни! - тихичко се обажда феята изпод наметалото. - Света магийо, казах ти, 
че не е лесно да се сражаваш с глагоабазабадуза... 

И понеже атаката наистина продължава, не ти остава нищо друго, освен да отметнеш 
наметалото и да се върнеш в дневника за някое по-подходяшщо оръжие. 


98. 


Трудно можеш да си представиш що за чудо може да бъде една глагоабазабадуза, но 
за всеки случай предлагаш: 

- Хайде да се махаме оттук! 

- Ще ни хване... ще ни хване! - нервно отвръща феята, но първа се стрелба между 
дърветата. 

Хукваш след нея колкото ти държат краката. 

Няколко секунди по-късно зад гърба ти се чува ужасен шум. Обръщаш се да 
погледнеш... Ако някога решиш да описваш глагоабазабадузата, вероятно би я 
оприличил на гигантска сухоземна, желеобразна медуза, украсена с очи, рога, зъби и 
пипала на най-невероятни места. Тя се движи с невероятна за размерите си скорост и, 
Господи, вече ви догонва! 

Феята внезапно се стоварва в несвяст на земята. 

Що се отнася до теб... ами, СИТУАЦИЯ 2 - действай! 


99. 


Ще ми е интересно да видя какво би направил срещу цяла орда диваци с една 
мизерна кама... Хайде, върни се в дневника и мисли по-сериозно, ако обичаш! 


100. 


Рицарят тромаво замахва с меча си. Бързо се изплъзваш изпод оръжието му и се 
втурваш напред по коридора.. 
Когато минаваш между колоните... Мини на 83. 


101. 


Трудно можеш да си представиш що за чудо е глагоабазабадузата, но нямаш никакво 
намерение да се оставиш някакъв звяр да те изплаши. Ето защо се изпъчваш и заявяваш: 

- Ще се бием! 

- Но, света магийо... - опитва се да възрази феята, после с отчаяние въздъхва. - В 
крайна сметка, каквото и да предприемем, тя ще ни хване! 

Секунда по-късно на полянката се появява и самата глагоабазабадуза. Ако някога 
решиш да я описваш, вероятно би я оприличил на гигантска желеобразна сухоземна 
медуза, украсена с пипала, очи, зъби и рога на най-невероятни места. Тя се движи с 
невероятна за размерите си скорост, изглежда гладна... и напълно решена да ви хапне за 
закуска. 

Е, СИТУАЦИЯ 2 - действай! 


102. 


Глупаво е да си мислиш, че с някаква къса камичка можеш да излезеш срещу огромно 
чудовище... Върни се в дневника за нов избор. 


103. 


След още секунда обаче орлякът се разлита в разни посоки и само една от феичките с 
меден (и извънредно познат) гласец заявява: 

- Радвам се да те видя! Какво правиш тук? Нещастника не те ли ориентира? 

В този момент през поляната се задава суха върлинеста жена с клюнест нос. 

- Опа! - нервно се обажда феята. - Това е госпожа Вещицова и на нея никак няма да й 
хареса че си тук... Най-добре е веднага да си тръгваш. Иначе ще спечелиш госпожата за 
враг, а тя е, меко казано, опасна в такива ситуации и... Изчезвай! - феята сама последва 
съвета си и се стопява нанякъде. 

Ако я послушаш, можеш да се върнеш към Нещастника на 13 или към пътя на Дъгата 
на 21. В противен случай оставаш на 110. 


104. 


Насочваш следващия удар към най-обсипания с очи участък по тялото на 
глагоабазабадузата и с удовлетворение установяваш, че стоманените шипове по 
боздугана си вършат работата. Десетина очи се пръсват с неприятен звук, а чудовището 
буквално подскача, издавайки нещо като смесица от стенание и ръмжене. 

Още няколко удара довеждат звяра до пълно побесняване - полуослепена, 
глагоабазабадузата хаотично размахва пипала насам-натам, после подскача и полита във 
въздуха, а накрая с огромна скорост се врязва в едно дърво. Пихтиестото й тяло остава 
да потрепва в основата на дървото. 

- Убий я! Убий я! - подканва те от безопасно разстояние феята. 

Добре де, но главният въпрос е "как! ! 

Мини на 131. 


105. 


Бързо хвърляш първия нож и той безпогрешно се забива в окото на динозавъра. 
Следващия е не по-малко точен и, макар че след това хукваш да си спасяваш кожата от 
побеснелия динозавър, резултатът е задоволителен - ослепено, животното няколко 
минути се мята по полянката и накрая рухва с обляна в кръв глава... Явно все пак си 
засегнал и мозъка му с остриетата на ножовете. 

Честита победа, прибави си една точка за хвърляне на нож и мини на 146. 


106. 


Хвърляш копието по масивната глава и... 

Ако имаш поне 5 точки за хвърляне на копие, мини на 94. В противен случай то само 
се плъзва по черепа и се счупва. Задраскай го като оръжие и си избери нещо друго в 
дневника. 


107. 


В средата на пихтиестото тяло на чудовището забелязваш подходяща цел за копието 
си - някакъв дъгоцветен пулсиращ мехур. Запращаш копието право в мехура. Тежкият 
масивен накрайник помага на оръжието да не заседне в желеобразната маса, а да се 
добере до целта... 

Тялото на глагоабазабадузата изведнъж помътнява и тя се стоварва на земята като 
изключена играчка. 

- Тия уби! Уби я! - радостно възкликва феята и звучно те млясва по бузата. - Ура за 
героя! Впрочем как каза, че се казваш? 

- Водопадът на дъгата! - обясняваш ти, представяйки се с името на принца, като 
когото Минемак те бе извикал. 

Мини на 147. 


108. 


Потръпвайки от мисълта, че ужасното чудовище ще те нападне, ти все пак безстрашно 
заемаш бойна поза... Само че главата въздъхва шумно и пак изчезва под повърхността. 

Спокойно, това беше само един брахиозабър. И, честно казано, съмнявам се, че с 
каквото и да е оръжие, освен ракетна установка, можеш да победиш динозавър с 
височина 12 метра и тежина двадесетина тона и повече... Във всеки случай този е 
тревопасен и без друго не яде скитащи герои. 

Така че след като успокояваш нервите си, продължаваш нататък по пътеката и скоро 
стигаш до солиден на вид затревен участък. 

Мини на 11. 


109. 


Поклащаш глава: 

- За нищо на света не бих се докоснал до тази пихтия! Да я оставим както е... тя 
сигурно съвсем скоро ще предаде богу дух! 

Запиши си Кодова дума ДУХ и мини на 147. 


110. 


Докато се колебаеш, върлинестата дама вече е стигнала до теб и ти подава ръка: 

- Госпожа Вещицова! Водя се учителка на тези дивачки... Мога ли да попитам за целта 
на посещението ви, господин инспектор? 

Щей поясниш, че не си инспектор (140) или ще я оставиш да се заблуждава (149)? 


111. 


Измъкваш кристалното кълбо... но, честно казано, нямаш особено много време да му 
задаваш въпроси, не мислиш ли? 

Глагоабазабадузата стремително връхлита върху теб и единственото, което можеш да 
направиш, е да хвърлиш кълбото. 

За твое огромно учудване, още във въздуха то се разпада на стотици стъкълца, всяко 
от което се забива в някое от очите на чудовището или прерязва негово пипало. Само 
след секунда глагоабазабадузата остава да лежи на земята, потрепервайки леко. 

- Убий я! Убий я! - подканва те от безопасно разстояние феята. 

Главният въпрос е "как"! ! 

Зачеркни кълбото от дневника. След това мини на 131. 


112. 


Безспорно, би се сражавал мъжествено... Но колкото и опит да имаш в боя с боздуган, 
колибата е твърде тясна, а и не би могъл да си достоен противник на двеста вбесени 
канибали. 

Върни се в дневника за нов избор! 


113. 


Кимваш: 

- Е, добре, но какво всъщност правя аз тук? Изпратиха ме в двореца да открия 
лабиринта на Сирст, а не... 

- Това Е лабиринтът! - прекъсва те Нещастника. - Не си ли разбрал още? Самата 
създадена от Сирст Дъга е и препятствието, което всеки трябва да премине, за да 
достигне втория край на Дъгата. В момента се намираш в Червения цвят, ако това имаш 
намерение да питаш... И, боя се, Дъгата съвсем не е безопасна - особено за такива като 
теб, които претендират, че са герои! Питай нещо друго! 

Върни се на 74 за нов избор. 


114. 


Бързо се загръщаш в наметалото и завързваш връзките. 

За твое най-огромно изумление излиза, че диваците определено не са тичали към теб 
-те не изразяват изумление, че си изчезнал и просто профучават по пътя... 

Можеш да ги последваш на 157 или да продължиш натам, откъдето идваха - 186. 
Естествено, и в двата случая признак на предпазливост е да оставиш наметалото на 
раменете си! 


115. 


"Много правилен прицел!" - решаваш ти, след като под острието на меча ти няколко 
очи се пръсват с неприятен звук. Глагоабазабадузата ръмжи и се мята, сякаш напълно 
забравила за твоето присъствие. 

Още няколко удара довеждат звяра до пълно побесняване - полуослепен, той 
хаотично размахва пипала насам-натам, после подскача и полита във въздуха, а накрая с 
огромна скорост се врязва в едно дърво. Пихтиестото тяло остава да потрепва в основата 
на дървото. 

- Убий я! Убий я! - подканва те от безопасно разстояние феята. 

Добре де, но главният въпрос е "как"! 

Мини на 131. 


116. 


Извинявай, обаче ще приема, че просто проверяваш дали не съм изкукал. С десет 
сантиметрова кама да нападаш петметров динозавър? Не мога дори да се наема да 
опиша кървавата сцена, която би се получила... Кръвта в нея е твоята. 

Хайде, върни се в дневника и опитай с някое друго оръжие! 


117. 


За нещастие, метателните ти ножове са само дузина, а противниците ти - над двеста. 
Върни се в дневника за нов избор! 


118. 


Копието пронизва тялото на глагоабазабадузата... но не изглежда да й е причинило 
някакви особени щети. Върни се в дневника за нов избор. 


119. 


През поляната към теб решително се насочва тънка върлинеста жена с клюнест нос, 
която само с няколко реплики разгонва нахалните феички. Тя ти подава ръка: 

- Госпожа Вещицова! Водя се учителка на тези дивачки... Мога ли да попитам за целта 
на посещението ви, господин инспектор? 

Щей поясниш, че не си инспектор (140) или ще я оставиш да се заблуждава (149)? 


120. 


Измъкваш свещичката и се провикваш "Наг!"... 

И какво се получава? Ами, на върха на фитилчето се появява пламъче... 

Кой знае защо обаче това "оръжие" не успява да спре глагоабазабадузата и тя 
буквално те помита под себе си... Няма да описвам адските мъки, които преживяваш 
докато тялото ти се разлага в киселинния стомашен сок на звяра. 

Хайде да се върнеш на 1 и да мислиш сериозно този път! 


121. 


С едно-единствено копие срещу над двеста вбесени диваци? 
Я мисли разумно! 
Върни се в дневника за нов избор. 


122. 


Единственото, което ти хрумва в паниката е да нахлупиш шлема на главата си. 

За твое невероятно учудване, от нищото се появява Рицарят, с когото се би в двореца. 

- Твоите нарежд... - започва той, след което съзира атакуващата глагоабазабадуза и 
без да губи повече време се втурва към нея. 

В продължение на около минута единственото, което се вижда, са хвърчащи във 
всевъзможни посоки пипала. 

След това на земята остава да лежи матовият и очевидно мъртъв труп на звяра. 

Рицарят се приближава към теб и се покланя: 

- Повелителю, задачата е изпълнена! - след което изчезва. 

Запиши си шлема под номер 13 в СИТУАЦИИ и имай предвид, че всеки път, когато го 
ползваш, Рицарят на Дъгата ще се появява да се бие на твоя страна. 

Мини на 147. 


123. 


Бръкваш за кристалното кълбо и го вдигаш в ръката си... За твое изумление, вместо 
кълбото държиш човешки череп, причудливо украсен с перца и разни други ритуални 
гадости. 

Докато съзерцаваш бившото кълбо, откъм редиците на диваците се чуват нестройни 
викове: 

- Свои! Свой! Талисман като нашите! Свои! - И преди да си успял да реагираш, вече те 
носят на ръце нанякъде с радостни крясъци от рода на "Добре дошъл!", "Уелкъм!" и 
"Дабро пажалобать!". 

Мини на 306. 


124. 


В средата на пихтиестото тяло на чудовището забелязваш подходяща цел - някакъв 
дъгоцветен пулсиращ мехур. Втурваш се напред в отчаяна атака и забиваш камата право 
в мехура. Меката лигава плът на звяра почти не оказва съпротивление и ръката ти 
навлиза навътре кажи-речи до лакътя... което, впрочем, ти помага острието на камата да 
достигне целта. 

Тялото на глагоабазабадузата изведнъж помътнява и тя се стоварва на земята като 
изключена играчка. 

- Тия уби! Уби я! - радостно възкликва феята и звучно те млясва по бузата. - Ура за 
героя! Впрочем как каза, че се казваш? 

- Водопадът на дъгата! - обясняваш ти, представяйки се с името на принца, като 
когото Минемак те бе извикал. 

Мини на 147. 


125. 


След кратко колебание задаваш следния въпрос: 

-И как точно е устроен светът, където се намирам? 

- Ако още не съм ти го казал, ти се намираш вътре в Дъгата! - Нещастника се 
намръщва. - Седем цвята като седем отделни нива. Пътят на Дъгата - забележи, 
произнася се с главна буква - е свързващото звено. Чрез него всеки, който пожелае, 
може да пътешества в произволна посока по Дъгата. А иначе самата Дъга, ако това те 
интересува, се намира в магическото измерение на Силата и има, как го казват при вас, 
двадесет и четири часово денонощие, с общо за всички Цветове слънце, което обикаля 
по небето, с една луна и... Подобни сведения обаче с нищо няма да ти помогнат, 
гарантирам. Питай друго! 

Мини на 74 за нов избор. 


126. 


За отрицателно време диваците те залавят, омотават във въжета и хвърлят в една от 
колибите. 

А на следващата сутрин вождът, шаманът и останалите войни от племето тържествено 
те изнасят на площада... 

Мини на 7. 


127. 


Загръщаш се в невидимото наметало... 

За нещастие, динозавърът всъщност не те и забелязва. Той продължава сляпо да тича 
напред и единият от грамадните му крака те настъпва - без да иска. От теб остава само 
едно размазано петно. 

Ами, върни се на Ти опитай пак... Или, от мен да мине, можеш да си избереш друг 
предмет в дневника. 


128. 


Измъкваш въжето и го хвърляш право напред. 

То се омотава върху тялото на глагоабазабадузата, с магическа точност притискайки 
пипалата й и след секунда тя представлява само трепереща пихтиеста маса, втренчена в 
теб с няколко десетки очи. 

-Убийя! - насърчава те от безопасно разстояние феята. 

Глагоабазабадузата, от своя страна, може само да ръмжи безпомощно... 

Главният въпрос, естествено, е "как" да я убиеш! 

Мини на 131. 


129. 


С кама срещу над двеста вбесени диваци? И какво можеш да направиш? Да си 
прережеш сам гърлото ли? Я се върни в дневника за смислен избор! 


130. 


Дивакът засвирва на свирката и изведнъж те обзема див кикот. Захвърляш оръжия и 
багажи, падаш на земята, хилейки се неудържимо... и междувременно останалите от 
ордата сръчно те омотават във въжета и те понасят към селото си. 

Диваците, които очевидно са отбелязаните на табелката весели канибали, живеят в 
кокетно селище с колиби от палмови листа (кой знае откъде са мъкнали листата, защото 
наоколо не се виждат палми). В средата на селото има площад, на площада - огнище, на 
огнището - голям казан... 

- Хей, вожде, носим вечерята! - отдалеч се провиква някои от групата, която те носи. 

От една от колибите излиза канибал с превързан крак, който тежко се опира на клон 
вместо патерица. Вдига приветствено свободната си ръка, след което мрачно отбелязва: 

- Къде е динозавърът? Този ми изглежда доста слабичък... 

- А, пратихме ловна група в Сафарито! - пояснява друг, от "твоите". - Този е за 
предястие! 

- Става тогава! Мятайте го в казана! 

Погледни дали имаш кодова дума "дино". Ако е така, мини на 161. В противен случай 
те очаква 169. 


131. 


Обясняваш на феята: 

- Никога не съм се сражавал с глагоабазабадуза... 

- Аз също! - самоуверено заявява тя. - Преди в Дъгата нямаше такива неща... появили 
са се сравнително отскоро 

- Всъщност, откакто човек от Земята не е идвал тук. Доколкото знам, досега само 
Принцът-герой е успявал да убие една... Ето, погледни! - тя прелита над теб и застава 
над тялото. - Там, онова, многоцветното, виждаш ли го? Това е сърцето й! Извади го и... 

Можеш да се опиташ да го извадиш с ръка (144) или, ако имаш меч или копие, 
направо да го пронижеш (93). Разбира се, можеш и да се откажеш да се занимаваш със 
сърцето на глагоабазабадузата (109). 


132. 


Бързо се омотаваш с наметалото. Съвсем навреме! 

- Ама тук няма никой! - възкликва един от диваците. 

- Кълна се, че го видях... нашия почетен гост! Пфу! - обажда се вождът. - Хайде, 
размърдайте се, сигурно в избягал през задния изход! 

Канибалите изчезват като издухани от вятъра листа. 

Моментът е подходящ да скриеш кафеварката под наметалото и тихичко да напуснеш 
селото. 

Мини на 224. 


133. 


Питаш с известно опасение: 
- Какви опасности ме чакат по пътя към целта? 


- О, това е трудно да се каже... - Нещастника раздвижва пръсти. - Гадаенето в 
бъдещето винаги е несигурна работа... Съществуват твърде много варианти! Съвсем 
общо мога да ти кажа, че напред те очакват както приятели, така и врагове. Някои от 
противниците ти - и капаните - са създадени от Сирст. Други са плод на злите магии на 
Зарар или просто страничен ефект от "затварянето" на Дъгата.. Ще срещнеш зверове, 
които е трудно да убиеш. Ще се сблъскаш с магии, които също не е леко да бъдат 
преодолени... 

- Добре де, а по-конкретно? 

- Това си е направо нов въпрос! - той се засмива. - Гигантски динозаври в Оранжевия 
цвят, истинска Хидра в Синия... И, не, вариантите просто са твърде много! Питай нещо 
друго! 

Върни се на 74 за нов избор. 


134. 


Блатото мирише странно и те кара да се чувстваш по-подозрителен, отколкото когато 
и да било. Странни звуци се разнасят в тежкия влажен въздух... Някаква прилепоподобна 
птица се стрелва от едно дърво към друго... Налудничаво място, без съмнение! 

Пътеката минава по брега на един участък, който вече спокойно може да бъде 
наречен зеленясало езеро... или оранжевясало, ако трябва да си точен. както си вървиш, 
водата кажи-речи в краката ти се разплисква и от дълбините се подава титанична глава, 
която се втренчва в теб с разтворени (и солидно въоръжени със зъби) челюсти. 

Хукваш да бягаш (72) или се приготвяш за бой (108)? 


135. 


Измъкваш кутийката със звездичката и подвикваш на феята: 

- Бързо я докосни! - след което отваряш капака. 

Глагоабазабадузата застива насред движението си и с противен звук се пльосва на 
земята. 

- Убий я! Убий я! - насърчава те феята досами ухото ти. 

Главният въпрос е "как" да стане този номер! 

Мини на 131. 


136. 


Измъкваш свещичката и бързо произнасяш магическата думичка. Фитилчето се 
запалва. 

Не знам какво си си мислил да направиш със свещта, но ефектът е поразителен. Откъм 
диваците се чува: 

- Пали огън от нищото... велик шаман... Свой! От нашите! Добре дошъл при нас, 
шаман... - и след секунда бившите нападатели вече те носят на ръце нанякъде. 

Мини на 306. 


137. 


Динозавърът изобщо не забелязва дивашките ти танци и просто те стъпква в устрема 
си да избяга от нещо... Това е краят на играта за теб. Започваш от 1- отначало! 


138. 


Измъкваш кристалното кълбо... Опа, вместо него намираш в багажа си някакъв 
изсъхнал череп, украсен с перушинки. Очевидно е безполезен в настоящата ситуация. 
Така че се бърни в дневника и си харесай нещо друго! 


139. 


Не ти остава нищо друго, освен яко да си плюеш на петите. Което и правиш. 

- Ама хей, чакай, къде тръгна? - обидено изръмжава сфинксът. 

Не губиш време да му отговаряш. 

Ако имаш какъвто и да е предмет в "САМО ПРЕДМЕТИ" или свещичка самопалка, 
шлем или зъб от динозавър, мини на 156. В противен случай те очаква 168. 


140. 


Поклащаш глава: 

- Не знам за какъв инспектор ме взимате, госпожо, но... 

- Е, слава Богу! - въздъхва с облекчение тя. - В такъв случай обаче не видяхте ли 
табелката, млади господине? Тук, мисля, че го пише ясно, се обучават феи... и вие току- 
що ми прекъснахте часа! 

- Извинете, аз... - промърморваш. 

- Извинен сте! А сега, ако обичате, напуснете училището ми! - тя сръчно те обръща в 
посоката, откъдето си дошъл и дори те побутва изотзад, за да тръгнеш. 

Не ти остава нищо друго, освен да се върнеш към пътя на Дъгата (21) или към 
Нещастника (13). 

КОМЕНТАР НА ВЪРДЖ: Всъщност съществува и неадекватният избор да се 
противопоставиш на Вещицова. В такъв случай бързо и ефектно би бил превърнат в 
купчинка пепел... или в жаба например. С което приключението ти приключва, а заради 
описанията аз бих похабил един ценен епизод. Така че този избор отпада. Благодаря за 
вниманието! 


141. 


Ако имаш в графата САМО ПРЕДМЕТИ записан шлем, мини на 122. 
В противен случай те очаква 4. 


142. 


Ако и друг път си ползвал кристалното кълбо в жълтия цвят, ще знаеш, че тук то се е 
превърнало в обкичен с перца череп... 

Така че трябва да импровизираш. Например: 

- изправяш се в цял ръст и започваш внушителна псевдо-магическа реч (201) 

- мяташ черепа по диваците (232) 

- връщаш се в дневника за нов избор. 

143. 


Измъкваш въжето, но още преди да си го хвърлил, от етикетчето му се разнася глас: 

- Употребата на настоящото въже върху повече от 3-ма човешки противници 
наведнъж е забранена според закона за магическите принадлежности, т.3, подт.4, чл.12 
и 13... 

С една дума, избери си нещо друго от дневника. 


144. 


Преглъщаш няколко подходящи за случая възражения и докосваш тялото. Удивително, 
но пихтиестата маса оказва съвсем слабо съпротивление - все едно бъркаш в желе. 
Натискаш по-здраво и след секунда, омазан в слуз до рамото, вече държиш в ръка 
проблясващото сърце на глагоабазабадузата. 

Можеш да го стъпчеш - или пък да си го запишеш в "само вещи" - както искаш. 

И преди да продължиш, трябва да отбележа, че ако чудовището е глътнало вещите ти, 
то те вече са се разтворили в тялото му и не са годни за употреба (тоест, не можеш да си 
ги върнеш). 

Сега мини на 147. 


145. 


Измъкваш свещичката, произнасяш магическата думичка и фитилчето се запалва. 

Сега какво? 

- хвърляш свещичката към муцуната на динозавъра (165) 

- подпалваш требата по полянката (179) -почваш да подскачаш пред носа на 
динозавъра (137) 

- връщаш се в дневника и търсиш по-полезен предмет. 


146. 


Глупаво е, но ужасно ти се приисква да се сдобиеш с трофей от този чудовищен 
динозавър... Един от гигантските зъби ще свърши работа например! 

Можеш да получиш зъб обаче само ако имаш боздуган, с който да го отчупиш от 
челюстта... или ако притежаваш шлем, с който да накараш Рицаря на дъгата да свърши 
тази работа. 

Ако си се сдобил със зъб, запиши го под номер 14 В СИТУАЦИИ. 

В противен случай си запиши кодовата дума "дино". 

Така или иначе, продължаваш на 250. 


147. 


Радостно пляскайки с ръце, феята прави няколко кръгчета наоколо: 

- Страхотен си... ама наистина си страхотен! Хей, трябва да се запознаеш с Принца- 
герой... Само че той живее в Лилавия цвят! Чакай сега, сещам се как може да стане... 

Ако смяташ, че сега вече е подходящ момент да зарежеш феята и да тръгнеш сам да 
разглеждаш наоколо, мини на 46. 

Можеш и да я последваш в каквото й е хрумнало на 159. 


148. 


Отбелязваш: 

- Една фея няколко пъти ми спомена за някакъв Принц-герой... 

- Всъщност той е дух! - Нещастника присвива очи. - Появи се преди близо тридесет 
години, заедно с ужасните чудовища, които наводняват Дъгата... Тогава беше още 
момче. Повярвай, доста усилия сме приложили всички тук, за да го спасим, защото Зарар 
го преследваше... Струваше си обаче. Сега той е единственият Герой в Дъгата и всъщност 
нашата единствена надежда. Някога имаше за цел да вземе Втория край и да се върне в 
Долината. Сега, доколкото знам, все още изучава магии в Синия Цвят - този Втори край 
може да бъде открит само ако желае да го открият! 

- Не съм чувал нищо по-налудничаво през живота си! - заявяваш ти. 

- Самата Дъга е налудничава! - парира възражението ти Нещастника. - Питай нещо 
друго! 

Върни се на 74 за нов Въпрос. 


149. 


Започваш с най-самоуверения си тон: 

- Ами аз дойдох да инспектирам... 

- Трънки! - рязко заявява Вещицова и зловещо се намръщва. - Млади човече, ти си 
инспектор, колкото аз съм круша. И ако не се разкараш докато преброя до седем, 
горчиво ще съжаляваш! Марш от училището ми, лъжецо! 

Запиши си в графата "врагове госпожа Вещицова. След това се разкарай на 13 към 
Нещастника или на 21 към пътя на Дъгата. 

КОМЕНТАР НА ВЪРДЖ: Съществува и възможност да останеш на място след като 
учителката преброи до седем, но... това би означавало да загубя един епизод за 
описания на смъртта ти - и да се наложи да започнеш отначало. Ето защо, моля, изпълни 
съвета на госпожа Вещицова! 


150. 


Бързо нахлупваш шлема и Рицарят на дъгата се появява до теб. 

- Твоите нарежд... - започва той, след което съзира атакуващата глагоабазабадуза и 
без да губи повече време се втурва към нея. 

В продължение на около минута единственото, което се вижда, са хвърчащи във 
всевъзможни посоки пипала. 

След това на земята остава да лежи матовият и очевидно мъртъв труп на звяра. 

Рицарят се приближава към теб и се покланя: 

- Повелителю, задачата е изпълнена! - след което изчезва. 

Мини на 147. 


151. 


Този предмет не може да ти помогне тук... Така че се върни в дневника за нов избор. 


152. 


Скръстваш ръце и умно наблюдаваш, как вождът и шаманът първо си разменят 
обидни думички, а след това започват да се млатят с дръжките на копията си. След 
приблизително десет минути вождът определено взима надмощие и след като поваля 
врага си на земята, отбелязва: 

-А сега, любими мои хора, да вървим да се поклоним на Падналия от земята! 

Мини на 198. 


153. 


Пускаш бързо една стрела... и понеже сфинксът е от камък, тя не му причинява ни най- 
малка вреда. 

- Я, съпротивляваща се плячка! - отбелязва той. - Обичам да хапвам човешки 
същества, които се съпротивляват! 

Избери си друг предмет. 


154. 


Задаваш въпроса, който би трябвало най-много да те вълнува: 

- А какво представлява Вторият край на Дъгата и къде се намира? 

- Ще го познаеш, когато го видиш! - обещава с усмивка Нещастника. - Говори се, че 
има формата на ръкавица със седем остриета вместо нокти и всяко острие е изработено 
от скъпоценен камък, съответстващ по цвят на един от Цветовете на Дъгата. Той е 
носител на мощна магия - който го владее, дори да не е магьосник, се изравнява по 
Сила с най-добрите в изкуството! Но къде се намира Вторият край, това дори и Сирст не 
би могъл да знае - краят може да бъде открит само от този, от когото той самият 
желае...би където счете за подходящо. 

- Е, хайде - възразяваш, - не е възможно един предмет да има собствена воля! 

- Не и ако не е магически! - съгласява се Нещастника. - А Двата края на Дъгата са най- 
мощните магически предмети, които изобщо съществуват! Това обаче е всичко, което 
зная... Питай нещо друго! 

Мини на 74 за нов въпрос. 


155. 


Произнасяш магическата думичка за гадаене и след секунда от кълбото се разнася 
свадлив глас: 

- Единственият вариант, който виждам след този избор е, че ще бъдеш изяден от един 
сфинкс... 

- Гледай ти, колко точно отгатва! - съгласява се сфинксът и стоварва ноктестата си 
лапа върху теб. 

Имаш само един възможен избор - да започнеш отново от 1. 


156. 


Хвърляш предмета (ако имаш повече от един от изброените, зачеркни някой от тях по 
свой избор) и продължаваш да тичаш. 


-- Ей, улучи ми окото! Лошо човешко същество! - изпищява сфинксът. - Нищо не 
виждам! 

Точното попадение ти дава достатъчно преднина, за да стигнеш до 218 и пътя на 
Дъгата. Единственият ти шанс да се измъкнеш жив, естествено, е максимално бързо да 
минеш в следващия Цвят. Успех! 


157. 


Безшумно тръгваш след диваците. 

В боен строй те стигат до стената от мъгла ия прекосяват. 

Отново си в оранжевия цвят... 

Приблизително половин час по-късно минавате край табелка с красноречивия надпис 
"МЕЗОЗОЙСКО САФАРИ". Малко по-късно диваците навлизат в някакво блато, през което 
минава означена с колчета и ярко-оранжеви парцалчета пътека... И понеже наметалото 
ти се заплита в някакво растение (налага се да свалиш невидимото си прикритие), а 
групата която следиш слиза от пътеката... С една дума, загубваш ги от поглед. 

Ако си минавал вече през сафарито, можеш да се върнеш обратно в Жълтия цвят към 
пирамидата на Ропт (238), пътя на Дъгата (218) или селото на веселите канибали (187). 
Ако обаче не си "сафарствал", мини на 134. 


158. 


Хвърляш сръчно въжето. 

За секунди то се омотава около тялото на динозавъра и той безпомощен пада на 
земята. 

Ако имаш меч, боздуган или копие, можем да приемем, че след това умъртвяваш 
динозавъра - в такъв случай мини на 146. 

Иначе ще се наложи да го оставиш вързан, да задраскаш въжето от дневника и да 
продължиш на 250. 


159. 


С важен вид феята добавя: 

- Сещам се поне кой може да ни помогне... Ела! - и тя се понася стремително между 
дърветата. 

След десетина минути забелязваш някаква бяла арка - и малко по-късно най-сетне 
излизате от гората. 

Насред ливадата, която започва отвъд дърветата, в поставена бяла мраморна плоча, 
над която се извисява арката. Бялото изглежда направо неестествено в този червен 
свят... На арката масивни, причудливо разкрасени букви от сив мрамор уведомяват: 
"ПЪТ НА ДЪГАТА". 

Тесният път, застлан с бели плочки, започва зад арката и изчезва в далечината, прав, 
като опънат конец. 

На десетина метра по-нататък до него е забучен ръждив пътепоказател и се отделят 
две съвсем обикновени пътеки. Пътепоказателят, естествено, е издържан в нормалния 
за района червен цвят. Табелите на него имат следните надписи: 


"ПЪТ НА ДЪГАТА", "КЪМ ПОТОЧЕТО" и "КЪМ НЕЩАСТНИКА". Феята се насочва по 
последното отклонение. 

Почти сте стигнали до хълмовете, към които очевидно води този път, когато внезапно 
във въздуха избухва ярко сияние и ослепително огнено кълбце с размерите на главичка 
на топлийка се стрелва към феята. 

- О, Дъгата да го вземе! - Тя улавя кълбцето. - Знаеш ли, викат ме в училище... Това 
ми е магическия пейджър! И госпожица Вещицата... Абе, трябва да тръгвам! 

- Ама... - опитваш се да възразиш ти. 

- Нещастника ще те приеме! - обобщава тя. - Независимо дали си с мен или не, искам 
да кажа. И... пак заповядай някои път! - след което с невероятна скорост се стрелва 
нанякъде. 

Запиши си в графата ПРИЯТЕЛИ "фея". 

Е, можеш да продължиш напред към Нещастника - 13, или пък да се върнеш към 
кръстопътя и да си избереш друго отклонение - да тръгнеш по пътя на Дъгата (21) или 
към поточето (34). 


160. 
Мини на 143. 


161. 


Тъкмо започваш да се прощаваш с живота, когато по пътя задъхан дотичва някакъв 
дивак, който протяга на вожда гражданско, обляно в кръв сърце: 

- Вожде, прощавай, намерихме един току-що убит динозавър... Ето, вземи, сърцето е 
за теб! 

- Кой пък ще вземе да убива динозаври в Оранжевия цвят! - учудва се вождът, 
поемайки сърцето. - Доколкото знам... 

Скромно признаваш: 

-Аз! 

- Какво ти, вечерьо? 

- Аз убих динозавъра! 

- Сериозно? Тогава ти си от нашите... Хм... - вождът дълбоко се замисля. - Ами да! 
Веднага трябва да променим ситуацията! Нали нямаш нищо против да започнем 
отначало, все едно не се познаваме? 

Зяпваш го неразбиращо. 

Междувременно той издава няколко заповеди. Канибалите бързо те развързват, 
вдигат те на ръце и с викове "Той е наш, той е свой, победител на динозаври..." - те 
изнасят извън селото и после в триумфален строй, все още подхвърляйки те във въздуха, 
се връщат обратно. 

Мини на 306 и усърдно се престори, че за пръв път влизаш в селото, никои не те е 
връзвал и не е имал намерение да те хвърля в казана! 


162. 


Произнасяш магическата думичка за отговор на конкретен въпрос и от кълбото се 
разнася свадлив глас: 


- Ама задай си въпроса де! 
Какво ще питаш: за отговора на гатанката (191) или за това как да победиш сфинкса 
(204)? 


163. 


Питаш замислено: 

- След като си, така да се каже, местен оракул, можеш ли да предвидиш бъдещето, 
което ме чака? 

- Има твърде много варианти... - несигурно отвръща Нещастника. - Всичко в това 
приключение зависи от начина ти на действие... 

- Все пак? 

- Ами, виждам те да умираш десетки пъти... по различни начини. Но, общо взето, 
може би ще успееш да преминеш поне през някои от цветовете на Дъгата и... - той 
замълчава за момент. - Май трябва да се сдобиеш с три или четири предмета, които ще 
ти посочат пътя към Втория край... - след секунда лицето му се оживява. - Всъщност 
имаш нелоши шансове да се сдобиеш с него и, света магийо, аз ще бъда свободен! 

- Три или четири предмета... 

Почти без да те чува, той пояснява: 

- Кафеварка. Чаша за кафе. Смляно кафе. Не съм дълбоко убеден, но ми се струва, че 
ти трябва и примус, за да свариш напитката. По-точно, виждам те да пиеш от кафето и 
след това изведнъж изчезваш - в следващата сцена вече си в някаква стаичка и държиш 
Втория край... - пръстите на ръцете му замират и лицето му добива странно отнесено 
изражение. 

- С колко лъжички захар трябва да е кафето? - иронизираш ти. Отговор обаче не 
получаваш. Очевидно със задаването на въпроси е приключено. 

Мини на 87. 


164. 


Бързо отваряш кутийката. 

Динозавърът прави още две-три крачки и рухва на земята, надеждно вцепенен. 

Ако имаш меч, боздуган или копие, можеш да приемеш, че след това го убиваш и в 
такъв случай продължаваш на 146. 

Иначе ще се наложи да го оставиш парализиран и да продължиш на 250. 


165. 


Хвърляш успешно свещта и даже успяваш да улучиш отворената паст на динозавъра. 
На него наистина му трябва почти половин минута да реагира на пламъците в устата си, 
но накрая с вой преглъща свещичката ти и се отклонява встрани. 

Спасен си! Зачеркни свещичката-самопалка и мини на 250. 


166. 


Смяташ ли, че трябва да разискваме защо прашката е абсолютно неподходящо 
оръжие срещу каменен сфинкс? Избери си друг предмет. 


167. 


Бързо отваряш кутийката и ордата диваци замира на половин крачка. 

Е, тази опасност е отстранена. 

Можеш да продължиш нататък по пътеката (187), или да се върнеш към пътя на Дъгата 
(218), или към пирамидата на Ропт (238). 


168. 


Не си направил и десет крачки, когато ноктестата лапа на сфинкса се стоварва върху 
теб и те размазва по земята... 

Това е краят. Можеш да започнеш от 1, ако искаш успешно да завършиш 
приключението си! 


169. 


Последен шанс! Ако имаш динозавърски зъби, можеш да ги използваш на СИТУАЦИЯ 
4. В противен случай мини на 7. 


170. 


Не си вървял и половин час, когато стигаш до голяма табела "МЕЗОЗОЙСКО САФАРИ. 
Моля, пригответе оръжията си и не се отделяйте от групата! Стрелбата по динозаври е 
разрешена само за вписаните в ловния ви картон видове!" 

Малко след табелата започва "съвсем истинско" торфено блато, обкръжено с гъста и 
странновата на вид растителност. През блатото преминава маркирана с колчета и ярко 
оранжеви знаменца пътека. 

Ако решиш да продължиш по нея, можеш да го направиш на 134. А ако се върнеш към 
кръстопътя, можеш да поемеш към Разсъждаващите на 190 или към пътя на Дъгата на 
221. 


171. 


Отваряш кутийката... и тълпата замръзва. 

Внимателно слагаш кафеварката в багажа си и без да бързаш, но за всеки случай с 
отворената кутийка в ръка, напускаш селото. 

Мини на 224. 


172. 


Бързо опъваш тетивата... И още преди да си пуснал стрелата, драконът се свива и 
изхленчва: 

- Е, де! Това не е по правилата! Мо-оят рицар никога не правеше такива работи! Ама 
ще вземеш да ме улучиш, бе! 

- Точно това имам предвид! - кимваш. 

-А, няма да стане! Аз с тебе няма да си играя! - Драконът решително се изправя и ти 
обръща гръб. - Хич и не те забелязвам повече! 

Запиши си една точка за стрелба с лък. 


Можеш да се върнеш обратно към пътя на Дъгата (248) или към нощните криле (229). 
Можеш също така да продължиш нататък към замъка (280). 


173. 


Подготвяш се да посрещнеш смъртта си в челюстите на чудовищния динозавър... Само 
че той профучава на няколко метра от теб и изчезва сред дърветата от задната ти страна. 
Нищо повече не се случва, така че можеш спокойно да продължиш на 250. 


174. 


Внимателно доближаваш дракона - той продължава спокойно да спи. Обнадежден, 
тихичко заобикаляш главата му и тръгваш по пътя... И в този момент огромното око се 
отваря и стътнещ глас и огнен (и смрадлив) дъх драконът избоботва: 

- Накъде така бе, дребен? Нямаш право да минаваш оттук и сбогом! - След което се 
напряга и... 

Понеже навреме отскачаш встрани, огненото кълбо, което той изплюва, запалва само 
един храст. Ами, СИТУАЦИЯ 7! Изчезвай към дневника! 


175. 


Зареждаш първата стрела и я изстрелваш.. Обаче тя минава през тялото на 
мандагадугата като през празно място! И чудовището явно нищо не усеща! 
Върни се в дневника за нов избор. 


176. 


Не знам какво си имал предвид, вадейки зъбите от динозавър, но ефектът е мигновен: 

- Ура, той е свой, убил е Големия Дино! - разкрещяват се диваците и за нула време 
вече си понесен на ръце. 

Мини на 306. 


177. 


Докато вървиш през мъглата, оранжевият й цвят постепенно избледнява, за да се 
превърне в Жълт. И когато най-сетне излизаш на открито, наоколо всичко е Жълто... 
Добре дошъл в Жълтия цвят! 

Пътят на Дъгата, бял като сняг, продължава напред - и малко по-нататък забелязваш 
поредния кръстопът с пътепоказател и две пътеки... 

На табелките този път пише (знаеш, избери си епизод за посещение): 

ПЪТНА ДЪГАТА - 218 

ВЕСЕЛИТЕ КАНИБАЛИ - 203 

ПИРАМИДА НА РОПТ - 238 


178. 


Ентусиазирано замахваш с меча... и острието му се строшава на две от удара в 
каменните гърди на сфинкса. 


-Я- отбелязва той, - извънредно много обичам ентусиазирани човешки същества... 
обичам да ям и неентусиазирани, разбира се, но... 
Зачеркни меча от дневника и си избери друг предмет. 


179. 


Не си ли чувал думичките "торфени блата"? А за нефтопродуктите, които уж са бъкали 
по онова време (за мезозоя става дума)? 

Накратко, ако подпалиш тревата, динозавърът, подплашен от пожара, наистина се 
отклонява встрани. Но огънят избухва с невероятна сила, подклаждан от торфа и 
бъдещите нефтени продукти, така че и ти загиваш в пламъците... 

За да не се налага да ти описвам тази картинка в по-ярки краски, върни се в дневника 
и си избери друг предмет! 


180. 


Нахлупваш шлема и Рицарят мигновено се появява. 

- На твоите заповеди! - Кимва той. - О, канибалите ли си срещнал? Хей, момчета, 
накъде така? 

- Рицарю! - ордата забавя бяг и един, обкичен с перца и ритуални гадости, отстъпва 
встрани да поговори с рицаря. 

- Какво те води насам? Добре дошъл при наси... 

- Аз самият трябва да защищавам входа в лабиринта! - обяснява той спокойно. - Но 
на ей това приятелче тук хич няма да е излишно да му устроите подходящо посрещане... 

- Вечеря? 

- Не, не, казвам ти, че ми е приятел! 

-А, посрещане! - Кимва обкиченият. - Разбира се! Приятел, казваш? Значи свой? 

След броени секунди диваците те понасят нанякъде на ръце и в съпровод от весели 
песни. Известно време Рицарят върви редом с теб, но после ти кимва: 

- Считам въпроса за уреден... - след което безшумно се разтапя във въздуха. 

Мини на 306. 


181. 


Събуждаш се в непозната стая. Лежиш на нещо твърдо (всъщност това е висока маса). 
Графът стои с гръб към теб и когато усеща, че си се раздвижил, бавно се обръща. 

Лицето му е разкривено от злобна гримаса, а зъбите в устата му са, меко казано, доста 
на брой и извънредно остри... Нищо чудно, защото той е вампир. 

Правиш отчаян опит да се надигнеш, но странна парализа е обхванала цялото ти тяло 
и не успяваш дори вяло да се съпротивляваш на смъртоносната вампирска целувка... 

КОМЕНТАР НА ВЪРДЖ: Може би ти се струва, че си стигнал до този неприятен финал 
по твърде мистериозен начин, но, дявол да го вземе, направих всичко възможно да те 
предупредя - и ако препрочетеш срещата си с дракона, ще видиш, че още първото му 
възклицание се отнася за вампири. С една дума, започваш от и не мисли, че точно при 
този край съм бил несправедлив и нелогичен! 


182. 


Нахлупваш шлема и Рицарят мигновено се появява. С един бърз поглед оценява 
обстановката, след което меко отбелязва: 

- Първо, не бих могъл да се преборя с толкова многобройни противници. И второ, 
никак не е хубаво да се краде! - след което изчезва. 

Върни се в дневника за друг избор. 


183. 


Нахлупваш шлема и Рицарят веднага се появява. 

- О, това ли! - презрително заявява той. - Просто един игуанодон, който е толкова 
изплашен от нещо, че... Момент! 

Буквално за секунда Рицарят се уголемява, така че става дори по-висок от игуанодона. 
Динозавърът уплашено изскимтява и кривва в друга посока. 

- Готово! - Рицарят добива нормалните си размери. - Според мен щеше да се 
справиш и сам, приятелю! Но не се колебай да ме викаш, когато ти потрябвам! 

Той изчезва, а ти продължаваш на 250. 


184. 


Въпреки, че стражите са те претърсили внимателно, те не са открили камата в канията 
на глезена ти... За нещастие вързан си твърде добре, за да можеш да се огънеш и да се 
добереш до нея. 

Пък и нямаш много време за експерименти... 

Мини на 193. 


185. 


След хамбарите се простират буренясали овощни градини... а отвъд тях се намира 
едно приятно на вид градче, което също е започнало да се руши. 

Странно или не, къщите ти изглеждат някак си твърде големи: сякаш обитателите на 
града са били до един над два метра ръст, ако се съди по размерите на вратите и 
височината на таваните. 

В една от къщите намираш окачена на стената картина, която, меко казано... е, или е 
плод на извратената фантазия на художника, или обяснява размерите на къщите. Тя 
представлява портрет на семейна двойка след сватбата - мъжът е с костюм, жената носи 
булчинска рокля... Само че и двамата са гущери или по-право, динозаври. Изглеждат 
направо налудничаво с пъпчивите си муцуни, надничащи от дрехите. 

Ако искаш, можеш да свалиш картината и да я прибереш в багажа си (запиши си 
"картина" в "само премети). Имаш пълната свобода и да не я взимаш, разбира се! 

А сега, тъй като в града няма какво повече да се гледа, можеш да се върнеш към 
кръстопътя и да продължиш към сафарито (170) или по пътя на Дъгата (221). 


186. 


Продължаваш напред по пътя. 


След десетина минути стигаш до малко странно на вид село. Колибите са покрити с 
палмови листа - кой знае откъде са ги мъкнали веселите канибали, след като наоколо не 
се виждат никакви палми. 

В средата на селото има площад, на площада - огнище, на огнището - казан... 

От една от колибите излиза едър дивак с превързан крак, който тежко се опира на 
клон вместо патерица. 

-А-а, какъв хубав ден е днес! - отбелязва той. - Подухва ветрец, ловците отидоха за 
динозавърско филе... - и се насочва към теб със залитаща походка. 

Стоиш неподвижно, за да не те чуе. 

Точно когато се разминава с невидимото ти тяло обаче, дивакът се спъва и пада право 
отгоре ти. 

Въпреки, че не те вижда, той чудесно те напипва и очевидно няма никакви съмнения 
какво да прави. В завързалата се кратка схватка, наметалото се къса и пада от гърба ти, а 
ти самият си здраво халосан с клона по главата и съответно - в безсъзнание. 

Зачеркни наметалото от дневника и мини на 215. 


187. 


Продължаваш напред по пътя. 

След десетина минути стигаш до малко странно на вид село. Колибите са покрити с 
палмови листа - кой знае откъде са ги мъкнали веселите канибали, след като наоколо не 
се виждат никакви палми. 

В средата на селото има площад, на площада - огнище, на огнището - казан... 

От една от колибите излиза едър дивак с превързан крак, който тежко се опира на 
клон вместо патерица. 

-А-а, какъв хубав ден е днес! - отбелязва той. - Подухва ветрец, ловците отидоха за 
динозавърско филе... Я, ти пък Кой си? - зяпва той, след като най-сетне те забелязва. 

Трябват му две или три секунди да реши какво да прави, но след като е взел 
решението си, очевидно няма никакви съмнения повече за това дали стратегията му е 
правилна. В завързалата се кратка схватка, ти си здраво халосан с клона-патерица по 
главата и съответно - в безсъзнание. 

Мини на 215. 


188. 


Не си много сигурен какво заклинание да произнесеш или какво точно да награбиш... 
Научно казано обаче, сърцето на глагоабазабадузата работи на подсъзнателно 
хормонално равнище. Ето защо след секунда чисто и просто усещаш, как тялото ти се 
размеква и, точно когато динозавърът вече почти е стигнал до теб, ти надигаш от земята 
могъщите желеобразни телесна на страховита глагоабазабадуза... 

Едва сега разбираш с какъв невероятен враг си имал късмета да се пребориш - макар 
че новото ти тяло е наполовина по-дребно от динозавъра, едно стисване с пипалата ти е 
достатъчно костите му да изпукат като сухи съчки. Зъби всякакъв размер се впиват в 
противника ти, намушкват го най-разнообразни рога... и след не повече от 30 секунди 
динозавърът е вече само планина мъртво месо. 

Пускаш го и връщаш нормалния си образ. 

Мини на 146. 


189. 


Драконът изобщо не усеща няколкото стрелички, които се забиват в кожата му - и 
нищо чудно, като се има предвид, че те не са създадени да поразяват дракони! 

Още едно огнено кълбо се разминава в опасна близост с теб... Явно е време да спреш 
да си играеш и да пробваш някое друго, сериозно оръжие! 


190. 


Криволичещата пътека те отвежда до интересна система диги и канали за 
отводняване, отвъд които се простират плодородни поля, покрити с чудновати на вид 
посеви. Растенията са гъсти, но между тях са плъзнали плевели, някои от каналите са 
разрушени и нивите се заблатяват... 

Малко по-нататък стоят полусринати хамбари, по които още личат следи от пожар. 
Мястото има вид на изоставено отдавна... 

Можеш да се върнеш към пътя на Дъгата (221) или към сафарито (170). А можеш и да 
разгледаш изоставения град на 185. 


191. 


Гласът от кълбото се осведомява: 

-И каква беше тая гатанка, моля? 

- Употребата на помощни средства... - поколебава се сфинксът. - Не съм сигурен, дали 
мога да ти позволя да... 

- Прилагането на кристални кълба за гадаене в такива ситуации е уточнено в закона за 
магическите предмети, точка 333, подточка 231, член 4! - изръмжава гласът от кълбото. 
- Казвай гатанката! 

- Какво е това, което... - започва сфинксът и сам се прекъсва. - Абе, я ми се махайте от 
главата! То е ясно, че кълбото ще отгатне гатанката! Чуваш ли, изчезвай, докато не съм 
си променил мнението! 

Така и правиш. Можеш да се насочиш или към 203 и веселите канибали, или към 218 и 
пътя на Дъгата. 


192. 


Поглеждаш шамана и отбелязваш: 

- Мисля, че толкова истории за днес ми стигат! Уморен съм и бих искал да си легна... 
Нека да оставим глагоабазабадузата за друг път! 

- Виждаш ли, никой не иска да ти слуша глупостите! - със задоволство отбелязва 
вождът. - А сега, любими мои хора, нека отидем да се поклоним на Падналия от земята 
и да си лягаме! 

Мини на 198. 


193. 


Вратата се отваря и графът влиза в стаята. Лицето му е разкривено от злобна гримаса, 
а зъбите в устата му са, меко казано, доста на брой и извънредно остри... Нищо чудно, 
защото той е вампир. 


С две бързи крачки той стига до теб и те сграбчва за раменете. 
Запиши си кодова дума ВЪЖЕ - и напред към СИТУАЦИЯ 8! 


194. 


Не откриваш нищо подходящо за борба в дневника си и оставаш с отпуснати ръце 
встрани от пътя. Диваците изтопуркват покрай теб, сякаш изобщо не са те забелязали. 
Едва в последния момент някакъв изважда къса свирка и... 

Мини на 130. 


195. 


Зъбът от динозавър, за сведение, не притежава никакви специални магически 
свойства, нито пък поне остър режещ ръб, така че не става за оръжие. 
Върни се в дневника за нов избор! 


196. 


Измъкваш меча от ножницата и го завърташ във въздуха. Свистенето на острието 
определено радва ушите... Още не си замахнал сериозно, когато драконът се свива и 
изхленчва: 

- Е, де, е, де! Това не е по правилата! Мо-оят рицар никога не правеше такива работи! 
Ама ще вземеш да ме улучиш, бе! 

- Точно това имам предвид! - кимваш. 

-А, няма да стане! Аз с тебе няма да си играя! - Драконът решително се изправя и ти 
обръща гръб. - Хич и не те забелязвам повече! 

Запиши си една точка за бой с меч. 

Можеш да се върнеш обратно към пътя на Дъгата (248) или към нощните криле (229). 
Можеш също така да продължиш нататък към замъка (280). 


197. 


Тъкмо се обръщаш и се насочваш обратно към колибата си, когато чуваш стъпки и 
едва не се сблъскваш с вожда. 

-А!-зяпва той. - Ти пък какво правиш тук? 

- Разхождам се! - свиваш рамене. - Не можах да заспя... 

-И не се опитваш да крадеш Падналия от земята, нали? 

- Света магийо! - Възкликваш чистосърдечно. - Нямам никакво намерение да си 
жертвам живота за една кафеварка! 

-А, добре! Лека нощ! - Вождът се отдалечава между колибите. 

Прибираш се, с малко разтърсени нерви, разбира се, но цял, жив и здрав. При все това 
ти се струва, че ще е доста трудно да заспиш... 

Мини на 208. 


198. 


Почтително шушукайки, цялото племе весели канибали се насочва към една колиба, 
която, за разлика от останалите, е с измазани с кал стени. 


- Влез и виж свещения предмет! - обявява вождът. - Земята ни го прати преди години 
и оттогава винаги го лъскаме с най-фин пясък, а на големи тържества той стои на... 

Вътрешността на колибата е обкичена със скалпове, изсушени глави и черепи - 
очевидно 2се части от бивши участници в "големи тържества", които обаче са ги 
наблюдавали от вътрешността на казана. А на специална поставка в дъното на колибата 
е сложена... една блестяща кафеварка. 

- Това ли е Падналия от земята? - уточняваш с подозрение. 

- 0, да! Стовари се точно върху главата на стария шаман! - Кимва шаманът. - Много 
полезна вещ, дума да не става! Обаче вождът не дава да си я слагам на главата, 
разправя, че съм щял да изкривя свещеното чудо от Земята! - Той пада на колене, 
долепва палци до ушите си и тържествено блъсва чело в пода. - Е, поклонихме се на 
Падналия от земята, сега да ходим да спим... 

Можеш направо да отидеш да си легнеш на 208. 

Ако смяташ кафеварката за полезна за някаква си твоя цел, можеш да се опиташ да я 
изтъргуваш (226) или да пробваш да я откраднеш през нощта (240). 


199. 


Този път промяната в цвета на мъглата е по-драстична: от Жълта тя става нежно 
зелена... и светът, в който се, озоваваш, след като излизаш от нея е наситено зелен. 

И този път има пътепоказател с табелки: 

ПЪТ НА ДЪГАТА - 248 

РИЦАРСКИЯТ ЗАМЪК - 210 

НОЩНИ КРИЛЕ - 229 


200. 


Здрасти! 

Както вече си е традиционно, ето го и моето обръщение към теб в средата на книгата! 

Този път ще бъда кратък и няма да те занимавам с това, какво ново мое нещо 
предстои да излезе и тем подобни. 

Благодаря на всички, които откликнаха на отправената в първия "Водопад" молба да 
ми напишат писмо - знаех си аз, че ви трябва само малко подтик да ми драснете два-три 
реда... 

Радвам се, че на повечето от вас "Водопадът" се е харесал. Критиките съм ги взел 
предвид при създаването на тази книга (вижте колко съм добър с читателите). 
Специално благодаря и на най-стария "мегакошлия" Любо Лисичков, чието писъмце ми 
бе особено приятно да прочета. 

И пак държа да се извиня за хумористичните идиотщини, с каквито бъка този втори 
"Водопад" - книгата, ужким, трябваше да бъде лирично фентъзи... Във всеки случай, ако 
съдя по реакцията на приятелите, на които я прочетох, търсенето на кафеварки и разните 
лафове не са чак толкова неприятни... Както Голди каза, "много освежават". 

Малко уточнение: "синеоката Ники", за която става въпрос в посвещенията на книгата 
е едно прелестно малко хъски, което притежавам благодарение на Никол и Голди. 


Мерси и на тях! 


С обич: 


201. 


Заемаш величествена поза и започваш: 

- Като пратеник на боговете на Дъгата и на Силата, аз съм призован да... 

- Знаех си аз, че някога боговете ще си поискат свещения предмет! - въздъхва 
шаманът. - Хайде, взимай това чудо и върви да си лягаш, че умирам за сън! 

Готово! Запиши си кафеварката в "само предмети" и мини на 208. 


202. 


Дали пък не съм забравил да спомена, че при всички случаи стражите са те 
претърсили внимателно и са ти взели оръжията? В момента не разполагаш с лък, 
извинявай! 

Върни се в дневника за друг избор! 


203. 


Тръгваш по пътеката и, да признаем, си в отлично настроение - слънчицето пече, 
цветенцата ухаят... С една дума, заобикалят те какви ли не благинки, макар и Жълти. 

И изведнъж зърваш срещу себе си цяла орда диваци, обкичени с кожи, зъби, рога и 
разни други зловещи украшения... Най-лошото в случая е, че диваците се насочват към 
теб! 

СИТУАЦИЯ 4, ако още не си разбрал - иди и си избери подходящ предмет в дневника! 


204. 


Задаваш въпроса си на Кълбото. 

- Да победиш сфинкс? Хм - гласът доста се поколебава, преди да отговори, - ами 
никъде в каталога не е посочен такъв начин. Действително, има една магия, но... Ти не си 
квалифициран магьосник и не можеш да я изпълниш! Освен това... Ама не, просто не 
съществува друг способ! 

Върни се в дневника и си избери друг предмет! 


205. 


Стоварваш боздугана върху сфинкса... само че топката отскача от каменната 
повърхност на тялото му и за малко да ти размаже главата. 
Избери си друг предмет. 


206. 


За момент се зачудваш дали трябва да произнесеш някакво заклинание или какво, но 
сърцето от глагоабазабадуза, научно казано, работи на подсъзнателно и хормонално 
равнише... 

Така че част от секундата, след като канибалът те е осветил с факлата, племето вижда 
пред себе си гигантска глагоабазабадуза, чието туловище на практика запълва колибата. 

Стиснал в пипалата си кафеварката и багажа, се устремяваш към изхода... 


Май си сплескал някой и друг канибал под себе си и си наранил още дузина-две от 
останалите, но напускаш селото безпрепятствено и никой не тръгва да те преследва... 
Мини на 224. 


207. 


Бодро отвръщаш: 

- Трябва да е "вардар", нали? 

- Не позна! - драконът се надига. - Извинявай, обаче трябва да те изпепеля! 
Понеже отскачаш навреме, огненият му дъх запалва само едно храстче. 
СИТУАЦИЯ 7, ако още не си разбрал! Хайде в дневника! 


208. 


Дори да си изпитвал някои подозрения относно прекарването на нощта, те не се 
оправдават. Заспиваш като къпан върху уханната купчина пресни листа в една от 
колибите... А рано сутринта се прощаваш с канибалите и потегляш по своя път. 

Запиши си "веселите канибали" в "Приятели". Ако не си изтъргувал кафеварката, 
запиши си и кодова дума ЗЕЛЕНО. 

Пътят ти, струва ми се, води към 238 и пирамидата на Ропт или към 218 и пътя на 
Дъгата! 


209. 


Дали пък не съм забравил да спомена, че при всички случаи стражите са те 
претърсили внимателно и са ти взели оръжията? В момента не разполагаш с прашка, 
извинявай! 

Върни се в дневника за друг избор! 


210. 


Пътеката постепенно прераства в коларски път, който, ако се съди по дълбочината на 
коловозите, много оживено се е използвал. Гъста треба обаче е превзела този път... и 
десетина минути след като си тръгнал по него, се сблъскваш с причината, поради която 
хората са спрели да се движат по него. 

Грамаден и зелен (като че ли би могъл да бъде друг цвят в Зеленото) дракон се е 
изтегнал насред пътя и сладко хърка. 

Можеш: 

- да се опиташ да се промъкнеш край него (174) 

- да се обърнеш и тихичко да се върнеш обратно към пътя на Дъгата (248) или към 
нощните криле (229) 

- нагло да го събудиш (237). 


211. 


Завърташ боздугана над главата си. Приятно е да усетиш тежкото полюшване на 
топката с шипове... Още не си замахнал както трябва и драконът се сбива и изхленчва: 


- Е, де, е, де! Това не е по правилата! Мо-оят рицар никога не правеше такива работи! 
Ама ще вземеш да ме улучиш, бе! 

- Точно това имам предвид! - кимваш. 

-А, няма да стане! Аз с тебе няма да си играя! - Драконът решително се изправя и ти 
обръща гръб. - Хич и не те забелязвам повече! 

Запиши си една точка за бой с боздуган. 

Можеш да се върнеш обратно към пътя на Дъгата (248) или към нощните криле (229). 
Можеш също така да продължиш нататък към замъка (280). 


212. 


В този момент на площада се появява задъхан дивак, целият омазан в кръв, държащ 
някакво огромно сърце в ръцете си. Той го подава на вожда и на пресекулки казва: 

- Открихме един убит динозавър на Сафарито! О, вожде, сърцето му принадлежи на 
теб! 

- Кой ли пък ще вземе да убива динозаври? - почесва се по главата вождът. 

Скромно признаваш: 

-Аз! 

- Какво ти? 

- Аз го убих! 

- О-0о! - вождът се облещва. - Съвсем сам в единоборство с Големия Дино? 
Невероятно! В такъв случай сърцето е твое! Хапни от него и ще станеш по-смел и силен... 
макар че май нямаш нужда... 

Силно нежелателно е да се яде сурово месо от непознато животно, но... 

Ако изядеш сърцето, мини на 8. Ако дипломатично се откажеш от него, иди на 235. 


213. 


Дали пък не съм забравил да спомена, че при всички случаи стражите са те 
претърсили внимателно и са ти взели оръжията? В момента не разполагаш с меч, 
извинявай! 

Върни се в дневника за друг избор! 


214. 


Претърсваш старателно помещенията, през които минаваш, но нищо полезно - и най- 
малкото пък чашата - не намираш. 

На входа на трапезарията те посреща един рошав таласъм, който мъкне всичкия ти 
багаж и като те вижда, пада театрално в коленете ти: 

- Господарю-повелителю наш, народът ни вечно ще пее балади как си ни освободил 
от вековно иго... Само, моля ти се, не ни взимай богатата печалба от този замък! 

Прибираш си вещите и оръжията, след което обръщаш внимание и на самия таласъм. 

Ще се опиташ да го сплашиш, за да ти каже, къде е чашата (225) или ще поискаш "само 
нея" взнак на благодарност за освобождението (247)? 


215. 


Идваш в съзнание след няколко секунди, твърде здраво омотан във въжета, за да се 
съпротивляваш. 

Дивакът се втренчва в теб: 

- Ти пък чий шпионин си? Откакто премазахме Разсъждаващите, струва ми се, вече 
нямаме никаква врагове в Оранжевия цвят... Е, чийто и шпионин да си, ставаш за 
предястие! Хей, жени! Бързо стъквайте огъня и мятайте тоя в казана! 

Погледни дали имаш кодова дума "дино". Ако е така, мини на 161. В противен случай 
те очаква 169. 


216. 


Трябва ли да разискваме какво би могъл да постигнеш с метателни ножове срещу 
каменен сфинкс? Отговорът е - нищо. 
Избери си друг предмет! 


217. 


Кимваш тържествено: 

-Гарантирам ти, че видя ли вампир, веднага ще му видя и сметката! 

- Ей, благодаря ти! Честна драконска, ще ти върна услугата някой ден... Много ме бива 
примерно да изпепелявам магьосници! Хайде, минавай, минавай... 

Запиши си дракона в "приятели" и можеш да продължиш на 280. 


218. 


Не след дълго достигаш до познатата ти стена от мъгла. Можеш да се върнеш към 
пирамидата на Ропт на 238 или към веселите канибали на 203. 
Можеш също така да навлезеш в мъглата на 199. 


219. 


Правиш отчаян опит да се съпротивляваш, но вампирът е много по-силен от теб и след 
яростна борба дори приемаш с облекчение смъртоносната вампирска целувка... 

КОМЕНТАР НА ВЪРДЖ: Може би ти се струва, че си стигнал до този неприятен финал 
по твърде мистериозен начин, но, дявол да го вземе, направих всичко възможно да те 
предупредя - и ако препрочетеш срещата си с дракона, ще видиш, че още първото му 
възклицание се отнася за вампири. В описанието на камата също съм направил какво ли 
не да те убедя да я вземеш... С една дума, започваш от 1 и не мисли, че точно при този 
край съм бил несправедлив и нелогичен! 


220. 


Изпъчвашщ се: 

- Аз съм оторизиран от негово величество графа да... 

- Абе, минавай, минавай! И да му кажеш, че добре си изпълнявам службата! - 
промърморва драконът и пак се намества в удобна за сън поза. 


Докато го отминеш, вече е дълбоко заспал. Запиши си кодова дума ВИНАР и мини на 
280. 


221. 


След като повървяваш известно време под яркото слънце, най-сетне стигаш до вече 
познатата ти стена от мъгла. 

Естествено, можеш да се върнеш при Разсъждаващите на 190 или към сафарито на 
170. 

Можеш също така да навлезеш в мъглата и да продължиш на 177. 


222. 


Дали пък не съм забравил да спомена, че при всички случаи стражите са те 
претърсили Внимателно и са ти взели оръжията? В момента не разполагаш с боздуган, 
извинявай! 

Върни се в дневника за друг избор! 


223. 


Покорно преглъщаш питието и, учудващо, умората, която кара очите ти да се затварят, 
мигновено изчезва. 

- Упойващо вино! -пояснява отново таласъмът. - Ох, има доста неща да си кажем... и 
ти си нашата последна таласъмешка надежда! 

Мини на 267. 


224. 


Докато се занимаваш с канибалите, луната вече е залязла и нощта е по-тъмна от 
пълно с въглища мазе. Освен това си крайно изтощен. Ето защо, след като опипом се 
добираш до кръстопътя, залягаш в храстите и здраво си подремваш. 

Рано на следващата сутрин отново си на крак. 

Единственият начин да се измъкнеш от потерята, която веселите канибали ще пратят 
след теб, е веднага да минеш на 218 и да се прехвърлиш в следващия Цвят. Преди това 
обаче си запиши "веселите канибали" в графата ВРАГОВЕ и Кафеварката в "само 
предмети". На добър път, крадецо! 


225. 


Озъбваш се страшно: 

- Кой си ти, че да ми държиш сметка, бе, фъстък рошав? Веднага ме заведи в 
съкровищницата! 

- С безкрайно удоволствие! - Кимва таласъмът разтреперан. - Оттук! 

Доста време се мотаете по разни лабиринтоподобни коридори, слизате по стълбища, 
таласъмът отваря тежки врати... Най-накрая стига до последната и ти я посочва: 

- Там вътре е съкровищницата на господаря! 

Влизаш в стаята - само че тя се оказва не съкровищница, а килия... И вратата хлопва 
зад гърба ти. Хвърляш се към нея, блъскаш с юмруци - напразно. 


- Понякога - отбелязва таласъмът от другата страна - има спасители и избавители, 
които са по-алчни и по-лоши дори от тираните... Явно ти си от тях и затова ще те 
зазидаме в тази килия за вечни времена... 

КОМЕНТАР НА ВЪРДЖ: Пропуснал ли съм да кажа, че е наложително да правиш свой 
приятел когото може - и че приятелство не се постига със заплахи? Е, тогава ти го казвам 
сега. 

И за да не твърдиш, че на този лош финал нещо не му е наред, този път ти позволявам 
да се върнеш на 247 ида поправиш погрешния си избор! 


226. 


Поокашляш се и задаваш логичния въпрос: 

- Вожде, този предмет дали е чак толкова ценен за вас? 

- Искаш ли го? 

- Ами, има май една такава работа... 

След кратко съвещание вождът и шаманът стигат до извода, че биха могли да 
разменят Падналия от земята за лък, кристално кълбо или невидимо наметало. Ако 
имаш някой от тези три предмета (и искаш да направиш търговията), зачеркни го в 
дневника и си запиши кафеварката в "само предмети". В противен случай сделката не се 
получава! 

Можеш да отидеш да спиш на 208 или, ако не си успял да изтъргуваш кафеварката, да 
се опиташ да я откраднеш на 240. 


227. 


Метателните ножове дори не успяват да разрежат кожата на дракона. Той само се 
изхилва и се почесва по гърлото, след което издиша още едно огнено кълбо - то се 
разминава в опасна близост с теб. 

Крайно време е да спреш да си играеш и да избереш някое сериозно оръжие! 


228. 


Яростно забиваш копието в гърдите на сфинкса... или поне се опитваш да го забиеш. 
За нещастие, от удара в камъка то се счупва. А сфинксът само се изкикотва: 

- Ох, внимавай, гъдел ме е! 

Зачеркни копието в дневника и си избери друг предмет! 


229. 


Докато вървиш по пътеката, постепенно се смрачава и не след дълго настъпва 
очарователна зелена привечер... 

Междувременно пътеката те извежда до странно скално образувание: огромна 
конусовидна планина с гладки като стъкло склонове, в които просветват зелени искрици. 
Пътеката опира в скалата и свършва там. Напразно се оглеждаш за стълба или нещо 
подобно, чрез което да се изкачиш нагоре... 

И втози момент чуваш плясък на криле. 

Високо в небето се носи цяло ято чудновати птици, някои от които продължават да 
летят към върха на планината - но по-голямата част от останалите, с яростни крясъци, 


пикират надолу към теб... 
СИТУАЦИЯ 9, ако още не си разбрал. Приятно прекарване в дневника! 


230. 


Не след дълго ловният отряд се завръща, здраво натоварен с динозавърско филе. 
Двадесетина жени се разтичват, свалят казана от огнището и го заменят с голяма 
каменна плоча, разпалват огъня и... С една дума, два часа по-късно празненството в 
селото на веселите канибали е в разгара си. 

Печеното динозавърско филе е мммм... фантастично! 

А след доброто похапване, естествено, идват и разказите и хвалбите... 

Най-накрая, доста след като Жълтото слънце е залязло, вождът се надига от мястото 
си: 

- Време е да отдадем почит на Падналия от земята... 

Обкиченият с пера, дрънкулки и човешки кости шаман живо възразява: 

- Тъкмо щях да разкажа историята за Уук и глагоабазабадузата! 

Ако ти е интересно да чуеш тази история, можеш да застанеш на страната на шамана - 
245. Ако предпочетеш поклонението пред Падналия, мини на 192. А ако не проявиш 
пристрастие към никой от двамата, можеш да се насладиш на една канибалска свада на 
152. 


231. 


Бързо пускаш една след друга стрелите си. Иззад прикритието на една от къщите се 
чува стрелба. Удивително - щом стрелата прониже някой призрак, той мигновено 
изчезва, но тя дори не забавя хода си и се случва да улучиш по трима-четирима 
наведнъж... 

Битката приключва за по-малко от пет минути. 

Запиши си 1 точка за стрелба с лък и, ако имаш кодова дума ШЕРИФ, мини на 315, а 
ако нямаш такава - на 319. 


232. 


Мяташ черепа сред диваците... обаче за твое учудване, това не предизвиква желаната 
суматоха. 
Ами, зачеркни кристалното кълбо от дневника и си избери друг предмет! 


233. 


Повярвай ми, камата също ще ти послужи в една от ситуациите... но не в тази. Избери 
си друг предмет. 


234. 


Кимваш: 

- Взимай го, щом ти трябва! 

- Ей, благодаря! - драконът сграбчва зъба и почва да си мърмори нещо. 
Запиши си дракон в "приятели" и можеш да продължиш на 280 към замъка. 


235. 


Усмихваш се скромно и поклащаш глава: 

- Ние нямаме обичай да ядем сурови сърцата на плячката си... Освен това, струва ми 
се, този трофей се полага на теб по право, о, вожде, и... 

Без попече церемонии вождът забива зъби в динозабърското сърце и на бърза ръка го 
омита цялото. 

Мини на 230. 


236. 


Кимваш: 

- Да, благодаря, виното беше чудесно! 

- Идиот! - изсумтява таласъмът. - Те винаги приспиват гостите си с вино, за да не им 
се съпротивляват после... - той влиза в стаята, затваря вратата и решително се 
приближава до леглото. - Глътни това! 

Ако му кажеш да се маха, мини на 292. Ако приемеш чашката с отвара, която ти 
подава иди на 223. 


237. 


Чукваш нагло дракона по носа. Ефектът е невероятен - той подскача високо във 
въздуха и изпелтечва с боботещ глас: 

- Не, господарю, молтти са! Аз такова, само... помощ, вампир! - След което най-сетне 
те фиксира с огромните си като паници очи и облекчено въздъхва. - Света магийо, само 
как ме изплаши! Помислих си, че оная кръвопииска гадина, пардон, Негово височество 
пресветлия граф... Всъщност какво правиш тук и накъде така бе, дребосък? - изръмжава 
той в заключение. 

Ти му отговаряш: 

"Разкарай се, искам да мина!" - 273 

"Извинете, бихте ли ми казали какво има нататък по пътя?" - 288 

"Не съм дребосък!" - 302 

"За какъв вампир ставаше дума?" - 314 


238. 


Доста отдалеч забелязваш масивната пирамида, издигната направо насред полето. 
Трябва да е висока едно петдесетина метра като минимум... От двете страни на входа й 
са легнали два каменни сфинкса с презрителни изражения. 

Когато се приближаваш, единият от тях... оживява! Бавно се надига, изпъва лапи и още 
по-презрително от преди се втренчва в лицето ти. 

- Ти, човешко същество - изтътва гласът му, - да крадеш нашия повелител Ропт ли си 
дошъл? 

Защо ти се струва, че разговорът нещо не тръгва в правилна посока? Във всеки случай, 
все още можеш да се върнеш към пътя на Дъгата (218) или веселите канибали (203). Ако 
останеш да си приказваш със сфинкса, мини на 265. 


239. 


Замахваш с копието. Драконът се свива и изхленчва: 

- Е, де, е, де! Това не е по правилата! Мо-оят рицар никога не правеше такива работи! 
Ама ще вземеш да ме улучиш, бе! 

- Точно това имам предвид! - кимваш. 

-А, няма да стане! Аз с тебе няма да си играя! - Драконът решително се изправя и ти 
обръща гръб. - Хич и не те забелязвам повече! 

Запиши си една точка за хвърляне на копие. 

Можеш да се върнеш обратно към пътя на Дъгата (248) или към нощните криле (229). 
Можеш също така да продължиш нататък към замъка (280). 


240. 


Лягаш си в предоставената ти от вожда колиба, но си изцяло обзет от огромната 
НУЖДА да притежаваш кафеварката... Ето защо, когато шумовете в селото утихват (а това 
става доста бързо), тихичко излизаш от колибата. 

Освен хъркане на няколко гласа, не се чува нищо друго.. 

Не срещаш жива душа по пътя си към Падналия от земята. Най-сетне стигаш до 
вратата на Свещеното убежище. 

Да видим сега колко твърдо си решен да откраднеш кафеварката, като се има 
предвид, че хванат ли те, отиваш в казана: 

- много твърдо - 89 

- няма да я крадеш - 197. 


241 


Дали пък не съм забравил да спомена, че при всички случаи стражите са те 
претърсили внимателно и са ти взели оръжията? В момента не разполагаш с метателни 
ножове, извинявай! 

Върни се в дневника за друг избор! 


242. 


Поклащаш глава: 

- Никога не съм срещал вампир... пък и не вярвам на дракони! 

- Жалко! - мрачно промърморва той. - Тогава, знаеш, ще съм принуден да те 
изпепеля, както нареди господарят ми... А мислех да те пусна! 

Той се напъва и понеже отскачаш встрани, огненият му дъх успява да подпали само 
един храст. 

СИТУАЦИЯ 7, ако не си разбрал! Върви в дневника! 


243. 


Бързо се замяташ с наметалото и отскачаш встрани. 

-Я, какво умно човешко същество! - отбелязва зарадвано сфинксът. - Много обичам 
да си играя на Криеница... За нещастие имам остър слух и, макар и доста слабо, 
невидимо зрение... Струва ми се, че си тук... или тук... 


И двата пъти котетата му лапа се разминава на милиметри с теб. 

- А, ето тук си! - той удовлетворено закача с нокът наметалото ти и го къса. - Ще 
продължаваме ли да си играем? 

Зачеркни наметалото от дневника и си избери друг предмет. 


244. 


Зареждаш стрелички в арбалета-прашка толкова бързо, колкото можеш. Някъде 
откъм къщите се чува стрелба. 

Битката приключва буквално за пет минути - всички улучени призраци се разтапят 
безследно във въздуха. 

Запиши си 1 точка за стрелба с прашка. 

Ако имаш кодова дума ШЕРИФ, мини на 315, а ако нямаш такава - на 319. 


245. 


Поглеждаш вожда и поклащаш глава: 

- Извинявай, вожде, но наистина ми се иска да чуя тази история за 
глагоабазабадузата, ако, разбира се, поклонението не е свързано с определен час... 

- Виждаш ли, всички искат да ме слушат! - ухилва се победоносно шаманът, разполага 
се по-удобно и подема следната история, преразказана тук в по-сбит вариант: 

Имало едно време един велик войн на име Уук. Той бил толкова велик, че когато в 
Оранжевия цвят се появила глагоабазабадузата и убила един динозавър, решил да убие 
нея и да спаси ценната ловна плячка. Уук се въоръжил с най-здравото копие и една яка 
каменна брадва и потеглил по следите на глагоабазабадузата... 

Битката била титанична, но накрая облетият в кръв УуК с последни сили успял да 
просне чудовището в безсъзнание, извадил сърцето му и го изял. Оттогава придобил 
чудноватата способност да се преобразява в глагоабазабадуза и дълги години бил 
талисман на племето си, защото еднолично можел да убива динозаври и на трапезата 
винаги имало свежо месо... Когато Уук остарял и умрял, сегашният вожд изял неговото 
сърце, обаче не получил невероятната способност. Ето защо днес веселите канибали са 
принудени да ходят по много на лови не винаги имат хубаво месо! 

Когато най-сетне историята приключва, вождът нетърпеливо се изправя: 

- А сега нека най-сетне да ходим да се поклоним на Падналия от земята и след това да 
си лягаме, Дино да го вземе! 

Ако случайно имаш записано сърце от глагоабазабадуза в "само предмети", можеш да 
минеш на 66. В противен случай последвай вожда на 198. 


246. 


Драконът те оставя известно време да блъскаш с камата по гърдите му - не му 
причиняваш дори драскотина. Когато спираш да си поемеш дъх, той любопитно пита: 

- Ще ме почешеш ли още малко, моля? Или да продължавам с изпепеляването? 

Я си избери някое сериозно оръжие! 


247. 


Поклащаш глава: 


- Не съм дошъл за пари в този замък... Но като отплата за избавлението ще искам 
един предмет... 

- Златната чаша? - Таласъмът мрачно кимва. - Тъкмо си мислех, че ще мога да си я 
занеса вкъщи... Както и да е! Ето, вземи! И да знаеш, че макар с това сметките ни да са 
уредени, таласъмът Тимбър и семейството му винаги ще ти бъдат приятели в случай на 
нужда! Не - добавя той - че можем да ти помогнем с каквото и да е, но така се казва! 

Изящната златна кафеена чашка радва окото - главно защото дори в Цветовете на 
Дъгата златото и среброто запазват оригиналния си цвят и тя, естествено, не е зелена. 
Прибираш я грижливо в багажа си (запиши я в "само предмети") и след като си взимаш 
сбогом с таласъмите, продължаваш към 229 и нощни криле или 248 и пътя на Дъгата. 


248. 


Стената от мъгла този път изглежда дори малко синкава още отдалеч. 
Можеш да се върнеш към замъка на 210 или към нощните криле на 229. Можеш, 
разбира се, да преминеш през мъглата и да отидеш на 260. 


249. 


Прекосяваш моста и се покашляш тихичко. Стражът подскача, сънено размахва 
копието си и когато накрая успява да те фиксира с подпухналите си очи, изръмжава: 

-Стой - не мърдай! 

- Стоя! - казваш. 

- Арестуван си в името на графа! - И те бодва с копието си в гърдите. 

Време е за схватка май... СИТУАЦ... В този момент над главата ти, откъм крепостната 
стена, се раздава глас: 

- Хайнц, какво, магията да те тръшне, правиш? 

- Арестувам го! Нарушител на границата и така нататък... - пояснява стражът. - Крадец 
на златната чаша... Графе, аз... 

- Пусни го да влезе! Какъв ти нарушител! Хайнц, ти си идиот! Приятелю, бъди мой гост 
и се чувствай като у дома си в замъка ми! 

Е, влизаш - 293 - или учтиво отказваш и си тръгваш - 320. 


250. 


След срещата с динозавъра (впрочем това беше само един игуанодон, безопасно 
тревопасно), разходката из Сафарито започва да ти се струва все по-малко 
привлекателна. Най-вече, защото можеш да срещнеш и по-опасен звяр, а очевидно не си 
кой знае колко добре въоръжен... 

Е, помотаваш се наоколо, съзерцавайки интересни гледки като двойка биещи се 
стегозаври примерно, след което решително се обръщаш и се връщаш към кръстопътя. 

Можеш да продължиш към Разсъждаващите на 190 или към пътя на Дъгата на 221. 

КОМЕНТАР НА ВЪРДЖ: Някои биха ме обвинили в нелогичност, ако ти дам избор за 
продължаване на сафарито и след това те убия, което неминуемо би се случило. Затова 
не ти давам такъв избор! 


251. 


Свиваш рамене: 

-Задавай си гатанката? 

- Много добре... - Сфинксът отново се отпуска на земята и примижава. - Какво е това, 
което ни се вижда, ни се чува, ни може да се усети или вкуси, а е по-бързо от вятъра и 
може да вдигне война? 

Ако гатанката ти се струва много трудна, можеш направо да хукнеш да бягаш (139) или 
да се биеш със сфинкса - СИТУАЦИЯ 6, избирай предмет от дневника. 

Ако ще отговаряш, какъв мислиш, че е правилният отговор на загадката: 

- мисълта (268) 

- радиовълните (275) 

- времето (286) 

- бойна ракета (257) 

-зла магия (284) 


252. 


Успяваш да потрошиш няколко крила и глави, преди един от "нощните криле" да се 
спусне стремително и да изтръгне боздугана от ръцете ти. 
Зачеркни го в дневника и си избери друго оръжие. 


253. 


Бързо измъкваш кристалното кълбо, което (ако си го ползвал преди и знаеш, че се 
беше превърнало на череп) за щастие е придобило нормалния си вид междувременно. 

- Ехей! - сфинксът се втренчва в него. - Знаеш ли от колко века не съм виждал такава 
играчка? 

Избирай какво ще искаш от кълбото: да познае бъдещето ти (155) или да отговори на 
въпрос (162). 


254. 


Загръщаш се в наметалото. 

Драконът известно време се оглежда замислено, после промърморва: 

- Аман от тия магьосници! - слага глава на лапите си и след по-малко от минута 
здравата хърка. 

Можеш да продължиш по пътя (280) или да се върнеш към нощните криле (229) или 
пътя на Дъгата (248). 


255. 


Не след дълго пътеката те извежда до едно полуразрушено градче в стил "дивия 
запад". То очевидно е запуснато от доста време и не показва никакви признаци на 
живот. 

Почти подминаваш къщата с увиснала на един гвоздей табела "шериф", когато 
забелязваш с крайчеца на окото си, че на люлеещия се стол на верандата май има 
нещо... Щом се обръщаш обаче, там си остава само поклащащият се стол. 

Ще обърнеш внимание на тази халюцинация и ще отидеш да проучиш отблизо (398) 
или смело ще продължиш напред през града (391)? 


256. 


Признавам, може и да съм гледал екшън, в който героят с меч се изправя срещу ЕДИН 
противник с огнестрелно оръжие... но никога не съм виждал филм, в който меч да се 
противопоставя на петдесетина пушки. Мога добре да си представя какво би ти се 
случило, ако го направиш... Но не ми се ще да описвам как се превръщаш в кърваво 
месиво. 

За това, върни се в дневника и си избери нещо друго! 


257. 


Бодро отговаряш: 

- Бойна ракета, разбира се! 

- Ммм, съвсем погрешен отговор! Ракетата може и да е по-бърза от вятъра, но можеш 
да я видиш, чуеш, усетиш... - Сфинксът лениво протяга лапа и я стоварва отгоре ти, 
преди да успееш да реагираш. 

Това е краят на играта. Не ти остава нищо друго, освен да започнеш от 1, струва ми 
се... 


258. 


Дали пък не съм забравил да спомена, че при всички случаи стражите са те 
претърсили внимателно и са ти взели оръжията? В момента не разполагаш с копие, 
извинявай! 

Върни се в дневника за друг избор! 


259. 


Позамисляш се за момент, преди да попиташ: 

- Случайно да имаш предвид "винар"? 

- Точно тази беше! - ужилва се радостно драконът. - Съвсем бях я забравил... за това 
ити подсказвах. 

Ще му напомниш ли, че "винар" има пет букви (266) или просто ще продължиш по 
пътя (220)? 


260. 


Много бързо зеленото на мъглата преминава в светлосиньо - и светът, в който се 
озоваваш, е главозамайващо небесносин. 

Само че пътят на Дъгата прекъсва след мъгливата стена. 

Стоиш на ръба на дълбока пропаст, а точно пред теб започва стръмна стълба, която 
води долу в низините - и там някъде, под кълбестите облаци, се виждат бряг и 
удивително, невероятно синьо море... 


Покрай ръба на пропастта криволичи тясна, обрасла с трева пътечка. Между нея и 
стълбата е разположен покрит с лишеи камък, на който с мъка могат да бъдат разчетени 
следните надписи (избери си епизод за посещение): 

ПРИЗРАЧНИЯТ ГРАД - 255 (и стрелка към пътеката) 

ЗА ТАЛАСЪМИТЕ ОТТУК - 272 (и стрелка към стълбата). 


261. 


Излизаш от стаята, готов за бой с още вампири... и откриваш единствено мъртъвци, 
където и да минеш през замъка. Не си ли знаел, че смъртта на главния вампир, който е 
заразил останалите, предизвиква верижно и тяхната смърт? 

Ако смяташ, че споменатата няколко пъти в различни разговори златна чаша те 
интересува, мини на 214. 

В противен случай си свободен да продължиш към 248 и пътя на Дъгата или 229 и 
нощните криле (на входа на замъка намираш струпани багажа и оръжията си) - 
таласъмите са ги изнесли. 


262. 


Вадиш свещичката... Момент, какво мислиш да правиш с нея? Срещу каменния сфинкс 
тя изобщо няма да ти помогне! Избери си друг предмет. 


263. 


Внимателно пристъпваш по моста и съвсем, ама съвсем тихичко минаваш покрай 
стража... 

В същия момент чуваш дрънчене на доспехи зад гърба си и върху главата ти се 
стоварва нещо тежко: най-вероятно дръжка на копие или направо юмрук. 

Мини на 330. 


264. 


Яростно се съпротивляваш и дори успяваш да посечеш неколцина от налитащите 
върху ти хора-птици, но все пак не си Конан Варварина, нали? Един от тях те изненадва 
откъм гърба и измъква меча от ръцете ти. 

Зачеркни го в дневника и си избери друго оръжие. 


265. 


Поклащаш глава: 

- Извинявай, не съм крадец! Просто видях табелката и... 

- Обичам да си хапвам внимателни и любопитни човешки същества... - измърква 
сфинксът. - Обичам и невнимателните и лишените от любопитство, разбира се... - 
Изведнъж притворените му очи се отварят широко и те фиксират с вледеняващ поглед. - 
Трябва да отговориш на три гатанки, знаеш, за да те пусна да си отидеш оттук - или да 
влезеш в пирамидата, ако искаш! 

Ако те бива в гатанките, можеш да опиташ силите си на 251. 

Ако не искаш да отговаряш на загадки, мини на 278. 


266. 


Предпазливо се покашляш: 

- Да, ама "винар" има пет букви, а ти каза, че паролата била с шест... 

- Така ли? - Драконът сбръчква чело. - Ами тогава, хм, значи не е тая дума... Както и 
да е, все трябва да те изпепеля! А-хммм! 

Той се напъва здраво... и понеже отскачаш навреме встрани, огненият му дъх успява 
само да подпали един храст. СИТУАЦИЯ 7, ако още не си разбрал! Марш в дневника. 


267. 


Таласъмът започва: 

- Графът, ако още не си се досетил, е един ужасен вампир. Преди да се появи в тези 
краища, ние живеехме в мир с рицаря, който ни защищаваше от нощните криле... Обаче 
графът ги вампиряса всичките в замъка и те започнаха да ни взимат за роби - отвличат 
ни от нашия Миден град и когато им се прииска кръв, ни убиват... ако работиш добре, 
казват ни, ще останеш жив. Такива ми ти работи. Веднага като те видяхме обаче 
решихме, че ти си нашият спасител! Тайно сме приготвили една сребърна кама... и 
когато слугите на графа те занесат на масата, тя ще бъде на твое разположение в кания 
на ботуша ти... Ето я! Наръгваш графа и всичко ще е наред! Сега, моля те, се престори на 
заспал... Те ще дойдат да те вземат след малко! - таласъмът ти кимва дружески, отваря 
вратата, оглежда предпазливо коридора отвън и изчезва. 

Ако нямаш кама, запиши си една под номер 7 в дневника. След това мини на 347. 

КОМЕНТАР НА ВЪРДЖ: Знам, че вампири се убиват със заострен кол, но, повярвай ми, 
имам си причини да убивам тези със сребро... малко по-късно ще разбереш защо! 


268. 


Бодро отговаряш: 

- Мисълта, разбира се! 

- Ммм, не си прав! - Сфинксът заплашително се надига. 
Мини на 291. 


269. 


Измъкваш кристалното кълбо - поне тук и в момента то е в нормалната си форма. 
-Я, каква интересна топка! - възкликва драконът. - Ще ми я подариш ли? 

Да, подаряваш му го - 297 

Не, отказваш му - 307 


270. 


Самохващащото въже светкавично омотава сфинкса. 

-Заловен си! - злорадо се ухилваш ти. 

- Не съм! - отвръща той и напряга мускули. Въжето с пукане се къса и пада на земята. 
Ами, зачеркни го от дневника и избери друг предмет! 


271. 


Зареждаш първата стрела в лъка и я пускаш... Мини на 305. 


272. 


Тръгваш надолу по стълбата. 

Тя изглежда безкрайна - вървиш ли вървиш по стъпалата и чак прасците те заболяват, 
а долу под теб се виждат само облаци... 

Но след час или може би дори повече, най-сетне облаците се разсейват и отдолу 
заблестява в цялата си красота невероятен морски бряг. 

Морето е тъмносиньо като небе привечер - или като тъмносиния цвят на дъгата... (от 
тук нататък, за да не си играем на тъмно- и светлосиньо, тъй като в българския език няма 
две различни думи за тези оттенъци, ще наричам цвета ЦИАН - английското му 
название). Брегът обаче е светлосин (тоест, просто син). А между морето и полята, към 
които се спуска стълбата, е разположен невероятен град. Отдалеч градът напомня на 
гигантска мида. Той е синкавобял, накъдрен по краищата, изящно заоблен и осеян с 
лъскави проблясъци - досущ като седефени люспи по мидичка. 

След още поне час изтощително спускане най-сетне стигаш до долния край на 
стълбата. 

Безспорно си уморен, а и вече започва да се свечерява. 

Ти избираш: оставаш да нощуваш в полето (332) или продължаваш към града (341)? 


273. 


Заявяваш заядливо: 

- Разкарай се, несъразмерен крокодил такъв, искам да мина! 

- Абе, как да ти кажа - драконът лениво се почесва с нокът по носа, - първо не съм 
крокодил и второ, Негово височество твърдо ми обясни, че забранява по тоя път да 
минава който и да е, ако не знае паролата! Случайно да знаеш някоя? Става въпрос - 
добавя той обнадеждено - за думичка, която започва с "В", завършва на "Р" иима общо 
шест букви! Ако не кажеш паролата, нали разбираш, ще трябва да те изпепеля! 

Можеш направо да се биеш с дракона - СИТУАЦИЯ 7. Можеш също да се опиташ да 
познаеш паролата. Имаш избор от следните варианти: 

- вампир (314) 

- вектор (295) 

- винар (259) 

- вардар (207) 


274. 


Признавам, може и да съм гледал екшън, в който героят с меч се изправя срещу ЕДИН 
противник с огнестрелно оръжие... но никога не съм виждал филм, в който боздуган да 
се противопоставя на петдесетина пушки. Мога добре да си представя какво би ти се 
случило, ако го направиш... Но не ми се ще да описвам как се превръщаш в кърваво 
месиво, преди изобщо да си стоварил бодливата топка върху нечия глава. 

За това, върни се в дневника и си избери нещо друго! 


275. 


Кимваш доволно: 
- Радиовълните са, нали? 


- Ммм, не си прав! - сфинксът заплашително се надига. 
Мини на 291. 


276. 


Ако имаш кодова дума ВЪЖЕ, мини на 303. В противен случай те очаква 351. 


277. 


Вадиш свещичката, казваш магическата дума и... драконът се свива и изхленчва: 

- Е, де, е, де! Това не е по правилата! Мо-оят рицар никога не правеше такива работи! 
Ама ще вземеш да ме подпалиш, бе! Не знаеш ли, че драконите ужасно се боят от огън? 
С толкова газ в корема ще гръмна като... 

- Точно това имам предвид! - Кимваш, ухилен злорадо. 

-А, няма да стане! Аз с тебе няма да си играя! - Драконът решително се изправя и ти 
обръща гръб. - Хич и не те забелязвам повече! 

Можеш да се върнеш обратно към пътя на Дъгата (248) или към нощните криле (229). 
Можеш също така да продължиш нататък към замъка (280). 


278. 


Поклащаш глава отново: 

- Не, благодаря! Смятам да си ходя... 

- Не можеш да си тръгнеш оттук жив, ако не отговориш правилно на гатанките! - 
възразява сфинксът. - Не ме карай да те убивам, без поне да си опитал... 

Е, можеш да опиташ на 251. 

Можеш направо да се биеш със сфинкса - СИТУАЦИЯ 6, избирай оръжие от дневника. 

Можеш и чисто и просто да побегнеш колкото ти държат краката - 139. 


279. 


Бързо изстрелваш няколко стрелички, но те преминават през тялото на мандагадугата 
като през празно място... Върни се в дневника за нов избор. 


280. 


След около час (и близо петнадесетина минути от него - между дърветата) стигаш до 
грамаден белокаменен замък (извинявай, зеленокаменен) с всички необходими 
атрибути: ров около крепостта, масивен дървен мост, който може да се вдига и сваля, 
зъбци и кулички по стените... Извънредно красиво и много рицарско. 

Облечен в тежки доспехи пазач се е облегнал на копието си до спуснатия мост и 
здраво хърка. 

Все още можеш да се върнеш обратно към пътя на Дъгата (248) или към нощните 
криле (229). Можеш също и да приемеш приключението, каквото е... Например като се 
покашляш дискретно (249) или пък се опиташ да се промъкнеш безшумно покрай пазача 
(263). 


281 


Отваряш кутийката. 

- Хубаво бижу! - Кимва сфинксът. - Но с какво може да ти помогне? А, сещам се, това 
е една от ония парализиращи джаджи... Съжалявам, обаче по-парализиран камъкът, 
дори и магически, не може да стане. На мен не ми действа, значи! 

Избери си друг предмет. 


282. 


Отваряш кутийката и звездичката засиява с непоносима яркост в зеления вечерен 
сумрак. 

Би могло да се каже, че хората-птици падат от небето като камъни. Един даже се 
разминава на милиметри с главата ти. Вярно, напълно е възможно немалка част от тях 
да са мъртви или с тежки контузии, но по-важното е, че заплахата вече е отминала... 

За съжаление, тази победа не ти дава способ да се покатериш по планината. Така че се 
налага да се върнеш към пътя на Дъгата (248) или замъка (210). 


283. 


Нападаш мандагадузата с яростни викове... Мечът ти обаче преминава през тялото й 
като през празно място - нейните зъби обаче съвсем нормално откъсват парче месо от 
ТЯЛОТО ТИ... 

С една дума, нека да не те убивам, просто се върни в дневника за нов избор! 


284. 


Бодро отвръщаш: 

- Какво друго, освен злата магия? 

- Ммм, не си прав! - сфинксът заплашително се надига. 
Мини на 291. 


285. 


За секунда самохващащото въже омотава дракона. 

- Е-ей! - възкликва той. - Това не е по правилата! Аз така няма да играя... Развържи 
ме и ще съм ти приятел до гроб! 

Развързваш го (322) или го оставяш така (333)? 


286. 


Радостно отвръщаш: 

- Това трябва да е времето! 

- Ммм, съвсем погрешен отговор! Не виждам начин времето да е способно да вдигне 
война... освен това скоростта на вятъра се измерва чрез него! - Сфинксът лениво протяга 
лапа ия стоварва отгоре ти, преди да успееш да реагираш. 

Това е краят на играта. Не ти остава нищо друго, освен да започнеш от 1, струва ми 
се... 


287. 


Дали пък не съм забравил да спомена, че при всички случаи стражите са те 
претърсили внимателно и са ти взели оръжията? В момента не разполагаш с невидимото 
наметало, извинявай! 

Върни се в дневника за друг избор! 


288. 


Питаш учтиво: 

- Извинете, какво има нататък по пътя? 

- Ами, замък! Поне така пише на пътепоказателя! - логично отговаря драконът. - Само 
дето там има вампири... А ти какво правиш наоколо? Господарят строго ми е забранил 
да пускам когото и да е, ако не знае паролата! Случайно да се сещаш за някоя? Става 
въпрос - добавя той обнадеждено - за думичка, Която започва с "В", завършва на "Р" и 
има общо шест букви! Ако не кажеш паролата, нали разбираш, ще трябва да те 
изпепеля! 

Можеш направо да се биеш с дракона - СИТУАЦИЯ 7. Можеш също да се опиташ да 
познаеш паролата. Имаш избор от следните варианти: 

- вампир (314) 

- вектор (295) 

- винар (259) 

- вардар (207) 


289. 


Светкавично зареждаш прашката... Мини на 305. 


290. 


Отваряш кутийката и драконът мигновено се вцепенява. 


Свободен си да се върнеш обратно към нощните криле (229) или пътя на Дъгата (248), 
или пък да продължиш към замъка (280). 


291 


Зяпваш: 

- Как така отговорът да е грешен? Съответства на всички условия! 

- Ммм, да! - съгласява се сфинксът. - Обаче номерът с гатанките е, че отговорът е не 
просто този, който съответства на условията, а този, който задаващият смята за верен! 

- Че то така можеш да твърдиш, че си имал предвид лява обувка! - възразяваш ти. 

- Всъщност - скромно признава сфинксът - верният отговор е глухарче! 

- Какво? - възкликваш изумено. 

- Глухарче! Това е дълга история... Време е да те изям, извинявай! 

Можеш да хукнеш да бягаш (139) или да се опиташ да се биеш със сфинкса - 
СИТУАЦИЯ 6, избирай предмет от дневника. 

Можеш също така да полюбопитстваш относно историята за глухарчето - 298. 


292. 


Изръмжаваш сънено: 

-Я се махай, рошава муцуно! 

- Герой, пфу! - изсумтява таласъмът. - Оправяй си се сам тогава! 

След като неприятният изрод най-сетне изчезва, можеш да се отдадеш в прегръдките 
на съня... Необезпокояван, заспиваш спокойно. 

Мини на 181. 


293. 


Хвърляш презрителен поглед на стража и влизаш в замъка. 

Вътрешният двор, в който се оказваш, е съвършено празен, като изключим 
разположените в дъното сгради на замъка. По-рано тук вероятно е имало разни дребни 
сергии, коневръзи и всичко останало, присъщо на рицарските замъци... сега обаче е 
пусто. 

На стената до вратата има каменна стълба, по която бързо слиза облечен в натруфени 
средновековни дрехи мъж. Има дълга коса и доста грозновато, но определено 
аристократично лице. Когато най-сетне стига до земята, той ти подава ръка с особено 
неприятна усмивка: 

- Приятно ми е, граф Жермен дьо Дракьо! Нали нямаш намерение да ни крадеш 
златната чаша? Защото, ако ти хрумне нещо такова, ще съм принуден да те хвърля в 
тъмницата... Ела, празненството започва след малко! 

Интересно, дали зелената светлина на този Цвят прави лицата на хората такива 
отвратително-болезнено-бледо-безцветни или местното население си е такова? 

Графът те повежда през замъка към натруфена трапезария с размерите на бална зала. 
Масата е сервирана с удивително голям брой порции. Не по-малко удивителен е фактът, 
че в замъка очевидно живеят поне петдесетина души, ако не и повече - за вечеря се 
явяват дори двадесетина стражи в пълна бойна екипировка... 

Прислужниците, които тъкмо внасят първото ястие, могат да разсмеят и труп - дребни 
космати таласъми с щръкнали уши и рошава козина. Забелязал удивения ти поглед, 
графът мимоходом отбелязва: 

- Живеят в Синия цвят... много са послушни! Да те запозная с Рицаря Хейвън Грийн, 
собственик на замъка! Хеви, това е, как го каза, Водопадът на дъгата... Десертът днес. 
Тимбър, донеси от специалното вино, веднага! 

Таласъмът, който явно се нарича Тимбър, хуква нанякъде с такава скорост, сякаш има 
намерение да си счупи краката. 

- Сядай, Арикс, сядай! - графът ти предлага един стол. - И добър апетит! Ние обичаме 
нашите гости да са, ммм, нахранени добре преди десерта! Откъде каза, че идваш...? 

Ако обърнеш повече внимание на беседата с графа, мини на 325. 

Ако обърнеш повече внимание на таласъмите, мини на 340. 

А ако си разговарял с дракона и си му обещал да убиваш някого (и настояваш да 
оповестиш това пред графа - веднага), иди на 344. Ако предпочетеш да запазиш тайната 
си засега, прехвърли се на някой от горните два избора. 


294. 


Нахлупваш шлема и Рицарят се появява. Той прави бърз оглед на обстановката и 
въздъхва: 

- Извинявай, но този път с нищо не мога да ти помогна... Сфинксовете не са ми по 
специалността! - след което изчезва. 

Избери си друг предмет. 


295. 


Бодро отвръщаш: 

- Трябва да е "вектор", нали? 

- Не позна! - драконът се надига. - Извинявай, обаче трябва да те изпепеля! 
Понеже отскачаш навреме, огненият му дъх запалва само едно храстче. 
СИТУАЦИЯ 7, ако още не си разбрал! Хайде в дневника! 


296. 


Хвърляш мълниеносно нож след нож. Интересно, но макар улученият призрак да се 
разтапя във въздуха, ножовете не забавят скоростта си и се случва да минат през друг 
противник, че дори и да убиеш по трима-четирима с едно хвърляне... 

Някъде иззад прикритието на къщите също се чува стрелба... 

Битката приключва за минути. 

Запиши си 1 точка за хвърляне на ножове, след което, ако имаш кодова дума ШЕРИФ, 
мини на 315, а ако нямаш такава - на 319. 


297. 


Кимваш: 

- Взимай го, щом ти харесва! 

- Ей, ще съм ти приятел до гроб! - обещава драконът и стисва нежно кълбото между 
лапите си. - Благодаря! Хайде, минавай! 

Зачеркни кристалното кълбо от дневника и можеш да продължиш на 280 към замъка. 
И не забравяй да си запишеш дракон в "приятели"! 


298. 


Вдигаш ръка: 

- Почакай малко! Искам поне да разбера ЗАЩО глухарчето е отговор на загадката! 

- 0, ами, имаме достатъчно време! - съгласява се сфинКсът. - Да видим... Значи, по 
времето, когато Ропт беше фараон на Дъгата - още преди Сирст или както там му беше 
името на магьосника, да ни обвърже с Долината... Та тогава воювахме с едни динозаври 
от Оранжевия цвят. Тъкмо бяхме постигнали разумно примирие. Имаше буря и откъм 
Оранжевия долетя едно пухче от глухарче, което влезе в носа на Ропт... И той реши, че 
динотата нарочно са го подхвърлили... 

Вторият сфинкс внезапно отваря очи: 

- Позволи ми да не се съглася с теб, братовчеде! Глухарчето влезе в окото, а не в носа 
на фараона и... 


- Не е вярно, може да е било и в устата му, но в никой случай в окото... 

След не повече от десет секунди сфинксовете вече се карат оживено. Напълно са 
забравили за теб... и това е моментът да се измъкнеш безшумно. Можеш да се насочиш 
към пътя на Дъгата (218) или към веселите канибали (203). 


299. 


Дали пък не съм забравил да спомена, че при всички случаи стражите са те 
претърсили внимателно и са ти взели оръжията? В момента не разполагаш с кристалното 
кълбо, извинявай! 

Върни се в дневника за друг избор! 


300. 


Зъб от динозавър... Да, и той ще ти бъде полезен по някое време. Но точно в момента 
с нищо не може да ти помогне. Избери си друг предмет! 


301 


Поклащаш глава: 

- Не съм... Въпреки че ми се стори добро! 

- Хубаво! - таласъмът облекчено въздъхва. - Виждаш ли, има много неща за казване... 
нали може да вляза? - и без да чака покана се вмъква в стаята и затваря вратата. 

Мини на 267. 


302. 


Изпъчваш се: 

- Не съм дребосък! 

- Разбира се, че си... поне от моя гледна точка! - обяснява ти драконът. - А сега адиос 
и сбогом! - и се напряга. 

Понеже отскачаш навреме встрани, огненият му дъх успява да подпали само едно 
храстче зад гърба ти. 

СИТУАЦИЯ 7, ако още не си разбрал. Марш в дневника! 


303. 


Хубаво е, че имаш кама, но за нещастие ти си вързан и не можеш да я използваш. Така 
че вампирът безпроблемно би те убил. 
С една дума, върни се в дневника за друг избор! 


304. 


Нахлупваш шлема и Рицарят веднага се появява. Още като го вижда, драконът се 
свива и изхленчва: 

- Е, де, е, де! Това не е по правилата! Мо-оят рицар никога не правеше такива работи! 
Ама този ще вземе да ме заколи, бе! 

- Точно това имам предвид! - Кимваш. 


-А, няма да стане! Аз с тебе няма да си играя! - Драконът решително се изправя и ти 
обръща гръб. - Хич и не те забелязвам повече! 

- Работата ми е приключена! - отбелязва Рицарят и изчезва. 

Можеш да се върнеш обратно към пътя на Дъгата (248) или към нощните криле (229). 
Можеш също така да продължиш нататък към замъка (280). 


305. 


Кървавата схватка приключва за десетина минути. Тревата наоколо е осеяна с мъртви 
"нощни криле". Оцелелите с гневни викове се оттеглят към върха на планината. 

За нещастие, победата не ти донася способ да се покатериш горе. Така че си запиши 1 
точка за бой с оръжието си и нощни криле във "врагове", след което можеш да се 
върнеш към пътя на Дъгата (248) или замъка (210). 


306. 


С радостни викове канибалите (защото това все пак са "веселите канибали") те внасят 
в селото. 

То представлява концентричен кръг от покрити с палмови листа колиби (откъде ли са 
мъкнали листата, като не виждаш наоколо палми?). В средата има площад, на площада - 
огнище, на огнището - казан... 

- Вожде, вожде, водим един специален гост! - провиква се някои от "твоята" група. 

От най-голямата колиба, накуцвайки, излиза вождът с превързан крак. 

- Здравейте, храбри войни! - приветства той. - Само това ли хванахте за вечеря? 

- Не бе, той е свой ие гост! - отбелязва един от носачите ти. - Другите отидоха да 
убиват динозавъра! 

- Така може! - съгласява се вождът. - Ама пуснете го на земята, че сигурно му се е 
завил свят! 

Най-сетне стъпваш на краката си. 

- О, страннико - прочувствено започва речта си вождът, - радваме се, че си решил да 
посетиш селото ни и бъди добре дошъл при веселите канибали... Тази вечер за вечеря се 
предвижда динозабърско филе и ще бъдем щастливи да се присъединиш към нас, а след 
като хапнем, заедно да се поклоним на Падналия от земята за късмета, крито ни носи... 

Ако имаш кодова дума "дино" или динозавърски зъби, мини на 212. 

Можеш също така да се откажеш от гостоприемството на канибалите и да продължиш 
към пътя на Дъгата (218) или към пирамидата на Ропт (238). 

И накрая, можеш да приемеш поканата за вечеря на 230. 


307. 


Поклащаш глава: 

- Как ли пък не съм ти подарил тази ценна вещ! 

- Ау, колко си лош! - драконът се нацупва. 

След секунда следващото му огнено кълбо те превръща в купчинка пепел - по-бързо, 
отколкото можеш да произнесеш "дракон". 

КОМЕНТАР НА ВЪРДЖ: Виж сега, знам, че книгата е налудничава - в следващия том ще 
разбереш ЗАЩО е такава смахната (и вероятно ще умреш от смях заради причината)... 


Обаче все пак си има логически правила, неспазването на които е опасно. Едно от тези 
правила е, че когато враждебно настроен дракон си поиска нещо, е желателно да му го 
подариш без претенции... иначе умираш. Сега се върни на 1 и спазвай това правило! 


308. 


Ако имаш поне 7 точки за бой с меч, мини на 305. В противен случай те очаква 264. 


309. 


Признавам, може и да съм гледал екшън, в който героят с меч (а не с копие) се 
изправя срещу ЕДИН противник с огнестрелно оръжие... но никога не съм виждал филм, 
в който меч да се противопоставя на петдесетина пушки. Мечът е по-добро оръжие от 
едно-единствено копие и при това положение мога добре да си представя какво би ти 
се случило, ако нападнеш бандата призраци дори с него... Но не ми се ще да описвам как 
се превръщаш в кърваво месиво, преди да си набучил дори и един призрак на копието 
си. 

За това, върни се в дневника и си избери нещо друго! 


310. 


Светкавично се преобразяваш на глагоабазабадуза. Секунда след това сфинксът 
наддава писък: 

- Пфу, чудовище! - И преди да реагираш, котетата му лапа се стоварва върху теб... 
Това, което остава, е едно разпльокано мокро петно на земята. 

Налага се да започнеш от 1, нали разбираш? 


311. 


Нападаш мандагадугата с яростни викове... Боздуганът ти обаче преминава през 
тялото й като през празно място - нейните зъби обаче съвсем нормално откъсват парче 
месо от тялото ти... 

С една дума, нека да не те убивам,, просто се върни в дневника за нов избор! 


312. 


Дали пък не съм забравил да спомена, че при всички случаи стражите са те 
претърсили внимателно и са ти взели оръжията? В момента не разполагаш със 
свещичката-самопалка, извинявай! 

Върни се в дневника за друг избор! 


313. 


Нахлупваш шлема и Рицарят веднага се появява. Самото му присъствие сякаш 
изплашва хората-птици. Той вдига глава и се провиква мощно: 

- Водопадът на дъгата е мой приятел и под моя защита... Кой от вас ще посмее да го 
нападне? 

- Кажи му да се маха оттук! Тук са нашите гнезда, нашият дом... той не ни е приятел! - 
отговаря един от хората-птици, преди цялото ято да се оттегли към върха на планината. 


- Както сам чу - пояснява Рицарят, - най-разумно ще е да си тръгнеш. И понеже мисля, 
че работата ми е свършена... - Той изчезва. 
Е, чуго: можеш да се върнеш към пътя на Дъгата (248) или към замъка (210). 


314. 


Казваш: 

- Вампир... 

Драконът се облещва и се разтреперва: 

- Ама какъв вампир бе, какъв вампир! Тъкмо си се радвам, че наоколо няма нито един 
от ония смахнати кръвопийци от замъка и ти ми изтърсваш тоя вампир... Ама внимавай 
как плашиш чудовищата, бе, дребен! 

- За какво става дума? - облещваш се сега пъкти. 

- Там, отзад, в замъка... - гласът на дракона се снижава до заговорнически шепот. - 
Чакай да почнем отначалото... Значи, едно време тука живееше един рицар, с когото 
карахме в мир и сговор. Веднъж седмично той се опитваше да ме убие, а аз пробвах да 
му открадна златната ябълка... или златна чаша беше, май! Точно - една златна чаша за 
кафе, значи. Много беше готино, ей! Обаче отнякъде се изтърси тоя ми ти граф - трябва 
да има тридесетина години оттогава. И всички в замъка се смахнаха. Графът ги ухапал 
една нощ докато спели и сега са вампири. Бррр! Само ходят да гонят таласъмите и да им 
смучат кръвчицата. Ако можеха да спипат някой от Нощните криле, и неговата щяха да 
му я изпият... Пък графът ме хвана за носа един ден - той прикрива с лапа муцуната си - 
и ми обеща, че ако не го слушам, ще ме овампиряса и мен! И аз слушам... Ей, случайно 
да можеш да убиваш вампири? Ако ми обещаеш, че ще убиеш кръвопийците, ще съм ти 
приятел до гроб! 

Обещаваш му - 217 - или отказваш - 242. 


315. 


Шерифът излиза иззад една от къщите, духайки в дулото на пистолета си, за да го 
охлади: 

- Страхотно се справи, приятел! Мисля, че без теб пак щяха да ме убият! 

-О, нищо работа! - отговаряш скромно. 

- Може би! - съгласява се шерифът. - Но ми писна да ме убиват... Смятай, че в мое 
лице имаш приятел до живот! 

Запиши си призрак в "приятели". 

Тъй като не откриваш нищо интересно в Призрачния град, можеш да продължиш към 
стълбата в края на пътя на Дъгата, която се намира на 272. 


316. 


Геройски оставаш в трапезарията, мъчейки се да се удържиш буден. След още няколко 
глътки вино и десетина минути адски усилия да държиш отворени клепачите си... е, 
просто клюмваш на масата. 

Мини на 181. 


317. 


Размахваш заплашително боздугана и се започва една... Ако имаш повече от 7 точки 
за бой с боздуган, мини на 305. В противен случай мини на 252. 


318. 


Измъкваш зъба от динозавър. Драконът те зяпва и изведнъж се ухилва: 

- Леле само как знаеш какво ми трябва... Ще ми го дадеш, нали? Гледай! - Той 
повдига с нокът устната си и ти показва грамадните си зъби, един от които е счупен. - 
Заради това прицелът ми с огъня е толкова лош! Дай ми го, моля ти се, ще съм ти 
приятел до гроб... Знам една магия как да го монтирам на мястото... 

Даваш му зъба (234) или му отказваш (307)? 


319. 


Претърсваш щателно града - все пак някой стреляше иззад къщите, нали? - но не 
намираш никого и нищо. 

Накрая, след поне час безплодно обикаляне из руините, се принуждаваш да си 
тръгнеш с празни ръце. 

Мини на 272, за да се спуснеш по стълбата в края на пътя на Дъгата. 


320. 


Поклащаш глава: 

- Не, благодаря! Не обичам да ме арестуват. Ще намина някой друг път! - обръщаш се 
и си тръгваш. 

В същия момент чуваш дрънчене на доспехи зад гърба си и нещо тежко те удря по 
главата: дръжката на копието на стража или направо юмрукът му... 

Мини на 330. 


321 


Ама моля ти се, даже и със сребърна кама не можеш да победиш петдесетина 
призрака! Върни се в дневника и мисли несериозно, но логично, моля те! 


322. 


Сваляш въжето. Драконът със задоволство се поразкършва и кимва: 

- Благодаря! Ще съм ти приятел до гроб... а сега изчезвай, докато не съм си променил 
мнението! 

Запиши си дракон в "приятели". Оттук можеш да продължиш към замъка (280) или да 
се върнеш към нощни криле (229), или към пътя на Дъгата (248). 


323. 


Мяташ няколко ножа, но те преминават през тялото на мандагадугата като през 
празно място... Върни се в дневника за нов избор. 


324. 


Скачаш от масата и се стоварваш право върху графа. Освен за няколко агонизиращи 
стенания, не му остава време за нищо друго. Я да видим как би намерил шията на 
глагоабазабадузата, за да й изпие кръвчицата! 

След по-малко от половин минута той вече е мъртъв. 

Мини на 261. 


325. 


Тимбър налива вино в чашата ти и за момент като че ли се кани да те заговори, но 
графът строго го стрелва с поглед и той изчезва. Малко по-късно откриваш, че е поставил 
близо до левия ти крак празна глинена кана. 

Вечерята е извънредно вкусна. Графът и рицарят, които седят от двете ти страни, 
усърдно поддържат лека и неангажираща беседа, подканвайки те да пийваш повечко от 
виното. То също е леко и извънредно вкусно. 

Струва ли ти се графът нещо подозрителен - мини на 350. А ако ти изглежда 
нормален, иди на 359. 


326. 


Е, намяташ се с наметалото, призраците не те забелязват... И какво от това? Целта на 
настоящата ситуация е да ги ПОБЕДИШ, а не да се криеш от тях. 

От мен да мине, ако нямаш нищо друго подходящо, можеш просто да напуснеш града 
под прикритието на наметалото - стълбата в края на пътя на Дъгата се намира на 272. Но 
ако имаш и други предмети, най-добре си подбери друго оръжие! 


327. 


Дали пък не съм забравил да спомена, че при всички случаи стражите са те 
претърсили внимателно и са ти взели оръжията? В момента не разполагаш със 
самохващашото въже, извинявай! 

Върни се в дневника за друг избор! 


328. 


Мигновено се преобразяваш в глагоабазабадуза. Драконът все още ти изглежда 
голям, но... Любопитно, той се свива и изхленчва: 

- Е, де, е, де! Това не е по правилата! Мо-оят рицар никога не правеше такива работи! 
Ама ще вземеш да ме нараниш, бе! 

- Точно това имам предвид! - озъбваш се с една от челюстите на глагоабазабадузата. 

-А, няма да стане! Аз с тебе няма да си играя! - Драконът решително се изправя и ти 
обръща гръб. - Хич и не те забелязвам повече! 

Можеш да се върнеш обратно към пътя на Дъгата (248) или към нощните криле (229). 
Можеш също така да продължиш нататък към замъка (280). 


«1. 74. 44 Цад СВ: МВ 


Ше 


ада: 2 


329. 


Хвърляш ножовете с ожесточение и неколцина от хората-птици, улучени със 
смъртоносна точност, падат на земята. Останалите, явно счели, че си твърде опасен 
противник, изчезват. 

За съжаление тази победа не ти донася способ да се покатериш по планината. 

Така че си запиши: нощни криле във "врагове", 1 точка за хвърляне на ножове. 

След това можеш да се върнеш към замъка (210) или към пътя на Дъгата (248). 


330. 


Съвземаш се в малка, тясна и тъмна килия с мокри от мухъл стени. Оръжията и 
багажът ти липсват (можеш да не ги зачеркваш обаче, по-късно ще разбереш защо). 
Краткото претърсване на килията не дава никакъв резултат... 

Три часа по-късно двама стражи в брони отварят вратата и въпреки съпротивата ти, те 
омотават здраво с въже и те помъкват нанякъде. 

Мини на 370. 


331. 


Мисля, че вече уточнихме, че зъбът от динозавър няма никаква практическо- 
магическа стойност, нито пък е някакво оръжие... Следователно не можеш с негова 
помощ да спреш цяла банда призраци. 

Върни се в дневника и си избери нещо друго. 

КОМЕНТАР НА ВЪРДЖ: Имаше цели две ситуации до сега, в които зъбът от динозавър 
би ти свършил работа. Жалко, ако не си го използвал... по-нататък ще бъде много ценен, 
обещавам - но се съобразявай с факта, че не е магически и не е дори остър. 


332. 


Устройваш си удобен бивак край един храсталак, запалваш си огън, приготвяш си 
вечеря и след това лягаш да спиш... 

Странен шум те събужда по някое време. Хвърляш едно-две клончета в огъня, само за 
да осветят пламъците му едно ужасно чудовище, което стои наблизо и те наблюдава... 

Според това, което можеш да видиш на слабата светлина на огъня, то прилича на скат, 
който има глава на саблезъб тигър, крака на кон и е нашарен на ивички като зебра... За 
твое сведение, този звяр се нарича мандагадуга. Освен това той гърлено ръмжи и... 

С една дума, запиши си кодова дума ДУГА и минавай бързо в дневника, за да се 
справиш със СИТУАЦИЯ 11! 


333. 


Поклащаш глава: 

- Да не съм луд да те развързвам! - И го зарязваш омотан като салам. 

Зачеркни самохващашото въже от дневника и можеш да продължиш към 280 и замъка 
-и не забравяй да си запишеш дракон във "врагове". 


334. 


Измъкваш кристалното кълбо... Само че, както в някои от другите Цветове, и тук то е 
приело различна форма -ръкавица със седем остриета вместо нокти, като всяко острие е 
изработено от скъпоценен камък, съответстващ по цвят на един от Цветовете на Дъгата. 

- Вторият край на Дъгата! - изпищява един от призраците, а конят му се изправя на 
задни крака с ужасено цвилене. 

- Вторият край! Вторият край! - подемат и останалите. Цялата банда мигом обръща 
конете си и с пълна скорост се понася обратно към края на градчето... а някъде към 
последните къщи призраците се разтапят и изчезват във въздуха. 

Очертанията на "ръкавицата" се размиват и след секунда държиш не Втория край на 
Дъгата (или по-право неговата имитация), а обикновеното кристално кълбо... 

Ако имаш кодова дума ШЕРИФ, мини на 315, а ако нямаш такава - на 319. 


335. 


Геройски оставаш в трапезарията, мъчейки се да се удържиш буден. 

След около половин час графът отбелязва безгрижно: 

- Хеви, не трябваше ли вече да го е хванало? 

- Така сие! - съгласява се рицарят. - Да не би Тимбър пак да е сбъркал бъчвата? 

-И дае, време е за десерта, приятели! - Графът се изправя. - Арикс, ще бъдеш ли така 
любезен да дойдеш с мен за момент? 

Ще бъдеш, естествено - най-малкото защото ще е крайно подозрително да откажеш. 
Така че мини на 360. 


336. 


С ярост хвърляш Копието, но то преминава през тялото на мандагадугата като през 
празно място, а на всичкото отгоре тя като че ли изобщо не го усеща... Върни се в 
дневника за нов избор! 


337. 


Безпомощен си пред дракона... и той не забравя да се възползва от това. Превръща те 
в купчинка пепел по-бързо, отколкото можеш да произнесеш "дракон". 

КОМЕНТАР НА ВЪРДЖ: Любопитно, как така при практически безкраен брой успешни 
избори успя да попаднеш тук! Да нямаш нито един - ама нито един - предмет, който да 
ти свърши работа си е цяло чудо... Дори ако глагоабазабадузата ти е изяла багажа. 

С една дума, върни се на Ти играй по-внимателно! 


338. 


Вечерята, която Кики е приготвила, наистина е сензационна. 

Хапваш си солидно, отговаряш, доколкото можеш, на въпросите, които посетителите 
на кръчмата ти задават... извинявай, с които те буквално те затрупват... и накрая Кики 
трябва да приложи малко от мощната си физика, за да ти помогне да се отървеш от 
нахалниците и да стигнеш спокойно до стаята си, за да си легнеш. 

Мини на 348. 


339. 


Размахваш заплашително копието... Само дето на хората-птици хич не им става 
страшно. Те са поне двадесетина, а копието ти - само едно. При това за близък бой. 
Хайде, върни се в дневника за нов избор! 


340. 


Тимбър налива вино в чашата ти. Точно в момента графът обсъжда нещо със съседа си 
от другата страна, а ти поглеждаш таласъма с интерес. Такъв един сладък и рошавичък... 

- Не пий от виното! - прошепва той. - Ще оставя празната кана вВ краката ти, за да 
можеш тайно да го изливаш там... Отровно е! 

Графът се обръща да стрелне таласъма с поглед, но Тимбър вече се е отдалечил. 

- Не им обръщай внимание! - отбелязва рицарят. - Предани слуги са, но са малко 
тънички и си падат големи фантазьори... 

Ти решаваш: ще пиеш от виното (359) или ще се възползваш от каната в краката си 
(350). 


341. 


Добре предупреден от опита си с разни неприятни същества из предишните Цветове, 
предпочиташ да продължиш към града. 

Вече почти се е стъмнило, когато най-накрая се добираш до първите къщи. Малко са 
нисички и такива едни странни, но като се има предвид, че по улиците сноват само 
космати таласъми, които ти стигат до кръста... 

Една ярка табелка привлича вниманието ти: "КОРАБНАТА КОТВА, страноприемница". 
"Котвата", за разлика от другите сгради, е значително по-висока и масивна - и във всеки 
случай в нея можеш да влезеш без да пълзиш на четири крака и да си блъскаш главата в 
тавана. 

Можеш да се помотаеш из града (381), въпреки че нощем непознатите градове често 
са опасни, можеш също и да влезеш в странноприемницата (394). 


342. 


Блед слуга те отвежда до някаква спалня, където изнемощял се просваш на леглото. 

Почти си заспал, когато в спалнята надниква един таласъм. 

- Пи ли от виното? - настойчиво прошепва той. 

Ако не си пил, можеш да му го кажеш и да минеш на 301. 

Ако си пил, можеш да му кажеш да се разкара и да минеш на 292 или пък да му 
съобщиш, че то ти е харесало и да продължиш разговора на 236. 


343. 


Мигновено се превръщаш в глагоабазабадуза и се хвърляш в атака. 

Призраците стрелят по теб, но пихтиестото тяло на глагоабазабадузата поема 
Куршумите без изобщо да ги усеща. За сметКа на това пипалата и зъбите ти с лекота 
разкъсват мъгливите призраци... и битката приключва за броени минути. 


След като удовлетворено оглеждаш бойното поле - всъщност противниците ти 
изчезват, когато ги убиеш, така че улицата чисто и просто е празна - възвръщаш 
човешкия си образ. 

Ако имаш кодова дума ШЕРИФ, мини на 315, а ако нямаш такава - на 319. 


344. 


Втренчваш се изпитателно в лицето на графа и заявяваш: 

- По-важно е не откъде идвам, а защо съм тук! 

- И защо си тук? - меко се усмихва той. 

- За да убивам вампири! 

Разговорите около масата стихват. 

- Вампири ли? - Графът се намръщва. - Тук наоколо, доколкото знам, няма никакви 
вампири... 

- Доколкото пък аз знам - заявяваш твърдо, - всички тук сте проклети кръвопийци! 

- Кого обиждаш ти? - графът скача от мястото си вбесен. - Как е възможно! Аз те 
поканих в замъка си, а ти най-подло сипеш обиди... Предизвиквам те на дуел, ужасен 
дребосък такъв! 

В този момент нещо тежко те трясва отзад по главата - всъщност това е юмрукът на 
рицаря, на когото, заради гневната свада, ти престана да обръщаш внимание. 

Мини на 330. 

КОМЕНТАР НА ВЪРДЖ: Смяташ ли, че възможно най-умното нещо беше да говориш за 
вампири пред пълна зала с такива? Супермен да си, пак не би могъл да се пребориш с 
всичките! Както и да е, това НЕ Е лош финал... все още. 


345. 


Нападаш мандагадугата с мизерната си кама и... Трябва ли да описвам какво ще се 
случи междувременно? 
Бъди така добър и се върни за нов избор в дневника, вместо да започваш от 1! 


346. 


Мисля, че вече уточнихме, че зъбът от динозавър няма магически свойства... за какво 
тогава би го използвал? Върни се в дневника за нов избор! 


347. 


Послушно се отпускаш в леглото и затваряш очи. 

След около час вратата на стаята се отваря. Лежиш спокойно и се мъчиш да дишаш 
равномерно, докато нечии ръце бързо те претърсват, прехвърлят те на някаква носилка 
ите понасят нанякъде. 

Мини на 365. 


348. 


Е, лягаш си и щом заспиваш... 
Ха познай де! 


Ами, оказва се, че седиш на стола си с книгата в ръце! Пак си си вкъщи и просто си се 
втренчил в една страница от пангаргаробластерското творение на Върдж, нищо повече... 

Това ли е краят на приключението, логично е да се запиташ? 

Хвърли едно око на ЕПИЛОГ и ще разбереш! 


349. 


Дали пък не съм забравил да спомена, че при всички случаи стражите са те 
претърсили внимателно и са ти взели оръжията? В момента не разполагаш с 
парализиращата звездичка, извинявай! 

Върни се в дневника за друг избор! 


350. 


Решаваш за всеки случай да се възползваш от каната в краката си и всеки път, когато 
графът и рицарят гледат в друга посока, изливаш там от виното си. Предпазливостта, 
казваш си, никога не е излишна... 

Доста приключения си преживял през този ден, а и доста път си извървял, така че 
няма нищо чудно в това, че още преди вечерята да приключи, очите ти вече залепват за 
сън. Сътрапезниците ти като че ли са готови да се веселят цяла нощ, но... 

- Май си доста уморен! - отбелязва графът. - Искаш ли да отидеш да подремнеш? Ще 
те събудим в полунощ за десерта! 

Отиваш да си легнеш - 342, или оставаш на масата - 335? 


357. 


Графът със сатанински смях приближава до теб... но в очите му проблясва ужас, когато 
забелязва сребърното острие на камата ти. А секунда по-късно вече я забиваш дълбоко в 
гърдите му. 

Плисва фонтан от черна зловонна кръв. Стенейки, вампирът се хваща за гърлото и се 
строполява на земята... след няколко секунди умира. 

Запиши си 1 точка за бой с кама. След това мини на 261. 

КОМЕНТАР НА ВЪРДЖ: Някои от читателите безспорно ще възразят, че среброто убива 
върколаци, а не вампири. И понеже обещах да уточня това, две думи ЗАЩО убиваш 
вампира със сребърното оръжие. Значи, по принцип, най-добрият начин да претрепеш 
един вампир, разбира се, е със заострен дървен кол, забит право в сърцето. Но първо, ти 
нямаш такъв кол и второ, няма и къде да го скриеш в положението, в което си. А 
среброто, освен изпитан начин да очистиш върколак, действа и върху всички други 
сатанински изчадия. Има окултни книги по въпроса, които мога да ти препоръчам, но 
веднага се сещам за една не по-лоша, която при това най-вероятно имаш в библиотеката 
си: "Тъмната страна на Земята" от Майндкрайм. Преиграй си я, да видиш, че номерът 
става и със сребро! 


352. 


Опулваш се: 
- Какво е това мандагадуга? 


- Едно ужасно чудовище - Кики въздъхва, - което тероризира Мидения град от три 
десетилетия! Понякога се появява и на нашата улица... тогава Защитникът на кръчмата е 
принуден да излезе и да се бие - или го изхвърляме насила. Във всеки случай, като си 
получи човешката жертва, мандагадугата се запилява към някой друг квартал. И... 

В този момент в далечината отвън се чуват писъци. 

- Мисля - с гробовен глас отбелязва Кики, - че мандагадугата пристига... Хайде, 
защитнико, смело навън! 

И да се възпротивиш, и да не се възпротивиш, можеш да минеш на 388 - и си запиши 
кодова дума КИКИ. 


353. 


Въпреки че стражите са ти взели багажа и оръжията, ти все още притежаваш камата в 
канията на китката си... и след известни усилия успяваш да я поосвободиш от въжетата и 
да спуснеш дръжката й в дланта си. Приключваш с разрязването на въжетата точно в 
момента, когато вратата се отваря и в стаята влиза графът. Лицето му е разкривено в 
зловеща гримаса, зъбите в устата му са, меко казано, доста на брой... и нищо чудно, 
защото той е вампир! 

Скачаш от масата, готов за бой. 

СИТУАЦИЯ 8 - марш в дневника, ако обичаш! 


354. 


Е, хайде, много ми е интересно какво ще направиш с една кама срещу цяло ято 
вбесени хора-птици... Да те върна ли да почнеш от 1? От мен да мине, върни се в 
дневника! 


355. 


Загръщаш се в невидимото наметало и... Мандагадугата, която допреди малко 
стремително се е носила към теб, спира като закована. 

Но след като подушва шумно няколко пъти въздуха... 

С една дума, потърси си друго оръжие в дневника! 


356. 


Дали пък не съм забравил да спомена, че при всички случаи стражите са те 
претърсили внимателно и са ти взели за сън. Сътрапезниците ти като че ли са готови да 
се веселят цяла нощ, но... 

- Май си доста уморен! - отбелязва графът. - Искаш ли да отидеш да подремнеш? Ще 
те събудим в полунощ за десерта! 

Отиваш да си легнеш - 342, или оставаш на масата - 316? 


360. 


На брата на трапезарията стоят двама стражи. Графът те повежда край тях, 
бърборейки нещо за невероятните качества на десерта... и в същия момент стражите се 
нахвърлят върху теб, бързо те омотават с въже и те помъкват нанякъде. Мини на 370. 


361 


В този Цвят, ако си го ползвал, кристалното кълбо има формата на Втория край на 
Дъгата. 

Измъкваш го стремително и надяваш "ръкавицата" на ръката си. Мандагадугата се 
заковава на място и те наблюдава изумено. 

Какво ще направиш: 

- атакуваш я без колебания - 384 

- размахваш Втория Край заплашително - 395. 


362. 
Мини на 1431! 


363. 


Въжето се къса с трясък дори без да напрегнеш могъщото си тяло. Вампирът изпищява 
ужасено. Мини на 324. 


364. 


Кики продължава да бърбори: 

- За "Котвата" е голяма чест да нахрани спасителя.. Знаеш ли, че проклетата 
мандагадуга тормозеше Мидения град кажи-речи тридесет години вече? 

И да имаш какво да кажеш, не успяваш да го вмъкнеш между забързаната реч на 
съдържателката на странноприемницата. 

Най-сетне стигате до "Корабната котва" и Кики не само ти отваря вратата и 
тържествено те представя на посетителите, но и лично те настанява на най-хубавата 
маса, след което ти сервира една разкошна вечеря... 

Мини на 338. 


365. 


Когато движението и тръскането най-сетне замират, предпазливо отваряш очи. Лежиш 
на нещо твърдо (всъщност това е висока маса). Графът стои с гръб към теб и когато 
усеща, че си се раздвижил, бавно се обръща. 

Лицето му е разкривено от злобна гримаса, а зъбите в устата му са, меко казано, доста 
на брой и извънредно остри... Нищо чудно, защото той е вампир. 

Ами, СИТУАЦИЯ 8... Напред към дневника! 


366. 


Загръщаш се в невидимото наметало и се просваш на земята. Хората-птици напразно 
правят няколко кръгчета наоколо и накрая с гневни викове се изтеглят нагоре. 

Въпреки че заплахата вече е изчезнала, все още нямаш начин да се изкачиш по 
планината... и след десетина минути проучвания се принуждаваш да си тръгнеш. 

Можеш да продължиш към рицарския замък (210) или към пътя на Дъгата (248). 


367. 


След известни колебания отрязваш опашката на мандагадугата и я слагаш при вещите 
си (запиши си я в "само предмети" след малко ще ти потрябва). Срещата с чудовището те 
отказва да се мотаеш из полето посред нощ. Така че, въпреки тъмнината, потегляш към 
града. Очите ти залепват за сън, когато най-накрая се добираш до първите къщи. Малко 
са ниски и такива едни странни, но като се има предвид, че по улиците сноват само 
космати таласъми, които ти стигат до кръста... 

Една ярка табелка привлича вниманието ти: "КОРАБНАТА КОТВА, странноприемница". 
"Котвата", за разлика от другите сгради, е значително по-висока и масивна - и във всеки 
случай в нея можеш да влезеш без да пълзиш на четири крака и да си блъскаш главата в 
тавана. 

Мини на 394, където влизаш в странноприемницата. 


368. 


Дали пък не съм забравил да спомена, че при всички случаи стражите са те 
претърсили внимателно и са ти взели оръжията? В момента не разполагаш със зъба от 
динозавър, извинявай! 

Върни се в дневника за друг избор! 


369. 


Покашляш се: 

- Извинете, може ли поне да попитам ЗАЩО ме прогонвате така? Та аз нищо лошо... 

- Да ти отговоря ли честно? - Мъгливата фигура на призрака добива по-солидни 
очертания и се превръща в полупрозрачен мъж с каубойска шапка и уморено 
изражение. - Просто след една-две минути ще се материализира бандата на Кейси, с 
която съм обречен всеки ден по това време да предприемам решителна схватка... Тежко 
ти и горко, ако застанеш на пътя им! Сега разбра ли? Обикновено грубата тактика върши 
работа при любопитните таласъми... Е, един път не успях да прогоня някакъв смахнат 
рицар и Кейси го направи на кайма... 

Ако това ти е достатъчно и предпочетеш да изчезнеш докато имаш време - стълбата в 
края на пътя се намира на 272. Ако продължиш разговора и предложиш помощта си 
(примерно), можеш да минеш на 357. 


370. 


Стражите те внасят в странна стая и те слагат на висока мраморна маса, след което 
излизат. 

Ако имаш кодова дума БЯЛ, мини на 184. 

Ако имаш кодова дума ЧЕРЕН, мини на 358. 

А ако нямаш нито една от двете кодови думи, те очаква 193. 


371. 


Измъкваш кристалното кълбо и откриваш, че в тази част на Зеленото то, се е 
превърнало в нещо като магически фенер: дълбоко от вътрешността му струят 
разноцветни светлини. 

Хората-птици се пръсват с викове на ужас. Само един от тях остава наблизо достатъчно 
дълго, за да изръмжи: 

- Махай се оттук! Със светлина или без, не можеш да се изкачиш по планината ни... 
Махай сееее... 

Не ти остава нищо друго, освен да се върнеш към 258 и пътя на Дъгата, или към 
замъка и 210. 


372. 


Измъкваш свещичката и произнасяш магическата дума. В този Цвят пламъкът е 
особено ярък... 

Мандагадугата изумено спира и се втренчва в огънчето. След това разтваря зловещата 
си паст и скача към гърдите ти. 

Изкрещяваш: 

- Помощ! - И без капка колебание запращаш свещичката в устата на звяра. 

Резултатът не закъснява: цялата глава на чудовището избухва в пламъци и с адски рев 
то се строполява мъртво. 

Недокосната, свещичката продължава да си гори насред овъглената му челюст. Когато 
се навеждаш да я прибереш, от поставката й се чува глас: 

- С настоящото изпълнение на спасение на собственика в рискова ситуация 
пирокинетичната служба спази закона за магичните предмети, точка... 

Я виж ти, свещичката можела да действа и по такъв начин! 

Ако имаш кодова дума ДУГА, мини на 367, ако имаш кодова дума КИКИ, мини на 397, 
а ако нямаш нито една от двете - на 392. 


373. 


Отваряш кутийката... И призраците НЕ СЕ ПАРАЛИЗИРАТ. Нищо чудно - те не са живи 
същества, а парализиращата звездичка действа само върху такива. 
Върни се в дневника за друг избор. 


374. 


Измъкваш свещичката, запалваш я... и ефектът е удивителен. 

По-голямата част от ятото с ужасени писъци се разпръсва. Само един от хората-птици, 
прикривайки очите си с ръце, изкрещява: 

- Махай се оттук! Дори въоръжен с огън не можеш да ни спреш... Махай се! Планината 
ни е непристъпна... 

Че е така, така е. 

Не ти остава нищо друго, освен да напуснеш територията на Нощните криле и да се 
върнеш към пътя на Дъгата (248) или към замъка (210). 


375. 


Оказва се, че си безпомощен пред призраците и не ти остава нищо друго, освен да се 
втурнеш да се скриеш в някоя от къщите... Преди да стигнеш до вратата на първата 
обаче, един куршум те улучва в гърба и те просва мъртъв на земята... 

С една дума, започни от Ти внимавай повече при екипирането! 


376. 


Превръщаш се мигновено в глагоабазабадуза. Дори и в този вид не си способен да се 
изкачиш по планината, но поне с удовлетворение отбелязваш, че почти всички хора- 
птици, вече с викове на ужас, се оттеглят нависоко. 

Само един Нощни криле се спуска малко извън обсега ти и сгъргорещ, нечовешки глас 
изръмжава: 

- Махай се оттук, това са нашите земи! Няма да се поколебаем да те прогоним, 
колкото и страшен да си... Махай се! Планината ни е непристъпна... 

Че е така, така е. 

Е, не ти остава нищо друго, освен да се оттеглиш и да се върнеш към пътя на Дъгата 
(248) или към замъка (210)., 


377. 


Бързо нахлупваш шлема. 

Рицарят на Дъгата се появява, хвърля един бърз поглед на нападащите призраци и ти 
нарежда: 

- Скрий се бързо в онази къща! - След което с изваден меч се нахвърля на бандитите. 

Схватката приключва бързо. Вярно, бронята му е надупчена на доста места, но тъй 
като под нея няма тяло, куршумите на призраците не могат да му навредят... а неговият 
меч, за разлика от пушките им, действа прекрасно. 

След като и последният призрак се изпарява, Рицарят доволно ти кимва: 

- Задачата е приключена! - И изчезва. 

Ако имаш кодова дума ШЕРИФ, мини на 315 - а ако нямаш такава, иди на 319. 


378. 


Измъкваш въжето, но от етикетчето му се разнася глас: 

- Употребата на настоящото въже върху повече от 3-ма летящи противници наведнъж 
е забранена според закона за магическите принадлежности, т.3, чл.14 и 15... 

С една дума, избери си нещо друго от дневника. 


379. 


Мигновено се преобразяваш на глагоабазабадуза. Ужасът в очите на вампира е 
неподправен. 
Ако имаш кодова дума ВЪЖЕ, мини на 363. В противен случай иди на 324. 

380. 


Безпомощен си да се защищаваш срещу Нощните криле. Те нападат като вихрушка, 
дерат те с нокти, удрят те с крила... и накрая, когато омаломощен се просваш на земята, 
няколко от хората-птици те сграбчват в ноктите си и те издигат на върха на стъклената 
планина, където малките им си устройват вкусна вечеря от тялото ти... 

Ами, върни се и започни от 1! 


381. 


Здрачът бързо пада над града - и също толкова бързо минувачите изчезват от 
улиците. Не след дълго се оказва, че ти си единственият, който се разхожда по тротоара 
и... В далечината се чуват писъци. 

Мини на 388. 


382. 


Разтърсваш глава, за да се освободиш от налитащите халюцинации... 

И в този момент с викове и изстрели от нищото изниква цяла банда от поне 
петдесетина призраци на коне, които стремително се понасят по главната улица право 
към теб... 

СИТУАЦИЯ 10, изчезвай към дневника! 


383. 


Хвърляш въжето... и то преминава през тялото на мандагадугата като през празно 
място, след което пада на земята. Върни се в дневника за нов избор! 


384. 


Изпитваш прилив на тайнствени сили... или на адреналин. Във всеки случай се 
хвърляш срещу мандагадугата и забиваш седемте върха на ръкавицата право в черепа й. 
Учудвашо, но главата й избухва в пламъци и тя се просва мъртва. 

Кристалното кълбо добива нормалната си форма и те оставя да се чудиш, как си могъл 
да забодеш в нечий череп нещо, което няма нито едно острие... 

Ако имаш кодова дума ДУГА, мини на 367, ако имаш кодова дума КИКИ - на 397, а ако 
нямаш нито една от двете - на 392. 


385. 


Без повече приказки сядаш на масата. 

Тъкмо си се заел с една паница уханна супа, когато някъде в далечината отвън се чуват 
писъци. 

- Мисля - казва Кики с гробовен глас, - че мандагадугата пристига... Хайде, 
защитнико, смело навън! 

- Май говори на теб? 

Следващото й действие безспорно изяснява този факт, защото тя безцеремонно те 
сграбчва за врата и те помъква към вратата. 

- Ама... - опитваш се да възразиш. 


- Последният, който влезе в "Котвата" преди залез - пояснява тя, докато те избутва 
към изхода, - трябва да се бие с мандагадугата... Обещавам ти добро погребение! 

И да се съпротивляваш, и да не се съпротивляваш, в крайна сметка се оказваш на 
улицата... 

Мини на 388, но не забравяй да запишеш кодова дума КИКИ. 


386. 


Отваряш кутийката и... нищо не се случва. Очевидно, констатираш горчиво, 
мандагадугата НЕ Е живо същество... 

Върни се в дневника за нов избор. 

КОМЕНТАР НА ВЪРДЖ: Мандагадугата наистина не е живо същество. А в следващата 
книга ще разбереш какво всъщност е - поне конкретно тази. 


387. 


КОМЕНТАР НА ВЪРДЯ: 

Виж сега, това е фиктивен избор. Тъй като практически си стигнал до финала, бъди 
така любезен да последваш Кики и като последно мое предложение, солидно да 
вечеряш в "Корабната Котва". Никакви неприятни последици от това действие, 
гарантирам ти! С една дума, мини на 364. 


388. 


Оглеждаш се внимателно. Улицата е съвършено пуста... 

Впрочем не, вече не е. Иззад ъгъла се появява ужасяващо чудовище - нещо като 
кръстоска на скат, саблезъб тигър и зебра. Оголило кървави зъби то се приближава към 
теби... 

Ами, СИТУАЦИЯ 11! Смело напред към дневника! 


389. 


Нахлупваш шлема и Рицарят се появява. 

Без да ти задава никакви въпроси, той измъква някакъв уред изпод нагръдника на 
бронята си и го захвърля по мандагадугата. Главата й избухва в пламъци, след което 
звярът пада мъртъв. 

- Благодаря, че ми даде възможност да изпробвам в реална ситуация магическия 
превръщател на зла енергия! - отбелязва Рицарят и изчезва. 

Ако имаш кодова дума ДУТА, мини на 367, ако имаш кодова дума КИКИ - 397, а ако 
нямаш нито една от двете - на 392. 


390. 


Измъкваш опашката на мандагадугата и я показваш на Кики: 

- Това част от току-що споменатия звяр ли е? 

- Света магийо! - Плясва тя с ръце. - Ти... Ти... Ти си убил мандагадугата? 
-Убих една! - съгласяваш се. 


- Та тя тероризира Мидения град от... Кажи-речи има три десетилетия вече! 
Невероятно! Сядай, сядай, герой ти наш! 
Мини на 338. 


391. 


Колкото по-напред се придвижваш през разрушения град, толкова по-неприятни 
тръпки лазят по кожата ти. Да, призрачните звуци, които се разнасят от къщите са, меко 
казано, плашещи. Би могъл да си обясниш, че просто вятърът свири между дъските, 
люлее тенекиените ветропоказатели и тъй нататък, но защо от това не ти става по- 
добре? 

Можеш да си тръгнеш (стълбата в края на пътя се намира на 272) или пък да 
продължиш проучването на града (382). 


392. 


След кратко колебание все пак отрязваш опашката на мандагадугата (запиши я в "само 
вещи", ще ти потрябва след мако) и я прибираш в багажа си. После тръгваш да си 
потърсиш подслон за през нощта - празният град е по-малко от радваща окото гледка... 

Напразно хлопаш на поне двадесетина врати. Таласъмите явно здраво са се 
барикадирали и нямат никакво намерение да ти отварят... 

И тъкмо започваш да се чудиш къде беше онази странноприемница ("Корабната 
Котва"), когато забелязваш някаква едра, гърдеста жена да се оглежда на съседната 
пресечка. Щом те забелязва, тя подозрително пита: 

- Да си виждал една мандагадуга наоколо? 

- Една какво? 

- Абе, един звяр с копита, котешка мутра... и ей такива зъби! 

- И такава опашка? - Показваш й опашката на мандагадугата. 

- Точно такава! Теб търся значи... Веднага като чух, че чудовището умира, хукнах да те 
търся, обаче... Аз съм Кики от "Корабната Котва". Като избавител на града те каня на 
безплатна вечеря... както си му е редът! 

Тръгваш ли след Кики (364), или ще продължиш да се мотаеш из града (387)? 


393. 


Измъкваш зъба от динозавър и със зловещо изражение го... Е, нямаш много време за 
размишления какво да го правиш, така че забиваш зъба в окото Й. 

За твое учудване избухват пламъци и звярът отскача встрани. Прави още крачка-две и 
пада мъртъв. 

Кой беше казал, че зъбът от динозавър не е магически и не е остър? И защо ли тогава 
мандагадугата умря? 

Признавам, и аз се почесвам по темето също като теб! 

Ако имаш кодова дума ДУТА, мини на 367, ако имаш кодова дума КИКИ - на 397, а ако 
нямаш нито една от двете - на 392. 


394. 


Отваряш вратата на "Корабната Котва". 


Очевидно долният етаж изпълнява ролята на кръчма - ие пълен с какви ли не типове 
с вид на морски вълци... е, само дето не са вълци, но поне не са и таласъми. Едра и доста 
гърдеста, съдържателката се приближава към теб с приветствен жест: 

- Здравей, странниче, и добре дошъл при Кики! Сядай и да видим как ще ти дойде 
една топла вечеря... 

Ще споменеш ли, че нямаш пари (не си спомням да съм ти давал такива, нали така?) - 
399 - или просто ще приемеш поканата (385)? 


395. 


Размахваш > заплашително имитацията на Втория край и крещиш нещо 
нечленоразделно. 

След като мандагадугата решава, че такива заплашителни жестове са й по вкуса, тя 
продължава атаката си. 

Избери си нещо друго от дневника! 


396. 


Превръщаш се в глагоабазабадуза и хищно се нахвърляш върху мандагадугата... 

Да изобрази епичната схватка може единствено илюстрация (някаква такава най- 
вероятно ще намериш наблизо по страниците). Важното е, че след дълги усилия най- 
накрая отхапваш главата на мандагадугата и чудовището, естествено, умира. 

След това приемаш нормалната си човешка форма. 

Ако имаш кодова дума ДУГА, мини на 367, ако имаш кодова дума КИКИ - 397, а ако 
нямаш нито една от двете - на 392. 


397. 


Още докато съзерцаваш мъртвата мандагадуга, Кики се появява на вратата на 
"Котвата", изтичва към теб и те прегръща: 

- Браво, спасителю наш... Сега й отрежи опашката и влизай да вечеряш! По-бързо, че 
яденето ще изстине! 

Е, отрязваш опашката на мандагадугата (запиши я в "само предмети" ще ти потрябва) 
и влизаш в кръчмата. 

Кики те настанява на най-хубавата маса и сервира вечерята... 

Мини на 338. 


398. 


Предпазливо приближаваш до шерифския участък и се качваш на верандата. За 
момент на стола пак се появява нещо, което, макар да е леко синкаво, не по-плътно от 
въздуха и абсолютно мъгливо, все пак напомня по очертанията си човешка фигура. 

Когато правиш още една крачка към люлеещото се кресло, оттам се разнася зловещ 
глас: 

- А си мръднал, а съм те гръмнал! Броя до три - за толкова време трябва да се 
обърнеш и марш-марш да се изпариш откъдето си дошъл! Едноо... 

Можеш да си тръгнеш, разбира се - стълбата в края на пътя се намира на 272. 

Можеш също така да се опиташ да поведеш разговор с призрака (369). 


399. 


Въздъхваш: 

- Извинете, госпожо... 

Кики се ухилва: 

- Леле, от колко години никой не ме е наричал госпожа... Последен беше май 
принцът-герой, струва ми се... 

- Извинете - повтаряш, - но нямам пари да си платя... 

- Никой не очаква от теб пари! - пояснява тя, все още широко усмихната. - 
Последният, който влезе по залез в "Котвата", бива обявен за Защитник на кръчмата и 
получава безплатно всичко, което поиска... Срещу единственото задължение, ако 
мандагадугата се появи, да се бие с нея! 

Ако вече си минал през ситуация 11, иди на 390. В противен случай питаш "Какво е 
това мандагадуга?" и попадаш на 352. 


400. 


Безпомощен си пред мандагадугата и поради тази причина тя те прави на кайма. Ако 
не знаеш мандагадугата не яде жертвите си, така че Кики от "Корабната котвата"" успява 
да ти устрои едно великолепно последно угощение... 

Във всеки случай ще ти подскажа само едно нещо за следващата игра (която 
започваш, както знаеш, от 1): за да стигнеш успешно до финала в тази последна схватка 
са ти необходими свещичка-самопалка, кристално кълбо, зъб от динозавър или сърце от 
глагоабазабадуза. Много просто, нали? 


ЕПИЛОГ 


Това НЕ Е Краят на приключението - хич да не си и помисляш! Пристига третият том на 
"Водопадът на дъгата", в началото на който съвсем редовно ще се събудиш в леглото в 
стаята си в кръчмата "Корабната Котва" и ще разбереш какво нередовно нещо ти е 
подготвил следващият ден в света на Дъгата... 

Към средата на третата книга - или малко след средата й, но във всеки случай не чак в 
четвъртата, надявам се - ще разбереш ЗАЩО "Пътят на Дъгата" е толкова ненормален (за 
това си има една много важна причина) и най-накрая, ако имаш късмет, ще се добереш 
до Втория край на Дъгата! 

Междувременно запази си дневника от тази книга - повечето от описаните тук 
предмети, които си събрал, няма да можеш да получиш, ако започнеш направо да 
играеш следващия том. А те ще ти трябват - както зъба от динозавър, така и преносимата 
дупка... 

Ще ти задам и няколко въпроса, които могат и да ти послужат (поне първият) като 
повод за преиграване на настоящата Книга: 

Говори ли с Нещастника за бъдещето си? Това влече следващите въпроси... Успя ли да 
се сдобиеш с кафеварката? А със златната чаша за кафе? Без тези две неща втората част 
(тоест, третият том) ще бъде доста по-трудна! 

Прочете ли епизод 200? Ако не си, иди го направи веднага! 

До нови срещи и, разбира се, с обич: 

